Jalah vahdhan ulhunu phone thakakaai masthuvaa thakethi athulaigenfi\nޖަލަށް ވައްދަން އުޅެނިކޮށް އަތުލައި ގަތް ފޯނުތަކާއި މަސްތުވާ ތަކެތި -- ފޮޓޯ: ޕޮލިސް\nމާފުށީގައި ހުންނަ މައި ޖަލަށާއި ކ. ހިންމަފުށީގައި ހުންނަ އައްސޭރި ޖަލަށް ވައްދަން އުޅުނު ގިނަ އަދަދެއްގެ ފޯނާއި މަސްތުވާތަކެތި ހޯދައި ފުލުހުން އަތުލައިފި އެވެ.\nމާފުށިން ފުލުހުން ފޯނުތަކާއި މަސްތުވާތަކެތި ހޯދާފައިވަނީ ފުލުހުންނަށް ލިބުނު މައުލޫމާތަކާ ގުޅިގެން މާފުށީ ފުލުހާއި މާފުށި ޖަލު ގުޅިގެން ހިންގި އޮޕަރޭޝަނެއްގަ އެވެ. މި އޮޕަރޭޝަނުގައި 34 އަހަރުގެ ފިރިހެނަކު ރޭ ފަތިހު ވަނީ ހައްޔަރުކޮށްފަ އެވެ.\nއެމީހާ ހައްޔަރުކޮށް އެ ސަރަހައްދު ބަލައި ފާސްކުރި އިރު 44 ފޯނާއި، ފޯން ކަވަރަކާއި، 13 ޔޫއެސްބީ ކޭބަލް އާއި، ދެ ހެޑްސެޓާއި، މޮޑިފައިޑް 46 ފޯނު ޗާޖަރުގެ އިތުރުން މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި ތިން ރަބަރު ޕެކެޓް ފެނިފައިވެ އެވެ.\nހިންމަފުށީގައި ހިންގި އޮޕަރޭޝަނަކީ ހިންމަފުށި ޕޮލިސް ސްޓޭޝަނަށް ލިބުނު މައުލޫމާތަކާ ގުޅިގެން މިމަހުގެ ތިން ވަނަ ދުވަހު ފުލުހުންނާއި ޕްރިޒަން އޮފިސަރުން ގުޅިގެން ހިންގި އޮޕަރޭޝަނެކެވެ.\nމި އޮޕަރޭޝަނުގައި އައްސޭރި ޖަލު ހިމެނޭ ސަރަހައްދު ބަލައި ފާސްކޮށް ދެ ފޯނާއި މަސްތުވާތަކެތި ކަމަށް ޝައްކުކުރެވޭ އަށް ދަޅާއި މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި ފަސް ރަބަރު ޕެކެޓު ފެނިފައިވެ އެވެ. މި އެއްޗެތި ހުރީ ޖަލުގެ ބައުންޑަރީ ވޯލް ތެރޭ ހޮޅިދަނޑިއެއްގެ އަޑީގައި ޕޮޓްކޮށްފަ އެވެ. މި މައްސަލާގައި އެއްވެސް މީހަކު އަދި ހައްޔަރުކޮށްފަ އެއް ނުވެ އެވެ.\nމޯލްޑިވްސް ޕޮލިސް ސާވިސް މާފުށީ ޖަލު މާފުށި + ހިންމަފުށީ


އެސްޓީއޯ އިން ހިއްސާއަކަށް ރެކޯޑު ފައިދާއެއް ބަހަން ފާސްކޮށްފި\nއެސްޓީއޯ އަށް މިދިޔަ އަހަރު ލިބުނު ފައިދާ އިން ހިއްސާ އަކަށް 65ރ. ބަހަން ފާސްކޮށްފި އެވެ. ކްރޮސްރޯޑުގައި މިރޭ ބޭއްވި އަހަރީ އާއްމު ޖަލްސާގައި 782 ހިއްސާ ދާރުން ބައިވެރިވެފައިވެ އެވެ. ހިއްސާދާރުންގެ އަގުލަބިއްޔަތުން ވަނީ ހިއްސާއަކަށް 65ރ. ބަހަން ނިންމާފަ އެވެ. މި ފައިދާއަކީ ކުރީ އަހަރު ބަހާފައިވާ އަދަދާ ބަލާއިރު މަތީ އަދަދެކެވެ. [avas.mv]\nBML ANNOUNCES DIVIDEND PAYOUT OF MVR258MN TO SHAREHOLDERS\nBank of Maldives (BML) declaresatotal dividend payout of MVR258 million to shareholders with MVR48 per share from retained profits of 2021. [mbr.mv]\nMarket Announcement - Amendments to Listing Rules of MSE\nTOR - Senior Business Development Officer\nHDFC Bond3- 5th Coupon Payment\nHDFC Sukuk3- 5th Profit Payment\nHDFC Sukuk4- 1st Profit Payment\nMarket Announcement - Delay in Annual Report submission by MTDC\nMarket Announcement - Extension of Annual Report submission by STO\nCircular - Private Securities Segment Rules for Public Consultation


Aasaharaage Anhen Jamaaiyytherin Magumathi Kollafi! - Vaguthu\nބައެއް ގައުމުތަކުގެ ހާލަތު ރަނގަޅު ވެދާނެ ކަމުގެ އުއްމީދު އާވިއިރު އެމެރިކާގެ ހާލަތު އިތުރަށް ގޯސް - 12 ގަޑިއިރު ކުރިން\n10 މަސް ކުރިން ( މެއި 19, 2019 )\nއަންހެން ޖަމާޢަތްތެރިން ބޭނުން ކުރަމުން އައި އިމާރާތުގެ އެތެރެފާރު ތަޅާލާފަ / ވަގުތު އިމޭޖަސް: މުޙައްމަދު އަފްޒަލް\nއާސަހަރާ މިސްކިތުގައި މަސައްކަތް ކުރާ އަންހެން ޖަމާޢަތްތެރިން، ޑިއުޓީ އަށް ތިބޭ ގަޑިތަކުގައި ބޭނުން ކޮށްލަން، މީގެ އެއް އަހަރު ދުވަސް ކުރިން، އިސްލާމިކް މިނިސްޓްރީން އެ އިމާރާތުގެ ތެރެއިން ހަމަޖައްސައިދީފަ ހުރި ކޮޓަރީގެ އެތެރެ ފާރު ތަޅާލާ އެމީހުން އެތަނުން ނެރެލައިފިއެވެ.\nމިޚަބަރު ލިބުމާއި އެކު ކަންވީ ގޮތެއް އޮޅުން ފިލުވާލުމަށްޓަކައި، އާސަހަރާ އަށް ދިޔަ އިރު، އެވަގުތު ޑިއުޓީ އަށް ތިބި އަންހެން ޖަމާޢަތްތެރިއަކާއި އަޅުގަނޑަށް ބައްދަލުވެ، ވާހަކަ ދައްކާލުމުގެ ފުރުޞަތު ލިބުނެވެ. އެމީހުންގެ ވާހަކަ ތަކުން އެނގުނު ގޮތުގައި، މީގެ ކުރިންވެސް ވެސް ލިބިފައިވާ ތަފާތު ގިނަ އިންޒާރުތަކާއެކު، މި ހިނގާ ރަމަޟާން މަސް ތެރޭގައި، ތަނުގައި ތިބޭ އަންހެން މުވައްޒަފުން ތަކަކާއި މެދު އެ ހިންގާފައިވާ ޢަމަލަކީ ވަރަށް ދަށު ދަރަޖައިގެ އަމަލެވެ. އެކަން ހިނގާފައިވާ ގޮތް އަޅުގަނޑު ސާފުކުރީމެވެ.\n"މީގެ ކުރިންވެސް އަޅުގަނޑުމެންނަށް ވަނީ ބިރު ދައްކާފަ. ބުނެފަ އޮތީ ތިމަންނަމެންނަށް ބާރު ލިބިއްޖެއްޔާމު ވަޒީފާއިންވެސް ވަކި ކުރާނަމޭ. މިވެނި ކަމެއް ކުރާނަމޭ. ތިބުމަށް ދަތި ކުރާނަމޭ، ނުތިބެވޭނޭ. އެހެން އެކަން އޮއްވާ ސިޓީ ކައުންސިލްގެ ދަށަށް އަޅުގަނޑުމެން މި ބަދަލުކުރީ. މީގެ ކުރިންވެސް އެތަން ބޭނުން ކުރަމުން މި އައީ އިސްލާމިކް މިނިސްޓްރީގެ ހުއްދަ ލިބިގެން ޤަވާއިދުން. އެއީ މައްޔިތަކު ނެތް ކަމަށްވައްޏާމު އަޅުގަނޑުމެންނަށް މަޑުކޮށްލެވޭ ގޮތަށް." އެ ތަނުގައި ޑިއުޓީ އަށް ތިބި މީހުން ކިޔައިދިނެވެ.\nއެ އިމާރާތަކީ މައްޔިތަކު ނެތް ވަގުތު ތަކުގައި، އެމީހުން ގެންގުޅޭ ބައެއް އެއްޗެހި ބަހައްޓާލާ، ރެސްޓް ކޮށްލުމަށް ބޭނުން ކުރަމުން އައި އިމާރާތެކެވެ. އެ އިމާރާތާއި އިން ވެގެން، އަންހެނުން ނަމާދު ކުރުމަށްޓަކައި ހަމަ އެވަރުގެ ކޮޓަރި އެއް ހުރެއެވެ. ނަމަވެސް އެތަނުގައި މަސައްކަތް ކުރާ ބައެއް ފިރިހެން ޖަމާޢަތްތެރިންނާއި، ސިޓީ ކައުންސިލްގެ ބައެއް ބޭފުޅުން ގުޅިގެން އެ ތަން ތަޅާލާފައި މި ވަނީ، އަންހެނުން ނަމާދު ކުރުމަށް ޖާގަ ދިނުމަށް ކަމަށް ބުނެއެވެ. ނަމަވެސް އެތަނަށް އަންހެނުން ނަމާދު ކުރަން އާއްމުކޮށް ނާންނަ ކަމަށާއި، މައްޔިތަކު އޮވެއްޖެ ހާލަތެއްގައި ނަމާދު ކުރުމަށް އަންނަ ހުރިހާ މީހުންނަށް ނަމާދު ކުރެވޭނެ އިންތިޒާމު މީގެ ކުރިންވެސް ހަމަޖައްސައިދީފައިވާނެ ކަމަށެވެ.\n"އެތަން އެ ތަޅާލީ އަންހެނުން ނަމާދު ކުރަން ޖާގަ ހަދާށޭ ކިޔާފަ. އަންހެނުން މި މިތަނަކަށް ނަމާދު ކުރާކަށް ނާދެ މައްޔިތަކު ނެތް ހާލަތެއްގައެއް. މައްޔިތަކު އޮތަސް ކަށުނަމާދެއް އޮތިއްޔާ އަންނަނީ. ކަށު ނަމާދެއް އޮތަސް މިތަން ފުރޭވަރަކަށް ނާދެ. އެހެންނަމަވެސް ފިރިހެނުން އެބަ އޮވޭ މަގުމަތީގަޔާއި އެއްކޮށް. އެހެންވީއިރު ފިރިހެނުންނަކަށްނޫންތޯ ޖާގަ ބޭނުންވަނީ. އެކަމަކު އަންހެނުންނަށް ޖާގަ ދޭށޭ ކިޔާފަ މިތަން ތަޅާލީމަ އެބަ އެނގޭ ޒާތީ މައްސަލައެއްކަން." އެމީހުން ކިޔައިދިނެވެ.\nއެމީހުން އެތަނުން ނިކުންނަށްވެސް އަންގާފައިވަނީ އަންހެން މުވައްޒަފުން ހިމެނޭ ވައިބާ ގުރޫޕެއްގައެވެ. އަދި އެތަނުގައި އެމީހުން ބޭނުންކުރާ ހުރިހާ އެއްޗެއް ބޭރަށް ނެރުމަށް އަންގާ، އެތަން ތަޅާލުމުގައި އިސްކޮށް މަސައްކަތް ކޮށްފައިވަނީވެސް ފިރިހެން ޖަމާޢަތްތެރިންގެ ތެރޭގައި މަސައްކަތް ކުރާ ބައެކެވެ.\n"އަޅުގަނޑުމެންނަކީ ޑިއުޓީގައި ތިބޭ ބައެއް. ޑޮކްޓަރުންނަށްވެސް، ނަރުހުންނަށް، ނުވަތަ އަދި އެހެން ތަންތާނގަވެސް، ބަލި މީހަކު ނެތިއްޖެ ހާލަތެއްގަ ރެސްޓް ކޮށްލެވޭނެ ގޮތް އޮވޭ ހަމަޖައްސައިދީފަ. މިހާރު ވެސް ބައްލަވާ. މިއީވެސް ސައުވީސް ގަޑިއިރު ޑިއުޓީ ކުރާ ތަނެއް. ދެ ބަޔަކަށް މިތަން މި އިންނަނީ. އެއީ ނަމާދު ކުރަން އެއްބައި. ދެން އަޅުގަނޑުމެން އަންހެންވެރިން މަޑުކޮށްލަން އަނެއް ބައި. ނަމަވެސް މިހާރު މެދު ފާރު ތަޅާލާފަ އެއްކޮށްލީ، އަންހެންނުން ނަމާދުކުރަން ޖާގަ ހަދާށޭ ކިޔާފަ. މިތަން އަޅުގަނޑުމެން ތިބެން ތައްޔާރުވެސް ކޮށްދިނީ އިސްލާމިކް މިނިސްޓްރީން. އަޅުގަނޑުމެންނަށް ފުރަތަމަ އެންގީ މިތާނގަ އުޅޭ އަންހެންބޭފުޅުންނަށް، އެމީހުންގެ އެއްޗެއް އެތާނގަ ހުރެއްޖެ ކަމަށްވަންޏާމު ނަގަން. ވައިބާ ގައި މެސެޖެއް ކުރީ. ސިޓީ ކައުންސިލުން ކަނޑައަޅާފައި ހުންނަ ސްޕަވައިޒަރު މެސެޖް ކުރީ. މިތާނގަ ކަށްކަން ބޭނުންކުރާ ތަންވެސް ބޭނުން ކުރުން މަނާކޮށްފަ މިހާރު އޮތީ. އެއީ ކަށްކަން ބޭނުން ކުރާ ތަނެއް. ސިންކު ލާފަ ހުރިހާ ތަކެއްޗެއްވެސް ސިޓީ ކައުންސިލުން އަޅުގަނޑުމެންނަށް ހޯދައިދީނީ. އެއީ ތަންކޮޅެއް ކުރިން. ނަމަވެސް މިހާރު އަންގާފަ އޮތީ އެތަންވެސް ބޭނުން ނުކުރަން. ވަކި ސަބަބެއް އަޅުގަނޑުމެންނަކަށް ނާނގަ. މިތާނގަ ތިބޭތާ މިހާރު އަހަރަކަށް ވުނެ ގިނަ ވެއްޖެ. ސައުވީސް ގަޑި އިރު ޑިއުޓީ ކުރާ ގޮތަށް ހަމަޖެއްސީއްސުރެ މިގޮތަށް މި ތިބެނޭ. ފިރިހެން ވެރިން ވަދެގެން އުޅޭއިރު، އަންހެން ވެރިންނަށް އެއްވެސް ރައްކާތެރި ކަމެއް ނެތް. ފިރިހެނުންނަށް އެބަހުރި ކޮޓަރިއެއް. ހަމަ އޭސީ ލާފަ، ހުރިހާ ކަމެއްވެސް ހަމަޖައްސައިދީފަ ހުރީ. ފިރިހެނުންގެ ކޮޓަރި ހުރި ގޮތަށް ހުއްޓަ، އަންހެނުންގެ ކޮޓަރި އެ ތަޅާލީ." އަންހެން ޖަމާޢަތްތެރިންގެ ފަރާތުން ވާހަކަ ދެއްކި މީހަކު ކިޔައިދިނެވެ.\nއަންހެން ޖަމާޢަތްތެރިން ބޭނުން ކުރަމުން އައި ކައްކާ ބައި / ވަގުތު އިމޭޖަސް: މުޙައްމަދު އަފްޒަލް\nކަންމިހެން ހުރިއިރު، އާސަހާރާގައި މަސައްކަތް ކުރާ އަންހެން ޖަމާޢަތްތެރިންނަށް މިހާރު އެއްވެސް ރައްކާތެރިކަމެއް ނެތް ކަމަށް އެމީހުން ބުނެއެވެ. އަދި އެމީހުން ސިޓީ ކައުންސިލްގެ ދަށަށް ބަދަލުކޮށްފައިވަނީވެސް މިފަދަ އެތައް ޖެއްސުމެއް ކުރުމުގެ މަޤްޞަދުގައި ކަމަށާއި، މީގެ ކުރިންވެސް އެމީހުންގެ ފަރާތުން އެފަދަ ބަސްތައް އަޑުއިވިފައިވާ ކަމަށެވެ.\n"އަޅުގަނޑުމެން އެދެނީީ، މުވައްޒަފުންވެސް އިސްލާމިކް މިނިސްޓްރީ އަށް ބަދަލުކޮށްދެއްވުން. މިތާނގަ ތިބޭނެ 18 ޖަމާޢަތްތެރިން. އަންހެން9އަދި ފިރިހެންވެސް9ޖަމާޢަތްތެރިން. މިސްކިތްތައްވެސް މި ހުންނަނީ ސިޓީ ކައުންސިލްގެ ދަށުގަ. ނަމަވެސް މުވައްޒަފުން މި ތިބެނީ އިސްލާމިކް މިނިސްޓްރީގެ ދަށުގަ. އެހެންވީމަ އެގޮތަށް މިތަންވެސް ހަމަޖެހިގެންދާން އަޅުގަނޑުމެން ބޭނުންވަނީ. މީގެ ކުރިންވެސް އޮތީ އިންޒާރު އެތައް ފަހަރެއްގެ މަތިން ދީފަ. ނަމަވެސް ސިޓީ ކައުންސިލްގެ މޭޔަރ އަދި ޑެޕިއުޓީ މޭޔަރ އަޅުގަނޑުމެންނަށް ވަރަށް ރަނގަޅު. ނަމަވެސް އެމީހުންނަށް ވުރެ ނުފޫޒުގަދަ ބަޔަކު އޭތާ ތެރޭގައި ތިބެގެން މި ހުރިހާ ކަމެއް މި ކުރަނީ. އަޅުގަނޑުމެންނަށް މިހާރަކު ނެތް އެއްވެސް ރައްކާތެރި ކަމެއް. ސިޓީ ކައުންސިލާއި ބައްދަލުވާގޮތެއް ވެސް ނެތް." އެމީހުން އެދޭގޮތް ހިއްސާ ކުރިއެވެ.\nސިޓީ ކައުންސިލްގެ ފަރާތުން އެތަން ބަލަހައްޓަން ހަވާލުކޮށްފައި ހުންނަނީ ލުޠުފީ ކިޔާ ބޭފުޅަކާއެވެ. މިކަމާއި ގުޅިގެން ލުޠުވީ ވިދާޅުވީ، އަންހެން ޖަމާޢަތްތެރިންނާއި ގުޅޭ ގިނަ ޝަކުވާތަކެއް ހުށަހެޅިފައި އެބަ ހުރި ކަމަށާއި، ޑިއުޓީ އަށް އައުމަށްފަހު ކޮޓަރިއަށް ވަދެ ވަރަށް ގިނަ ދުވަސް ދުވަހު ނިދާކަން ވެސް ފާހަގަ ކުރެވިފައި އެބަ ހުރި ކަމަށެވެ.\n"އެބޭފުޅުން ނެރެ އެއްލާލީއެއް ނޫން. ސައި ކޮޓަރީގައި ތެރޭގައި ހުންނާނެ މިހާރުވެސް ހުރިހާ އިންތިޒާމެއް ހަމަޖެހިފަ. ހަމައެކަނި ފިންގާ ޖަހާލާފަ އެތާނގަ ނިދާ މުވައްޒަފުންނެއްވެސް މަދެއް ނޫން. އެހެން ވީމަ، އެއީތޯ ވަޒީފާގެ މަސްޢޫލިއްޔަތު އަދާކުރުމަކީ. އެބޭފުޅުންނަށްވެސް އަންގާފަ ހުންނާނެ، ކެއްކުމުގެ ކަންތައްތައްވެސް ހުރި ގޮތުން ބައެއް ޝަކުވާ ތަކެއް ލިބިފަ ހުރި ވާހަކަވެސް. އެބޭފުޅުން ބޭރުކޮށްލީ އެއް ނޫން." ލުޠުފީ ވިދާޅުވިއެވެ.\nނަމަވެސް އެތަނުގައި ތިބި އަންހެން ޖަމާޢަތްތެރިން އެކަން ދޮގު ކުރެއެވެ. އެމީހުން މިހާރު ތިބެން ޖެހިފައިވަނީ ފާހާނާ ދޮރުމަތީގައި ކަމަށާއި، މި ކަންތައްތަކަކީ މާކުރިން ފެށިގެން ރޭވިގެން ކުރަމުން އަންނަ ކަމެއް ކަމަށް އޭމިހުން ބުނެއެވެ.\nމެއި 19, 2019 14:49\nވަރަށް ދެރަކަމެއް. ޖަމާޢަތްތެރިންގެ އަގު ވަޒަން ނުކުރެވޭ ހާލުގަ އަދި އިތުރު ފުރައްސާރަތަކެއް އެ ކުރެވެނީ. މިކަމާ ވެއްޖެ އާންމުން ވިސްނާ ހޭލުންތެރިވާން. އެހެންނޫނީ ބޭރުން ކުލީ ޖަމާާޢަތްތެރިން ގެންނަން ޖެހިދާނެ. ދެން ވިސްނާ ތިމާ ނުވަތަ ތިމާގެ ލޯބިވާ މީހަކު ނިޔާވީމަ ހިނަވާ ކަފުން ކުރެވޭނެ ހާލަތު. ސިޓީ ކައުންސިލަށް މިތަން ދިނުމުގެ ބޭނުމެއްނެތް. ކަމަކީ ދީނުގެ ކަމެއް. އިސްލާމިކް މިނިސްޓްރީއަށް ދިއުން ބުއްދިހަމަޖެހޭ ގޮތަކީ. އާންމުން މިކަމާ ވިސްނާތި.\nމެއި 19, 2019 14:58\nވަރަށް ލަދުހަޔާތް ކުޑަ ކަމެއް އަންހެނުންނަށް އިހާނެތިކޮށް ހިތުމަކީ. އަދި އުމުރުން ދުވަސްވެފައިތިބި މައްޔިތުންގެ ކަންތައްތައް ކުރަން އަބަދުވެސް ތައްޔާރަށް ތިބި ބަޔަކަށް ތިހާ ދަށުދަރަޖައިގެ ގޮތަކަށް ކަންކުރަން ހެޔޮނުވާނެ. ކީއްކުރާނީ އެޖެންޑާ19 ތަފާތު ވާނެ\nމެއި 19, 2019 15:00\nއެޖެންޑާ 19 ގެ ދަށުން ހިގަމުން އަންނަ ކަންކަން..\nމެއި 19, 2019 16:57\nތިޔަ ދެބައި އެއްނުކޮއް ފާޚާނާގެ ކަންތައް ރަގަޅު ކޮއްލަ ބަލަ ގާތްމީހަކު މަރުވުމުން އެތަނަށް ގޮސް ވުޟުކޮއްލަން ފާހާނާ އަށް ވަންނަން ނުކެރޭ މުޑުދާރު ކަމުން ، ކުރީގަހުންނަ ގޮތުން މައްޔިތާގެ ގާތްމީހު ނަށް އެއްކޮޓަރީގަ މަޑު ކުރެވޭ އަނެއް ކޮޓަރީގަ އަންހެނުން ނަމާދުކުރެވޭ މިހާރު ހަދާފަ ހުންނަ ގޮތުންވަރަށް އުދަނގޫ މައްޔިޔާގެ ގާތް މީހުން މަޑުކޮއްލާނެ ތަނެއް ނޯވޭ\nމެއި 19, 2019 17:49\nފާޚާނާއިން ނުކުންނަމުން ފްލެސް ކުރަންް އާދަކޮށްބަލަ\nމެއި 19, 2019 16:05\nސައި ކޮޓަރީގަ އެހުރީ ސިންކަކާއި ކުޑަމޭޒެއް. މީހަކު އިށީދެލާނެ ޖާޖައެއްވެސް ހުރިތަނެއްނޫން. ކިހިނެއް އިންތިޒާމެއްތޯ ހަމަޖައްސާފަހުރީ. ޢަންހެނުންނަށް ތިހާ ރަހުމް ކުޑަކޮށް ކަންތައް ކުރާކަށްނުވާނެ. ވަޒީފާގެ ތިބޭ މީހުންނަކީ ދެންތިބި މީހިން ބޭނުން ގޮތެއް ހަދަން ތިބޭ ބައެއް ނޫން.\nމެއި 19, 2019 16:27\nތިހަބަރު ކިޔަލީމަ އެނގެނީ ބަޔަކު ކުލި ނުދައްކާ ދިރިއުޅޭ ގެއެއްކަބް ތިއީ، ޑިއުޓީ ނިމުނީމަ ގެއައްދާންވީ ކޮންމެ މީހަކުވެސް، 12 ގަޑި ޑިއުޓީ ވިޔަސް އެއް ބަޔަކު ނޫން ތިބޭނީކީ، އެބަޔަކު ޑިއުޓީ ނިމުނީމަ ދާމްވީ، އެތަނުގަވފެންވަރާ ނިދާވކަށް ނުޖެހޭ، އަހަރުމެނަށް އޮފީހަކުންވނުދޭ ރެސްޓް ރޫމެއް، ބައެއް ދުވަސް ދުވަހު ހެދުނު 8 ޖަހައިރު ދާގޮތަށް ރޭގަނޑު 8 އަށް ތިބެންޖެހޭ،\nމެއި 19, 2019 16:28\nމެއި 19, 2019 17:51\n8 ގަޑި ޑިއުޓީ. އައިސް ނިދުން ކަމަކީ. މައްޔިތަކު އޮތަސް ނިދުން ކަމަކީ.\nމެއި 19, 2019 16:32\nނަމާދު ކުރާ ތަނެއް. ދެކުނަށް އިން ރޫމަކީ މައްޔިތާގެ ޢާއިލާގެ އަންހެނުން މަޑުކޮށްލަން ބޭނުން ކުރަމުން އައި ރޫމެއް. މިހާރު ހިނަވާގެއިން ބޭރުގައި އެވާ ގޮނޑިތަށް ކުރިން ހުރީ މިބުނާ ރޫމްގައި. ސަހަރާއަށް ޖަނާޒާއަށް އަންނަ މީހުން އިތުރުވުމުން ޚާއްޞަކޮށް އަންހެނުންނަށް ނަމާދުކުރާނެ ޖާގަ ކުޑަވުމުން 2014 ވަނަ އަހަރުގެ ތެރޭގައި2ރޫމް ވެސް އަންހެނުން ނަމާދުކުރާ ތަނަކަށް ބަދަލް ކުރެވިގެން ދިޔަ. އޭގެ3އަހަރު ފަހުން އެތަނުން އުތުރަށް އިންރޫމުން ކާރޕެޓް ނަގައި އެރޫމްގައި އޭސީ ބަހައްޓައި އަންހެން ޖަމާޢަތްތެރިން ޑިއުޓީއަށް އައިސް ނިދާ ރޫމެއްގެ ގޮތުގައި އިސްލާމިކް މިނިސްޓްރީން ހަމަޖެއްސި. އެގޮތުގެ މަތިން މައްޔިތަކު އޮތަސް އެތަނުން ނުނިކުމެ ނިދަން ތިބޭކަން އެއީ އެންމެން ދަންނަ ބޮޑު ޙަޤީގަތެއް. އަދި ނަމާދުކުރާ ބައި ކުޑަވުމުން އެކަމުގެ ދަތިކަމާއި ކުރިމަތިލާން ޖެހުނު. އަދި ސަހަރާގައި ކައްކާ ކައިބޮއި ހަދަންފެށި. މައްޔިތަކު ހިނަވާގޭގައި އޮތްކަމުގައި ވިޔަސް ގަރުދިޔަ ބޯ ކެއްކުމާއި ފަރުމަސް ހެދުންފަދަ ވަސްގަދަ ކާނާގެ ބާވަތްތަށް ތައްޔާރުކުރަން ފެށުމުން ތަނުގައި ވަސްގަދަވެ ޢާންމުންގެ ޝަކުވާތައް އަންނަންފެށި. ވާހަކަ ދައްކައިގެން އެ ކަން ޙައްލު ނުވުމުން ކެއްކުން މަނާކުރަން ޖެހުނު.\nމެއި 19, 2019 16:38\nކޮބައިހޭ މިނިސްޓަރު ސިދާތާ! އަނގައެއް އެކަނި އޮންނަނީ!\nމެއި 19, 2019 16:50\nފިންގަ ޖަހާލާފަ ނިދިޔަކަސް ވަރި ހަމައެއްނު އެމީހުނަށް ޖެހޭނީ މައްޔިތާ ހިނަވަންތާ މައްޔިތަކު ގެނައިމަ އެކަމާ ހަވާލުވީމަ މަހިތުން ރަގަޅު ވާނެ ނޫނީ ސަހަރާބަލަހައް ޓަންތިބޭ ބަޔެއްބާ ސަހަރާ ބަލަހައްޓާނަމަ ނިދައިގެން ނުވާނެ ކަމަށް ފެނޭ\nމެއި 19, 2019 17:12\nމެއި 19, 2019 17:24\nސައި ކޮޓަރި ފެނުނީމަ އެގިއްޖެ ސިންކެއްގެފުޅާމިން ހުރިތަނެއްގަ އިންތިޒާމު ހަމަޖެހިފައިވާވަރު. އަންހެން ޖަމާޢަތްތެރީންނަށް ބަދިގެ، ފިރިހެން ޖަމާޢަތްތެރީންނަށް އޭސީ ކޮޓަރި. ސުޕަވައިޒަރު ވަރަށަ ހެޔޮފުޅު.\nމެއި 19, 2019 17:42\nލުތުފީއަކަށް ނޭނގޭނެ ޙަޤީޤަތެއް އޭނަގާތު މީހަކު ބުނާއެއްޗެއް އެނގޭނީ އެހެންވީމަ ތިކަމަކީ ހަމަ ޒާތީ ކަމެއްކަން ހާމަވެގެންދޭ! ހުރިހާ އަންހެން ޖަމާޢަތް ތެރިން ގެޔަށް ދިއުން ދެން އެންމެ ރަނގަޅީ! އަންހެން މައްޔިތަކު ގެނެސްފިނަމަ ސިޓީ ކައުންސިލާއި ޙަވާލުކޮށްލައްވާ!\nމެއި 19, 2019 17:54\nގެޔަށް ފޮނުވާލަންވީ ހަމަ\nމެއި 19, 2019 17:55\nލުޠުފީ އާއި ޒާތީ ވެގެން އުޅެނީ އެތާ އުޅޭ ގިނަ އަންހެނުން\nމެއި 19, 2019 17:47\nޢާސަހަރާ އެއީ އަންހެން ޖަމާޢަތްތެރިންގެ ގެދޮރުހެން ހީވަނީ. 8 ގަޑި ޑިއުޓީ. ޢަންހެން ޖަމާޢަތްތެރިން ނިންދަވާފަ ފިރިހެން ޖަމާޢަތްތެރިން ޑިއުޓީކުރަންވީ. މުސާރައާއި އެލަވަންސް ހަމަހަމަ. ކިހާ އިންސާފުވެރި. ރަނގަޅު.\nމެއި 19, 2019 18:57\nގުދޯ ގުދޯ ހަމަ އެގޮވަނީ. ގުދޯ ކިޔައިގެން ވާހަކަ އެދައްކަނީ ހުރިހާ ނުަބައެއް ހަދާމީހާ. ފިރިހެނުން ގޮޑިތަކުގަޔާއި އެމީހުންނަށަ ހަދާދީފައިވާ އޭސީ ރޫމްގަ ނިދާފަ. ޢެތަނުން އެކަމަޑޭޝަން ދީފަ ތިބޭ މީހުން މައްޗަށް އަރާ ނިދަނީ.\nމެއި 19, 2019 19:03\nގުދޯ ގުދޯ. ސަހަރާއަށް ގެންނަ އަންހެން މައްޔިޔުން ހިނަވާ ކަންތައް ކުރަނީ އެހެންވީމާ ފިރިހެން ޖަމާޢަތްތެރީން ތާ ދޯ!\nމެއި 19, 2019 19:22\nލުތުފީ ކަލޯ އަމިއްލަޔަށް ވިސްނާލަބަލަ.. މީހަކު ހިނަވަން ނެތިއްޔާ އަންހެން ޖަމާއަތްތެރިން ކުރަން ޖެހޭކަމެއް..؟ ޖަމާއަތްތެރިނަވީމަ މީހަކުނެތަސް ހަމަ ހިނަވަންވީ؟ ފިންގާ ޖަހާފަ ހަމަ ހިނަވަންވީ؟ އެމީހުންނަކީ 24 ގަޑިއިރު ޑިޔުޓީގަ ތިބޭބަޔަކަށްވީމަ ރެސްޓްކުރެވޭނެ ގޮތެއް އޮންނަންޖެހޭނެ.. މިކަން ކޮށްފަ މިއޮތީ ޖެއްސުމަށްކަން ލުތުފީގެ ތި ވާހަކައިން ވަރަށް ރަނގަޅަށް އެބަ ސާފުވެ ޔަގީންވޭ..\nމެއި 19, 2019 19:32\n24 ގަޑިއިރު ޑިޔުޓީކުރާ ތަނެއްގަ، މައްޔިތަކު ނެތިއްޔާ ރޭގަނޑު 12 އިން ހެދުނު 8 ހޭލާ ހުރެގެން ކުރާނެ ކަމެއް ނިކަންބުނެބަލަ؟ އަބަދަކު ހިނަވާކަށް ނުޖެހޭނެކަން މަށަށް ހަމަ ޔަގީން. ދެން ކީއްކުރަން އެތާ ހޭލާ ތިބެނީ. އެމީހުންނަކީ ވޮޗަރުންނެއް ނޫން. ތިކަމަށްވެސް އިންޑިޔާއިން މީހުންގެނޭ. މޯދީގެ މޯދީގެމީހިން ތިކަމަށް ރަނގަޅުވާނެ.\nމެއި 19, 2019 19:47\nކިތައްމެ ދޮގުހެދިޔަސް ކަށުަނަމާދު ކުރަން އަންހެނުއްނައް ޖާގަ އެތާވ.ކުޑަ 1މެފަހުން ކަސުނަމާދައް ދިޔަދުވަހުވެސް ތިބެންޖެހުނީ ހިނަވާ އައްޓާ ހިސާބުގަފިތިބާރުވެގެން ިތުރު ޖާގަ އެތަނުގަ ބޭނުންވޭ ހުރިހާކަމެއް ސިޔާސީ ނުކުރޭ\nމެއި 19, 2019 23:25\nނަމާދު ކުރާޖާގަ ބޮޑުކުރުމަކީ މައްސަލައެއްނޫން.. ތި ވިސްނަނީ އަނެއް ފިކުރުން.. މައްސަލަޔަކީ އެހެން ގޮތެއް އެމީހުނަށް ހޯދާނުދީ ތިކަން ކުރީމަ.. ފިރެހެނުންނަށް އެއަރކޯން ކޮޓަރި އެތާހުރިއިރު.. އަންހެނުންނަށް އެހާލު ޖެއްސީމަ.. ހުރިހާކަމެއް ސިޔާސީ ނުކުރޭ.. މީގަ ސިޔާސީއަށްވުރެ ލުތުފީ ވެފަ މިއޮތީ..\nމެއި 19, 2019 21:27\nއަހަރެންނަކީ ޓްރޭނިންގ އެތަނަނަށްދިޔަމީހެއް ޑިއުޓީގައިތިބެނީ މައްޔިތަކު ގެނެސްފި ނަމަ މައްޔިތާގެ ކަންތައް ކުރަން.އަދި މިހާތަނަކަށަ އަންހެން މައްޔިތަކު ފިރިހެނުން ހިނަވާކައް ނުޖެހޭ. މައްޔިތަކު ނެތިއްޔާ ދެންވެސް ކުރާނެ ކަމެއް ދައްކާފަ އޮންނަ ނަމަތާ އެކަން ކުރަން ތިބޭނީ.ޢެމީހުންގެ ޥަޒީފާ އަކީ ޖަމާއަތް ތެރިކަމުގެ ވަޒީފާ. ވަޒީފާއަކީ ސަހަރާ އަށް އަންނަ މީހުންނާ ވާހަކަ ދައްކަން ބޭރުގަ ތިބުމެއް ނޫން. ފިރިހެނުންވެސް އަންހެނުންވެސް ކުރަނީ އެއްކަމެއް.ތަފާތަކީ އަންހެނުން ފިރިހެނުން އުަޅޭގޮތަށް ބޭރުގަ ނުތިބެ އެރޫމުގަ ތިބޭތީ. ތިބެނީ ނިދަފައެއް ނޫން. ކިޔަވާ ކަންތައް ކޮށްލަން. ފަސޭހަ ވަކިން އެގޮތަށް ތަނެއް ހުރީމަ. ފިރިހެނުންނާ މިކުސް ކޮށް ނޫޅޭތީ ކަންބޮޑުވަނީ. މިހާރު ދަންވރަސް ބޭރުގަ. ޢެއްވެސް ރައްކާތެރިކަން ނެއް. .\nމެއި 19, 2019 21:34\nލުތުފީ ގެ ވާހަކައިންވެސް އިގިއްެޖެ އަންހެނުންނާ ޒާތީ ގޮތުން ކޮށްފަ ހުރި ކަމެއްކަން.. އެއްވެސް ރަހުމެއް ނެއް ބަޔެއްކަން އިގެނީ. ޢަންހެނުންނަށް ވީތީ ތަފާތެއް ނުކުރެވޭނެ. ޖެއްސުން ކުރުން ހުއްޓާލާ.\nމެއި 20, 2019 00:33\nތިޔަ މުޅި ހުނަވާ ހިސާބުގަނޑާއި އެތާ ހުންނަ މިސްކިތާއި ފާޚާނާ ސަރަހައްދު ބިމާހަމަކޮއްފަ އަލުން ފެންވަރު ރަނގަޅުކޮއް، ތާހިރު އޯގަނިޒްޑު މަރުކަޒެއްހެން ބިނާ ކުރަން އެބަޖެހޭ. އެތަނައް ވަދެގެންދާއިރު އެހުންނަ މުޑުދާރު ސިފައެކޯ.. 2019 ވަނަ އަހަރު ހިނގަމުންދާއިރު އެތަން ހުންނަންޖެހޭނީ ހޮސްޕިޓަލެއް ހާ ފެންވަރު ރަނގަޅުކޮއް..އަދި ޖަމާއަތް ތެރީންވެސަ ޔުނިފޯމު ލައްވާފަ ރިސެޕްޝަނަ ކައުންޓަރު ބަހައްޓާފަ.. މިހާރު އެތަން ފެނުނީމަ ނުލާހިކު މުޑުދާރު ސިފައެއް ފެންނަނީ. އަދި އެތާގެ ގޯތިތެރޭގަވެސް ރީތި ގަސް އިންދާފަ ތާހިރުކޮއް ފެންބޯން ލިބޭގޮތް ހަދާ ފައިވާން ބަހައްޓާނެ ޖާގަ އުފައްދާ.. މައްޔިތާގެ ޖަނާޒާއައް އަންނަމީހުންނައް ރަނގަޅު ހޯލެއް އޮންނަންވާނެ. މިހާރު ހިނަވާތަކައް މައްޔިތާ މޫނު ބަލަް ވަންނަންވެސް މިޖެހޭނީ..އަދި އެތަން ހުންނަނީ އެއާ ޓައިޓްކޮއްވެސް ނޫން..\nމެއި 20, 2019 00:38\nރާއްޖޭގެ ހާލަތު.. ކީއްކުރާނީދޯ.. ޖަނާޒަާއައް އަންނަމީހުންވެސް ޖެހެނީ އެކަކު އަނެކަކު ކޮނޑުމައްޗައް އަރިގެން ތިބެން.. އިނށީދެލާނެ ގޮތެއްވެސް ނެތީމަ މިޖެހެނީ ފާރުބުރިތަކުގެ މަތީގަޔާއި މިސްކިތު ދާލަ މަތީ ތިބެން..\nމެއި 20, 2019 04:17\nއެއްފަރާތުން ދައްކާ ވާހަކައަކަށް ތާއިދުކޮށް ގޮތް ނުނިންމޭނެ. ތިކަބަލުން ތިޔަދައްކަވާ ވާހަކަ އަކީ ގޯސްވާހަކަ އެކޭ ނުބުނަން. އެކަމަކު ސަރުކާރުގެ އޮފީސްތަކާއި ، ނަމާދު ކުރެވޭ ތަންތަނާއި އަދި ސަހަރާ އަކީ ތަފާތު ތަންތަން ހުރިހާ ހައިސިއްޔަތަކުންބެލިޔަސް.ސިޓީ ކައުންސިލުން ތިފަދަ ނިންމުމެއް ނިންމީ ތިކަމުގައި ކޮންމެވެސް ނޭދެވޭ އަމަލެއް އޮތީކަމަށްވެދާނެ. ވިސްނަންވީ ތިމާ މެންގެ އަމިއްލަ ފައިދާއަށް ނޫން. އަމިއްލަ މަސްލަހަތަށްވުރެ މުޖުތަމއުގެ މަސްލަޙަތު އިސްކުރުން މުހިންމު.


gavaidha hilaafah gaadi aa thakaai golhi thakuge masaiykaiy kura...\nްޤަވާއިދާ ޚިލާފަށް ގާޑިޔާތަކާއި ގޮޅިތަކުގައި މަސައްކަތް ކުރާ ފަރާތްތަކާއި މެދު ފިޔަވަޅު އަޅަނީ\n2 އަހަރު,2މަސް,2ހަފްތާ,2ގަޑި, 53 މިނެޓް, 56 ސިކުންތު ކުރިން 2070އައިޝަތު ޖަޒްލީ\nމާރުކޭޓު. ފޮޓޯ: ސަން\nދަތުރުވެރިންގެ މާރުކޭޓު ގޮޅިތަކާއި، ލޯކަލް މާރުކޭޓު ގޮޅިތަކުގެ އިތުރުން ގާޑިޔާތަކުގައި ގަވާއިދުތަކާއި ޚިލާފަށް މަސައްކަތް ކުރާނަމަ ވެރިފަރާތާއިމެދު ފިޔަވަޅު އެޅުމަށް ހައުސިންގ މިނިސްޓްރީ އިން ނިންމައިފި އެވެ.\nހައުސިންގ މިނިސްޓްރީ އިން ބުނީ ބިދޭސީން އެފަދަ ތަންތަނުގައި ސޭޓުންގެ ގޮތުގައި ތިބުމަކީ އެ ތަންތަން ކުއްޔަށް ހިފާފައިވާ ފަރާތްތަކާއި ދެމެދު ވެފައިވާ އެއްބަސްވުމާ ޚިލާފު ކަމެއް ކަމަށެވެ. އަދި އެއީ ވަޒީފާ އަދާ ކުރުމަށް ރާއްޖެއަށް ބިދޭސީން ގެނައުމުގެ ގަވާއިދާ ޚިލާފު އަމަލެއް ކަމަށް ވެސް މިނިސްޓްރީން ބުނެއެވެ.\nހައުސިންގ މިނިސްޓްރީ އިން ނެރުނު އިއުލާނެއްގައި ބުނެފައި ވަނީ، ލޯކަލް މާރުކޭޓާއި ދަތުރުވެރިންގެ މާރުކޭޓުގެ ގޮޅިތަކާއި، ގާޑިޔާތަކުން ޤަވާއިދާ ޚިލާފަށް އަމަލު ކުރާ މަންޒަރު ފާހަގަ ކުރެވެމުންދާ ކަމަށެވެ. އެގޮތުން، ބިދޭސީން އެފަދަ ތަންތަނުގައި ބޭތިއްބުމުގެ އިތުރުން، އެފަދަ ތަންތަން ކުއްޔަށް ދޫ ކޮށްފައިވާ ފަރާތުން އެހެން ފަރާތްތަކަށް ކުއްޔަށް ނުވަތަ އެނޫންވެސް ބޭނުމަށް ދޫކޮށްފައިވާކަން ފާހަގަ ކުރެވިފައިވާ ކަމަށްވެސް އެމިނިސްޓްރީން ބުންޏެވެ. މީގެއިތުރުން ކުއްޔަށް ދޫކޮށްފައިވާ ފަރާތްތަކާއެކު ވެފައިވާ އެއްބަސްވުމާ ޚިލާފުވެފައިވާ ކަންކަން ހިނގަމުންދާނަމަ، ދެ ދުވަސް ތެރޭގައި އިސްލާހު ކުރުމަށް ފުރުސަތު ދިނުމަށްފަހު އިސްލާހު ނުކޮށްފިނަމަ އޮންނަ އުސޫލުގެ ދަށުން އެބަޔަކާއިމެދު ފިޔަވަޅު އަޅަމުންދާނެކަމަށް ހައުސިންގ މިނިސްޓްރީން ބުންޏެވެ.\n7 ގަޑި ކުރިން 21 0


ރޯދަ މަހު އަނބިމީހާއަށް އެހީތެރިވެވޭނެ ގޮތްތައް!\nރޯދަ މަހަކީ އަންހެނުން ވަރަށް ބުރަކޮށް ބަދިގެ ތެރޭގައި އުޅޭ މައްސަރެކެވެ. ރޯދަ ވީއްލާ ވަގުތަށް ތަފާތު ވައްތަރު ކާނާ ތައްޔާރުކޮށް އެވަގުތަށް އެންމެންގެ މޫނު ތަކުން ހިނިތުންވުމެއް ވެސް ގެނެސްދެނީ ހަމ...\nބައިވެރިޔާ އެހެން މީހަކާއި ގުޅުމެއް ބާއްވާކަން ދެނެގަންނާނީ ކިހިނެއް؟\nބައިވެރިޔާ އާ މައްސަލަ ޖެހެން ފެށުމާއިއެކު ހިތުގައި ޝައްކާއި ވަޙުމުތައް އުފެދެން ފަށައެވެ. އަދި ބައެއް ފަހަރު ބައިވެރިޔާއާއި އެހެން މީހަކާ ގުޅުމެއް ބާއްވާހެން ހީވާން ފަށާނެއެވެ. ގިނަ ފަހަރު ހީވާ ހީ...\nބައިވެރިޔާ ބޭވަފާތެރި ނުވާނެ ކަން ދެނެގަނެވިދާނެ5ގޮތެއް\nާާލޯބީގެ ގޮތުން ގުޅިފައިވާ ދެބައިވެރިން ވަކިވާން މެދުވެރިވާ އެންމެ ބޮޑު އެއް ސަބަބަކީ އެކަކު އަނެކަކަށް ބޭވަފާތެރި ވުމެވެ. ދުނިޔޭގެ އެކި ހިސާބުތަކުގައި އަދި ރާއްޖޭގައި ވެސް ވަރަށް އާއްމު ކަމެކެވެ. ...\nލޯތްބަށް ވުރެ ފައިސާ މުހިއްމު ހެއްޔެވެ؟\nބައެއް މީހުންނަށް ފައިސާ މުހިއްމުވާއިރު އަނެއް ބައިމީހުންނަށް މުހިއްމީ ލޯތްބެވެ. ބައެއް މީހުން ދެކޭ ގޮތުގައި ފައިސާ ހުރެއްޖެނަމަ ކޮންމެ ކަމެއްވެސް ވާނެއެވެ. މިއީ އެއްވެސް ވަރަކަށް ހަޤީގަތެއް އޮތް ވ...\nޝައްކު، ކައިވެނީގެ ހަލާކު!\nހިތުގައި އުފެދޭ ޝައްކު ނުވަތަ ވަހުމަކީ ދެމަފިރިންގެ ކައިވެނި ރޫޅޭ އެންމެ ބޮޑު އެއް ސަބަބެވެ. ތިމާއަށް ތިމާގެ ފިރިމީހާއަށް ޝައްކު ކުރެވެނީކަމުގައި ވަނީނަމަ ސުވާލުވެސް ކުރެވޭނެއެވެ. އަދި މި ސުވާލު ގި...\nނޫނެކެވެ. ބައެއް ފަހަރު ތިމާއަށް ތިމާ ލޯބިވާ މީހާ ނުލިބުން އެކަށީގެންވެއެވެ. އަދި މިކަމުގެ ސަބަބުން ތިމާއަށް ލޯބިވުމަކީ ކުށެކޭ ހީވާ ފަހަރު ފަހަރުވެސް އަންނާނެއެވެ. ނަމަވެސް އެއީ ކުށެއް ނޫނެވެ. ލޯތް...\nވަރިވާން ދިމާވާ7ސަބަބެއް\nނާކާމިޔާބު ވި ކައިވެންޏާ ބެހޭގޮތުން ވާހަކަ ދެއްކުމަކީ ގިނަ މީހުންނަށް ފަސޭހަ ކަމެއް ނޫނެވެ. ބައެއް ފަހަރަށް ކައިވެނި ރޫޅެން ދިމާވާ ސަބަބުތައް ވެސް ރޭކާލަނީ މާފަހުންނެވެ. އެގޮތުން ވަރި އާ ބެހޭ ލޯޔަރ...


Mask Elhumaai Dhekolha Vaahakadhekki Trump Enmme Fahun Mask Alhan Fashaifi - Vaguthu\nމާސްކް އެޅުމާއި ދެކޮޅަށް ވާހަކަދެއްކި އެމެރިކާގެ ރައީސް ޑޮނާލްޑް ޓްރަމްޕްވެސް އެންމެ ފަހުން އާއްމު ތަންތަނުގައި މާސްކް އަޅަން ފަށައިފިއެވެ.\nމިއީ ޓްރަމްޕް ކޮވިޑް-19 އާއި ގުޅިގެން މާސްކް އެޅި ފުރަތަމަ ފަހަރެވެ.\nއޭނާ މާސްކް އެޅީ ވޯލްޓަރ ރީޑް މިލިޓަރީ ހޮސްޕިޓަލް އަށް އެތަނުގައި ތިބި ޒަހަމްވެފައިވާ ސިފައިންނާއި ސިއްހީ މަސައްކަތްތެރިންނަށް ޒިޔާރަތްކުރި ވަގުތު އެވެ..\nމިހާރު މާސްކާއި މެދު ޓްރަމްޕްގެ ރާގު ވަނީ ބަދަލުވެފައެވެ.\n"އަހަރެން އެއް އިރެއްގަވެސް މާސްކް އެޅުމަކާ ދެކޮޅެއް ނޫން. އަހަރެން ޤަބޫލުކުރަނީ އެކަމަށް ވެސް ވަގުތަކާ ތަނަކާ އޮންނަން ވާނެއޭ. އެއީ އަސްލު ވާ ގޮތަކީ. " ޓްރަމްޕް ބުނެފައި ވެއެވެ.\nޓްރަމްޕް މިހެން ބުނި ނަމަވެސް އޭނާ ވަނީ މީގެ ކުރިން މާސްކް އެޅުމާއި ވަރަށް ބޮޑަށް ދެކޮޅު ހަދާ ވާހަކަދައްކާފައެވެ. އަދި އޭނާ ވަނީ މާސްކް އަޅާތީވެ އޭނާގެ ވާދަވެރި ސިޔާސީ ފަރާތް ކަމަށްވާ ޖޯ ބައިޑެން އަށް ވެސް ވަރަށް ބޮޑަށް ފާޑު ކިޔާފައެވެ.\nއެހެންނަމަވެސް ޓްރަމްޕް މިހާރު ބުނީ ޚާއްސަކޮށް ހޮސްޕިޓަލް ފަދަ ތަންތަނުގައި މާސްކް އެޅުން ރަނގަޅު ކަމަށް ޤަބޫލުކުރާ ކަމަށެެވެ. އަދި މާސްކް އެޅުމުގެ މުހިންމުކަން ފާހަގަކޮށް ޓްރަމްޕް ވަީ ވާހަކަދައްކާފައެވެ.\nއެމެރިކާގައި ކޮވިޑް-19 ފެތުރޭ މިންވަރު އިތުރުވުމުން މާސްކް އަޅަން ސިއްހީ މާހިރުން އިރުޝާދު ދިނުމުންވެސް އޭނާ ވަނީ މާސްކް އެޅުމަށް ދެކޮޅު ހަދާފައެވެ.\nއަދި މާސްކް އެޅުމާއި ދެކޮޅަށް އެމެރިކާގެ އެތައް ބަޔަކު ވަނީ މުޒާހަރާވެސް ކޮށްފައެވެ.\nކޮވިޑް-19 އާއި ގުޅިގެން ޓްރަމްޕް ވަނީ ޗައިނާ އަށް ވަރަށް ބޮޑަށް ފާޑު ކިޔާފައެވެ. މި ބަލި ފުރަތަމަ ފެނުނީ ޗައިނާއިން ކަމަށް ވުމުން މިއީ ޗައިނާއިން ގެނައި ބައްޔެއް ކަމަށް ވެސް އޭނާ ވަނީ ތުހުމަތުކޮށްފައެވެ.\nޓްރަމްޕްގެ ކޮއްކޮ އެޑްމިޓްކޮށް ސީރިއަސް ހާލުގައި ފަރުވާދެނީ\nމާސްކް އެޅުން މަޖުބޫރު ކުރުމުން މިނިވަންކަމަށް ހުރަސްއެޅޭ - ޓްރަމްޕް\nޖުލައި 12, 2020 18:37\nތިޔާ ބުއްޅަބެޔާ ހަމަ އެކައްޗެއް.


vnews - PPMun baeh noosverinnah kurudhoshin dheefi\nޕީޕީއެމުން ބައެއް ނޫސްވެރިންނަށް ކުރުދޮށިން ދީފި\nއިއްޔެގެ މުޒާހަރާގައި އަނިޔާވި ނޫސްވެރިންގެ ހާލު އެމްއެމްސީގެ މެންބަރުން ބައްލަވާލައްވަނީ\nވެރިރަށް މާލޭގައި އިއްޔެއާއި ރޭގައި ކުރިއަށްދިޔަ މުޒާހަރާތައް ކަވަރު ކުރުމަށް އުޅުނު ބައެއް މީޑިއާތަކުގެ ނޫސްވެރިންނަށް ސަރުކާރު ހިންގާ ޕާޓީ (ޕީޕީއެމް) އިން ކުރުދޮށިން ދީފި އެވެ.\nޕީޕީއެމް އޮފީހުގައި މިއަދު ބޭއްވި ނޫސްވެރިންގެ ބައްދަލުވުމުގައި އެޕާޓީގެ ނައިބު ރައީސް އަބްދުއްރަހީމް އަބްދުﷲ ވިދާޅުވީ، އިއްޔެގެ މުޒާހަރާގައި ނޫސްވެރިން ނިކުމެ ކުޅެފައިވަނީ ފިލްމެއް ކަމަށާއި އެއީ ނޫސްވެރިން ނޫން ކަމަށެވެ. އެއީ ނޫސްވެރިންގެ ނަމުގައި މުޒާހަރާ ކަވަރު ކުރުމަށް އުޅުނު އެކްޓިވިސްޓުންތަކެއް ކަމަށް އަބްދުއްރަހީމް ވިދާޅުވި އެވެ.\n"ނޫސްވެރިންގެ ނަމުގައި އިއްޔެ މުޒާހަރާ ކަވަރު ކުރުމަށް އުޅުނީ އެކްޓިވިވިސްޓުން. ބައެއް ނޫސްވެރިން ނެރެގެން އިދިކޮޅު ފަރާތްތަކުން ކުޅެނީ ފިލްމެއް. އެމީހުން މަސައްކަތްކުރީ ފޮޓޯއެއް ހޯދަން. އެ ނޫސްވެރިން ނޫސްވެރިކަން ކުރުން ހުއްޓާލުމަށްފަހު ފިލްމީ ދާއިރާއަށް ވަނުން މާ ރަނގަޅުވާނެ" އަބްދުއްރަހީމް ވިދާޅުވި އެވެ.\nބައެއް މީޑިއާތައް ފެނިގެންދިޔައީ މުޒާހަރާ ރާވައި ހިންގާ ބައެއްގެ ގޮތުގައިކަމަށް ސިފަކުރައްވާ އަބްދުއްރަހީމް ވިދާޅުވީ، ބައެއް ނޫސްވެރިން އިއްޔެގެ މުޒާހަރާ ރާވާ ހިންގުމުގައި އިސް ސަފުގައި އުޅުނު ކަމަށެވެ. އަދި އެކަންކުރި ނޫސްވެރިންނާމެދު ފިޔަވަޅު އަޅަންޖެހޭ ކަމަށްވެސް ވިދާޅުވި އެވެ.\nއަދުރޭ މިހެން ވިދާޅުވި ނަމަވެސް، އިއްޔެގެ މުޒާހަރާ ކަވަރު ކުރަމުންދިޔަ ނޫސްވެރިންނާއި ދެކޮޅަށް ހާލަތާއި ނުބައްދަލު ބާރުގެ ބޭނުން ފުލުހުން ކޮށްފައިވާކަމަށް ބައެއް ފަރާތްތަކުން ދަނީ ތަކުރާރުކޮށް ބުނަމުންނެވެ. އަދި އެކަން ކުށްވެރި ކުރަމުންވެސް ގެންދެއެވެ.\nއިއްޔެ މާލޭގައި ކުރިއަށް ގެންދިޔަ މުޒާހަރާ ކަވަރު ކުރުމުގައި ހަރަކާތްތެރިވި ނޫސްވެރިން އެމީހުންގެ ވާޖިބު އަދާކުރަމުން ދަނިކޮށް، ފުލުހުން ބާރުގެ ބޭނުން ކުރުމުގެ ސަބަބުން ބައެއް ނޫސްވެރިންނަށް އެކި ވަރުގެ އަނިޔާތައް ލިބި ހޮސްޕިޓަލްގައި ފަރުވާ ދީފައިވެއެވެ.\nމީގެ ތެރެއިން އެންމެ ބޮޑަށް އަނިޔާވީ ރާއްޖެ ޓީވީގެ ނޫސްވެރިޔާ ހުސެއިން ހަސަނަށެވެ. އޭނާ ރޭ ދަންވަރުން ފެށިގެން އޭޑީކޭ ހޮސްޕިޓަލްގައި އެޑްމިޓްކޮށް ފަރުވާ ދެމުން ގެންދާއިރު، އޭނާގެ ވާތްފަރާތު އަރިކަށްޓާ ދިމާލުން ލޭ ކޮށައިގެން ގޮސްފައި ވެއެވެ. ހުސައިން ހަސަންގެ އެތެރެހައްޓަށްވެސް އަނިޔާ ވެފައިވާ ކަމަށް ޑޮކްޓަރުންނާ ހަވާލާދީ ރާއްޖެ ޓީވީން ބުނެފައި ވެއެވެ.


Ummeedhu Dhookollaa varah vure anhenunge baaru miadhu gadha\nއުއްމީދު ދޫކޮށްލާ ވަރަށް ވުރެ އަންހެނުންގެ ބާރު މިއަދު ގަދަ\nމިއަދަކީ ބައިނަލްއަގުވާމީ ފެންވަރުގައި އަންހެނުންގެ ދުވަހެއް ފާހަގަކުރަން ފެށިތާ 107 އަހަރު ފުރުނު ދުވަހެވެ. ފާއިތުވި އަހަރުތަކުގައި މި ކެމްޕޭނުން އަންހެނުންނަށް ބޮޑެތި ކުރިއެރުންތަކެއް ލިބިފައިވީ ނަމަވެސް އަދިވެސް އަންހެނުންނަށް ކުރިމަތިވެފައިވާ ހުރަސްތަކާއި މައްސަލަތައް ވެސް މަދެއް ނޫނެވެ.\nއަންހެނުންގެ ދުވަހެއް ފާހަގަކުރަމުންދާއިރު، މިއަދުގެ އަންހެނުން ތިބި ހިސާބަށް ބަލާލަމާ ހިނގާށެވެ. އެމީހުންގެ އާރާއި ބާރަކީ ކޮބައިތޯ ބަލާލަމާ ހިނގާށެވެ.\nސިޔާސީ މައިދާނުގައި މިއަދުގެ އަންހެނުން ހަރަކާތްތެރިވަމުން ދަނީ ފިރިހެނުންނާ އެއް ސަފެއްގައޭ ބުނެފި ނަމަ ބައެއް އަންހެން ބޭކަނބަލުން ހިތްހަމަނުޖެހިދާނެ އެވެ. ފަހަރެއްގައި ރައީސް ކަމުގެ މަގާމު ފަދަ ބާރުގަދަ މަގާމުތަކަށް އައުމަށް އަންހެނުން ކުރަން ޖެހޭ އިންތިޒާރު ފިރިހެނުންގެ އެ އިންތިޒާރަށް ވުރެ އަދިވެސް ދިގުވީމަ އެވެ.\nއދ. ގެ ހިސާބުތައް ދައްކާ ގޮތުން ރައީސެއްގެ މަގާމު ފަދަ ނުފޫޒުގަދަ މަގާމަކަށް އަންހެނަކަށް އާދެވޭ އާންމު އުމުރަކީ 50 އަހަރެވެ.\nނަމަވެސް އުފާވެރި ޚަބަރަކީ، ދުނިޔޭގެ ސިޔާސީ މައިދާނަށް ބެލިކަމުގައި ވިޔަސް، ލީޑަރުންގެ ގޮތުގައި ތިއްބެވި އަންހެނުން ވަރަށް ވެސް ގިނަ ކަމެވެ. މިހާރު ވެސް ރައީސުންނާއި ބޮޑުވަޒީރުންގެ ގޮތުގައި 22 ގައުމެއްގައި އަންހެން ވެރިން އެބަތިއްބެވި އެވެ. މިއީ ތާރީޚުގައި ވެސް މި އަދަދު މިހާ މައްޗަށް އެރި ފުރަތަމަ ފަހަރެވެ.\nމަޝްހޫރު އަންހެން ވެރިންގެ ތެރެއިން ޖަރުމަންގެ ޗާންސެލާ އެންޖެލާ މާކެލް އާއި ބަންގާޅުގެ ބޮޑުވަޒީރު ޝައިހް ހަސީނާ ފަދަ، ވެރިކަމުގައި ގިނަ ދުވަސްވީ މޫނުތައް ވެސް ފާހަގަކޮށްލެވެ އެވެ.\nމި ލިސްޓަށް ބަލާއިރު އަންހެން ވެރިން އެންމެ ގިނައީ ޔޫރަޕްގެ ގައުމުތަކުގަ އެވެ.\nއެމެރިކާ އަށް ބަލާއިރު އެގައުމުގެ ރައީސް ކަމަށް ވެސް ކުރިއަށް އޮތް އިންތިހާބުގައި އަންހެން ވެރިއަކު ވަޑައިގަތުމުގެ ފުރުސަތު ބޮޑެވެ. ހިލަރީ ކްލިންޓަން ރިއާސީ ރޭހަށް ނުކުމެ ވަޑައިގަންނަވާނެ ކަމަށް ބެލެވޭއިރު އެކަމަނާ އަކީ އެމެރިކާގެ އެންމެ މަގްބޫލު އަންހެނާ އެވެ.\nފޯބްސް މަޖައްލާ އިން އަހަރަކު އެއް ފަހަރު އެކުލަވައިލާ "ބިލިއަނަރުންގެ ލިސްޓް" ގެ މި އަހަރުގެ ލިސްޓްގައި 197 އަންހެނުން ހިމެނެ އެވެ. މިއީ މި ލިސްޓް އެކުލަވައިލަން ފެށި ފަށުން އަންހެން ބިލިއަނަރުންގެ އަދަދު މިހާ މައްޗަށް އެރި ފުރަތަމަ ފަހަރެވެ. މި މިއީ ތިން އަހަރު ތެރޭގައި އަންހެން މަހުޖަނުން ހޯދާފައިވާ 90 ޕަސެންޓްގެ ކުރިއެރުމެކެވެ.\nމިދިޔަ އަހަރުގެ ލިސްޓަށް ބަލާއިރު އޭގައި ހިމެނުނު އަންހެން ބިލިއަނަރުންގެ އަދަދަކީ 172 އެވެ.\nއަންހެން ބިލިއަނަރުންގެ އަދަދު މައްޗަށް ޖެހިލާފައިވީ ނަމަވެސް މަހުޖަނުންގެ ލިސްޓް އަދިވެސް ޑޮމިނޭޓްކުރަނީ ފިރިހެނުންނެވެ. އަންހެނުންގެ ޕަސެންޓަކީ އެންމެ 11 ޕަސެންޓެވެ. މި ލިސްޓްގައި 1،826 ބިލިއަނަރުން ހިމެނެ އެވެ.\nދުނިޔޭގައި ހުރި އެންމެ މުއްސަނދި އަންހެނާ އަކީ އެމެރިކާގެ ކްރިސްޓީ ވޯލްޓަން އެވެ.\nސްވިޓްޒަލެންޑްގެ ކްރެޑިޓް ސުވިސް އިން ހިންގާފައިވާ ދިރާސާއަކުން ދައްކާ ގޮތުން ކުންފުންޏެއްގެ ޑިރެކްޓަރުންގެ ބޯޑްގައި އަންހެނުން ހިމެނުމަކީ ވިޔަފާރީގެ މައިދާނުގައި، ފިރިހެނުން ކޮންޓްރޯލް ޑިރެކްޓަރުންގެ ބޯޑްތަކަށް ވުރެ ކުރިއަރައިގެން ދިއުމުގެ ފުރުސަތު ބޮޑުވާ ކަމެކެވެ. އެގޮތުން، ޑިރެކްޓަރުންގެ ގޮތުގައި އަންހެނުން ހިމަނައިގެން ރޭހުގައި ވާދަކުރާ ކުންފުނިތައް އުޅެނީ ފިރިހެނުން ކޮންޓްރޯލް ޑިރެކްޓަރުންގެ ބޯޑްތަކަށް ވުރެ އަބަދުވެސް ފަސް ޕަސެންޓް ކުރީގައި ކަމަށް ދިރާސާގައި ބުނެފައިވެ އެވެ.\nއަންހެނުންގެ ހިއްސާ ބޮޑު ކުންފުނިތަކުގެ ވިޔަފާރި ރަނގަޅު ކަމަށް ދިރާސާތަކުން ދައްކާއިރު ވިޔަފާރީގެ މައިދާނުގައި އަންހެނުން ކުރީ ސަފަށް އަރަމުންދާކަން ވެސް ފާހަގަކޮށްލަން ޖެހެ އެވެ.\nމިސާލަކަށް އެމެރިކާ އަށް ބެލިކަމުގައި ވިޔަސް ނުވަ މިލިއަން އަންހެނުންނަކީ އެމީހުންގެ އަމިއްލަ ވިޔަފާރިއެއް ހިންގާ މީހުންނެވެ. އެމީހުންގެ މި ވިޔަފާރިން އަހަރެއްގެ މައްޗަށް 1.4 ޓްރިލިއަން ޑޮލަރުގެ އާމްދަނީއެއް އުފައްދާއިރު 7.8 މިލިއަން ވަޒީފާ އުފައްދަ އެވެ.


އޭޕްރިލް ފޫލް…އެވަރުގެ ކަމެއްތަ! 1 – DhiSalafiyyah\nއޭޕްރިލް ފޫލް…އެވަރުގެ ކަމެއްތަ! 1\n30/03/2016 އެހެނިހެން, ޢަޤީދާއާއި ފިރުޤާތައްއައްޝައިޚް ޙަސަން ފައިޞަލް\nމުސްލިމުންގެ ތެރެއިން އިސްލާމީ އަޤީދާގެ އަސާސްތައް ފަނޑުވެ ހުޅަނގުގެ ޡަޤާފަތްތަކާއި އާދަކާދަތައް ރޯވެ އާލާވެ ކުރިފަޅައިގެންގޮސްފައި ވަނީ ޢަޖައިބު ކުރުވަނިވި މިންވަރަކަށެވެ. ޣައިރު މުސްލިމުންގެ ތަފާތު އުޅުންތަކާއި ގުޅުންތައް މުސްލިމުން ނަކަލު ކުރަމުންދަނީ ތެލެއް ފެނެއް ވަކިނުވާ ޙާލުގައެވެ. އެގޮތުން އިސްލާމީ އަޤީދާއާއި ފުށުއަރާ އެތައް ކަމެއް މިއަދު މުސްލިމު މުޖުތަމަޢުތަކުގެ ތެރޭގައި ކުރެވެމުންދާއިރު އެކަމެއްގައި އިސްލާމްދީން ބުނެދީފައިވާ ގޮތް ބަލަނީ ވަރަށްވެސް މަދު މީހެކެވެ. ނަތީޖާއަކަށްވެގެންދަނީ މީހާއަށް ނޭންގި ހުއްޓާ އިސްލާމީ އުސޫލުތަކުން ބޭރުވެ ކާފަރުންގެ އަޤީދާތަކުގެ ތެރެއަށް އެފަދަ މީހާ ވަދެގެންދިޔުމެވެ.\nމިގޮތުން ކާފަރުން ފާހަގަކުރާ ތަފާތު ޢީދުތައް މިއަދު މުސްލިމް ޤައުމުތަކުގައި ފާހަގަކުރުން މިވަނީ އާދައަކަށް ހަދާފައެވެ. ލޯބިވެރިންގެދުވަހާއި އުފަންދުވަހާއި ކުރިސްމަސްދުވަހުގެ އިތުރުން މުޅި އިންސާނިއްޔަތު ގޯސް ކަންކަމުގެ ގޮތުގައި ބަލައިގެންފައިވާ ހުތުރު ސިފަތަކުން ނަންދެވިފައިވާ ދުވަސްތައްވެސް މިވަނީ ފާހަގަ ކުރަން ފަށާފައެވެ. އެގޮތުން ކުރިމަތީގައިމިވާ އޭޕްރިލްމަހުގެ 1 ވަނަ ދުވަހަކީ ވެސް އޭޕްރިލް ފޫލް ގެ ނަމުގައި ފާހަގަކުރަމުންދާ މިފަދަ ދުވަހެކެވެ. މިއީ ދިވެހި ޖީލުގައި، ޚާއްޞަކޮށް ޒުވާނުންގެ ތެރޭގައި ފެތުރެމުން އަންނަ ނުބައި އަޚްލާޤީ ސިފައެކެވެ. އެގޮތުން މިދުވަހު ބަޔަކު މީހުން ރާވައިގެން ކޮންމެވެސް މީހަކު މޮޔަ ހައްދާ ބިރުގަންނަވާނެއެވެ. މިކަން ކުރަނީ މަޖާ ކުރުމަށްޓަކައެވެ. އެގޮތުން އެބައިމީހުންގެ ރޭވުން ކާމިޔާބު ކުރުމަށްޓަކައި ގިނަ ދޮގުތަކެއް ހަދާ އެމީހާއަށް ބޮޑުވެގެންވާ ލަނޑެއްދޭނެއެވެ. އަދި އެއީ އޭޕްރިލް ފޫލްކަމަށްބުނެ އެއީ މަޖަލެއްކަމުގައި ހަދައެވެ. އެހެން ކަމުން މިކަމުގައި އިސްލާމްދީން ދެކެނީ ކިހިނެއްކަން އެނގުމަކީ ކޮންމެ މުސްލިމެއްގެ މައްޗަށް ލާޒިމު ކުރާކަމެކެވެ.\nދޮގުހެދުމަކީ ބޮޑު ފާފައެއް\nކީރިތި ޤުރްއާނުގެ ސޫރަތުއް ނަޙްލުގެ 105 ވަނަ އާޔަތުގައި اللهُ ސުބްޙާނަހޫ ވަތަޢާލާ ވަޙީކުރައްވާފައިވެއެވެ.\nމާނަ: [ދޮގުހަދާކަން ކަށަވަރީ، اللهُގެ އާޔަތްތަކަށް އީމާންނުވާ މީހުންނެވެ. އަދި އެއުރެންނީ ހަމަ ދޮގުވެރީންނެވެ.]\nއަދިވެސް ރަސޫލާ (صَلَّى اللهُ عَلَيْهِ وسَلَّمَ) ގެ ސުންނަތުން އެނގޭގޮތުގައި ދޮގުހެދުމަކީ ނަރަކައިގެ އެންމެ ދަށުވަތްގަނޑުގައިވާ މުނާފިޤުންގެ ސިފައެކެވެ.\nعَنْ أَبِي هُرَيْرَةَ عَنْ النَّبِيِّ صَلَّى اللَّهُ عَلَيْهِ وَسَلَّمَ قَالَ : ( آيَةُ الْمُنَافِقِ ثَلَاثٌ : إِذَا حَدَّثَ كَذَبَ ، وَإِذَا وَعَدَ أَخْلَفَ ، وَإِذَا اؤْتُمِنَ خَانَ ) (رواه البخاري (33) ومسلم (59))\nاللهُ ރުއްސުންލެއްވި އަބޫ ހުރައިރާ ރިވާކުރެއްވިއެވެ. ކީރިތި ރަސޫލާ މުޙައްމަދު (صَلَّى اللهُ عَلَيْهِ وسَلَّمَ) ޙަދީޘްކުރެއްވިއެވެ. “މުނާފިޤުންގެ ޢަލާމާތްތައް ތިނެކެވެ. ވާހަކައެއް ދައްކައިފިނަމަ ދޮގުހަދާނެ އެވެ. ވަޢުދެއްވެއްޖެނަމަ އެއާ ޚިލާފުވާނެ އެވެ. އަމާނާތަކާ ޙަވާލުވެއްޖެނަމަ އެއަށް ޚިޔާނާތްތެރި ވާނެއެވެ.”


ވާހަކަ: ހިމާޔަތް އެދެމޭ- 29 |\n"ޓެލް މީ." ދަތްޕިލަ ޖައްސާލަމުން މާޔާ އަހައިލިއެވެ. ނަވާޒް ބުނާނެ އެއްޗަކާއި މެދު ކެއްތެރިކަން ކޮޅުންލާ ހިސާބުގައި ހުރި ދެވަނަ މީހަކީ މިކިއަލްއެވެ. ދެމީހުންގެ މޫނަށް ވަކިވަކިން ބަލާލަމުން ނަވާޒް ހޭންފެށިއެވެ. އޭނާގެ ޖަވާބު އައީ ހުނުމާއި އެކުގައެވެ.\n"ގުރައިދޫގައި، މޮޔައަކު ބަހައްޓަން އެ ނޫން ކޮންތަނެއް ހުރީކީ."\nހަލަބޮލި މަގުތަކުގައި ބާރަށް ބަރުގޮނު އަޅަމުން ދިޔަ ކާރު ތެރޭ އިން މާޔާގެ ސިކުނޑީގައި އަދިވެސް ގުގުމަނީ ނަވާޒްގެ ރަހުމެއް ނެތް ޖުމްލައެވެ. ދިރި ހުރި ވިންދު ޖަހަމުން ދިޔަ އޭނާގެ ހިތް ހަންޖަރުން ފޮތިފޮތި ކޮށްލި ނަމަވެސް އެހާ ތޫނު ތަނެއް ނުވީހެވެ.\nބައްޕަ ދެކިލުމުގެ ނަޞީބު ނުލިބި އަލުން ގެއްލުނު ކަމުގެ އިހްސާސް މާޔާއަށް ކުރެވެމުން ދިޔައެވެ. ވިއްސި ވިހާލިވެގެން ދިޔަ ތަސްވީރުތަކެއްހެން އޭނާ ދެކެމުން އައި ހުވަފެންތައް ބުރައިގެން ދިއުން ނޫން ގޮތެއް ނުވިއެވެ. ނަވާޒް ގެ ވިހަ ދުލުން އޭނާގެ ބައްޕަ ސިފަކުރަމުން ދިޔައިރު ހީވަނީ ބައްޕަ އަކީ އިންސާނުންގެ ތެރެއިން ވާ މީހެއް ނޫން ހެންނެވެ.\nމަގުމައްޗަށް ސަމާލުކަން ދެމުން ދޭތެރެއަކުން މިކިއަލް ބަލާލާއިރު މާޔާ ފެންނަނީ ގޮނޑީގައި ބައިންދާފައި އިން ހިލައިގެ ބުދެއްހެންނެވެ. ލޮލުން އޮހެމުން ދިޔަ ކަރުނަ ފިޔަވައި އޭނާގެ ފުށުން ދިރިހުރިކަމުގެ ނިޝާނެއް ނެތެވެ. މިކިއަލް ރުޅި ކޮންޓްރޯލްކޮށްލިއެވެ. މާޔާ ނެތްނަމަ އޭނާ އެގެއިން ނިކުންނާނީ ނަވާޒްގެ ފުރާނަ ދުއްވާލާފައެވެ. ނަވާޒްގެ އަނގަމަތީގައި ޖަހާ ފަޅާލި ވަގުތު ޝެހެނާޒްގެ ދެލޮލުން ނިރާލި ކަރުނަ ވެގެން ދިޔައީ މިކިއަލް ރުޅި ކޮންޓްރޯލްކުރަން ލިބުނު ފުރުޞަތަކަށެވެ. އެހެން ނޫންނަމަ އޭނާގެ ދެއަތުން މިއަދު ބޮޑު ފާފައެއް ކުރެވުނީހެވެ.\nދަރިންގެ ހިތުގައި މައިންބަފައިންނާއި މެދު އޮންނަންވާ ކުލުނު ނެތިދަނީ ހަމަ އެމީހުންގެ އަމަލުތައް ބަހައްޓާ ގޮތުންނެވެ. ނަވާޒްގެ ހިތުގައި ބައްޕައަށް ޒައްރެއްގެ ވަރަށްވެސް ލޯބި އުފެދިފައިނެތީ ނަވާޒް ބޮޑުވެގެން އާއިރު ބައްޕަ ހުރިކަމުގެ އިހްސާސްކުރެވިފައި ނެތުމުންނެވެ. އޭނާ އެހާ ތުއްތުއިރު މަންމަ ވަރިކޮށްފައި ޝަރުމީލާ އާއި ކައިވެނިކޮށް އެރަށުން ދިޔައިރު ނަވާޒް ބައްޕަ ބޭނުންވާނެކަން އެކަކުވެސް ޤަބޫލެއްނުކުރިއެވެ. އޭނާ ބޮޑުވަމުން އާއިރު އެކި މަރުހަލާތަކުގައި އެކަނިވެރިކަމާއި ބާކީކުރުމުގެ އެކި ހާދިސާތަކުގެ ސަބަބުން ބައްޕަ އާއި މެދު ނަފްރަތު އުފެދެމުން ދިޔައެވެ. އަމިއްލަ ފައިމައްޗަށް ތެދުވެ ރަށް ދޫކޮށް އައިފަހުން ކުއްލިއަކަށް ދައުލަތުން އޭނާއަށް އެންގީ ބައްޕަ އާއި ހަވާލުވުމަށެވެ. ދެކޮޅު ހަދަން ބޭނުންވިއަސް އޭނާއަށް އެ ޒިންމާ މަތިކުރުވިއެވެ.\nބައްޕަ އާއި މެދު މައުލޫމާތު އެއްކުރިއިރު ބައްޕަގެ ނަމުގައި ހުރި މުދަލުގެ މައުލޫމާތު އެނގުމާއި އެކު ނަވާޒް ހަވާލުވާން އެއްބަސްވިއެވެ. އެގޭގައި ބައްޕަ ބެހެއްޓީ އެ އެއްޗެހި އޭނާގެ ނަމަށް ބަދަލުކުރެވެންދެންނެވެ. ބައްޕަ އާއި ހަވާލުވިއިރު ބައްޕަ ބަލަހައްޓަންޖެހޭ ގޮތް އޭނާއަށް ކިޔައިދިނެވެ. އެކަމުގައި ފަރުވާ ކުޑަކުރީ ގަސްތުގައެވެ. އަނެއްކާވެސް އޭނާގެ ބެލުމުގެ ދަށުން ފޮނުވާލެވޭނެ ވަރުގެ އުޒުރެއް ބޭނުންވާތީއެވެ. ނަވާޒް އަމިއްލަ އަށް އިއުތިރާފްވެ އެހުރިހާ ކަމެއް ގޮވާ ނިމުނުއިރު މާޔާ ކުރި ސުވާލުން މިކިއަލްވެސް ހައިރާންވިއެވެ. ބައްޕަގެ ތަރިކައިން އެއްވެސް އެއްޗެއް ބޭނުން ނުވާކަމުގައި އޭނާ ބުނެފި ނަމަ ބައްޕަ ގެނެސްދޭނަންތޯ މާޔާ ސުވާލުކުރުމުން ނަވާޒްވެސް ބަލަން ހުރީ އަޖައިބެއް ފެނިގެން މީހަކު ހުންނާނެ ފަދައިންނެވެ. ނަވާޒް ހަނދާންކޮށްދިނީ އޭނާ ފަދައިން މާޔާއަށްވެސް ބައްޕަގެ ފަރާތުން އެއްވެސް މޮޅެއް ނުލިބޭ ކަމެވެ. މާޔާ ދެންވެސް ކުރީ ސުވާލެކެވެ. ބައްޕަގެ ޒިންމާތައް ބައްޕަ ނުއުފުލުމަކީ ދަރިންގެ ޒިންމާއިން ބަރީއަވާނެ އުޒުރެއްތޯއެވެ.\nގެއަށް އާދެވުމާއި އެކު މިކިއަލް މަޑުކުރަންވީތޯ މާޔާ ކުރެ އަހާލިއެވެ. އެކަމަކު މާޔާ ބޭނުންވީ އެކަނިވެލާށެވެ. މިކިއަލް ތަކުރާރުކޮށް ނުރޯން ހިތްވަރުދޭން މަސައްކަތްކުރިއަސް މިވަގުތު މާޔާ ބޭނުންވަނީ ހިތްހަމަޖެހެންދެން ރޯލާށެވެ.\n"ހަވީރުން އަހަރެން އަންނާނަން މާޔާ ބަލައި، މާޔާ ބައްދަލުކުރަންޖެހޭ މީހަކު އެބަހުރި،" މާޔާ އެތެރެއަށް ވަންނަން އުޅުމުން މިކިއަލް ބުނެލިއެވެ. މިކިއަލް އެޑްރެސްކުރީ ކާކުތޯ އެނގެން ބޭނުންވާކަން މާޔާގެ މޫނުމަތިން އެނގެއެވެ. މާޔާގެ ކޯތާފަތް ފޮހެލައިދިނުމަށްފަހު މިކިއަލް އެދުނީ އަރާމުކޮށްލުމަށެވެ. އެއްވެސް ތަފްސީލެއް ދޭން މިކިއަލް ބޭނުމެއް ނޫނެވެ. މާޔާގެ ފަރާތުން ފެނުނީ ހިމޭންކަމެވެ. އޭނާ އިތުރު ސުވާލެއް ކުރުމަކާއި ނުލައި ގޮސް އެތެރެއަށް ވަނެވެ. ކޮޓަރީގެ ދޮރު ލައްޕާފައި ގޮސް އެނދުގައި ބަންޑުން އޮށޯވެލައިގެން އޮތެވެ. އަދިވެސް އޭނާގެ ނަފްސު ޚިޔާރުކުރީ ހިމޭންކަމެވެ. އޭނާގެ ދެލޯ ވަނީ ހިކިފައެވެ.\nއެކަކުގެ ލެއިން އުފެދުނު ދެ ދަރިންގެ މެދުގައި މިހާ ބޮޑު ފަރަގެއް ހުރީ ކީއްވެކަމެއް ނޭނގެއެވެ. ބައްޕަގެ ފަރާތުން މާޔާ ބޭނުންވަނީ އެންމެ ކަމެކެވެ. އޭނާއަށް ދަރިފުޅާއި ކިޔައި ގޮވާލީމައި އެކަން އެ ނިމުނީއެވެ. ބަދަލުގައި އޭނާގެ ހުރިހާ ވަގުތެއް ހުސްކޮށްދޭނަމެވެ. އޯގާތެރިކަމާއި އަޅާލުން ލިބޭނެއެވެ.\nއަނެއްކާވެސް ސިކުނޑި ފުރިގެން ދިޔައީ ބައްޕަ އާއި އެކު ރޭވުނު އުފާވެރި ތަސްވީރުތަކުންނެވެ. ފިލްމެއްގެ މަންޒަރުތަކެއް ފަދައިން ފުސްގަނޑެއްގެ ތެރޭގައި މުސްކުޅި ފިރިހެނަކަށް އަޅާލާ މަންޒަރު ކުރެހެމުން ދިޔައެވެ. އުންޑުން ޖެހިލައި ބާލީހުގައި މާޔާ ބޯ އަޅާލިއެވެ. ދެލޮލުގެ ހިމަކޮޅުން ކަރުނަ ފޭދިގެން ފައިބަމުން ދިޔައިރު އޭނާގެ ތުންފަތުގައި ލުއި ހިނިތުންވުމެއް ވިއެވެ.\nފޯނު އެލާމްވި އަޑަށް މާޔާއަށް ބަލައިލެވުނެވެ. ބަންގި ގޮވުމުގެކުރިން އައި ހަނދުމަކޮށްދިނުމުގެ އެލާމެކެވެ. މާޔާ ތެދުވެ ފެންވަރާލިއެވެ. ވުޟޫކޮށް ނަމާދަށް ތައްޔާރުވިއެވެ. ބަންގީގެ އަޑު ކެނޑުމާއި އެކު ނަމާދު އަދާކޮށްފައި ސުންނަތް ނަމާދަށް ފެށިއެވެ. ސަޖިދައިގައި ގިނަ ވަގުތު އޭނާ އޮތެވެ. ފުރަތަމަ ދުޢާކުރީ މަންމައަށެވެ. އެއަށްފަހު ބައްޕައަށެވެ. ދެން ހެއްދެވިފަރާތުގައި ދެންނެވީ ބައްޕަގެ ބައްޔަށް ޝިފާ ދެއްވުން އެދިއެވެ.\nދޮރުގައި ޓަކިދިން އަޑަށް ދޮރު ހުޅުވަން ހިނގައިގަތެވެ. މިކިއަލް އައީ ބާއޭ ހިތަށް އެރިއެވެ. މިކިއަލް އޮތީ އޭނާ ބަލާ އަންނާނެ ވާހަކަ ބުނެފައެވެ. ނަމާދުން ފައިބައިގެން އޭނާ ތައްޔާރުވަމުނ ދިޔައީ އެހެންވެއެވެ. ނަމާދުގެ ސަބަބުން އޭނާގެ ރޫހަށް ތާޒާކަން ލިބިއްޖެއެވެ. ސިކުނޑީގެ ނުތަވަސްކަން ފިލައިފިއެވެ. ހިތަށް ފިނިކަން ލިބިއްޖެއެވެ.\nދޮރު ހުޅުވާލިއިރު ހުރީ ޝީތެވެ. އެތެރެއަށް ވަންނަމުން ޝީތު އަހައިލީ ސައިބޮއިފިންތޯއެވެ. މާޔާ ނޫނެކޭ ބުނެފައި ބަލައިލިއިރު ޝީތުގެ އަތުގައި ހެދިކާ ކޮތަޅެއް ހުއްޓެވެ. ބަނޑުހައި ހޫނުކަން އިހްސާސްވީ ދެނެވެ. އޭނާއަށް މި ހުރެވުނީ ހެނދުނު ސައިބުއި ގޮތަށެވެ.\nޝީތު އާއި ދެމީހުންނަށް ދެ ތަށި ކޮފީ ގިރައިގެން އާއިރު ޝީތު އިނީ ޓީވީ ހުޅުވައިގެންނެވެ. މާޔާ އައުމާއި އެކު ޓީވީ މިއުޓްކޮށްލާފައި ހަމަޖެހިލިއެވެ. ހެދިކާއެއް ނަގައި އެތިކޮޅެއް ކާލާފައި ޝީތު އަހައިލީ މިތަނުގައި އުޅެނީ އެކަނިތޯއެވެ. މާޔާ އާއެނކޭ ބުނެލީ ބޯޖަހާލާފައެވެ.\n"އަހަންނަށް ނުކެރިފައި މިހުންނަނީ މާޔާ ކައިރީ އެއް ވާހަކަ ބުނަން. އެކަމަކު ނުބުނެ ހުންނާކަށްވެސް ބޭނުމެއް ނޫން، މާޔާއަށް އެނގެއެއްނު އަހަންނަށް އެންމެ ފަސޭހައީ މާޔާ ކައިރީ ހިއްސާކުރަން ކަން.'' ޝީތުގެ މޫނުމަތިން ފެންނަނީ ކަންބޮޑުވުމެވެ. އޭނާ ނެގި ހެދިކާވެސް ކޮތަޅު ތެރެއަށް ލާފައި ހަމަޖެހިލިގޮތުން ބޮޑު ކަމެއްގެ ވާހަކަ ބުނަން އުދަނގޫވެގެން އުޅޭކަން އެނގެއެވެ.\n"އެނގެއޭ، އަހަރެން އަޑުއަހަން މި އިނީ." މޭޒުމަތީގައި އޮތް ޝީތުގެ އަތްތިލައިގައި މާޔާ އަތް ޖައްސައިލީ އޭނާ ބުނާ ލަފްޒުތަކުގައި ހުރި ތެދުކަން އަންގައިދޭށެވެ. ޝީތު ޖެހިލުންވެފައި އިންތަން ފެނުމުން މާޔާ ހިނިތުންވެލީ އޭގެ ސަބަބުން ޝީތުއަށް ހިތްވަރު ދިނުމުގެގޮތުންނެވެ. މާޔާގެ ހިތް މަޑުމޮޅިވެފައިވަނީ ޝީތު ބުނަން އުޅޭ ވާހަކަ އާއި މެދު އުފެދުނު ޝައުޤުވެރިކަމެއްގެ ސަބަބުންނެވެ.\n"އަހަރެންގެ ބައްޕައަށް މާޔާ މަޢާފްކޮށްދެންވީނު." މާޔާއަށް އަތް ދަމައިގަނެވުނެވެ. ހީވީ ހޫނު އެއްޗެއްގެމަތީ އަތްޖައްސާލެވުމުން ބޭއިޚްތިޔާރުގައި އަތް ދަމައިގަނެވުނުހެންނެވެ. އިސްޖަހައިގެން އިން ޝީތުގެ މޫނަށް މާޔާއަށް ބަލައިލެވުނުއިރު އޭނާގެ ދެބުމަ ގޮށްޖެހިފައިވިއެވެ.\n"ޝީތުއަށް އެނގޭނެ ޖަވާބުގައި އަހަރެން ބުނާނީ ކީކޭކަން." މާޔާ ތެދުވަމުން ބުނެލިއެވެ. ޝީތު ނޫން އެހެން މީހަކު ނަމަ އޭނާ އަމުރުކުރާނީ ވަގުތުން އޭނާގެ ކުރިމަތިން ދިއުމަށެވެ. ރުޅި އަޔަސް އޭނާގެ ފުށުން މަޑުމައިތިރިކަން ފެނުނީ ޝީތުއަށްޓަކައިއެވެ.\n"މާޔާ، މާޔާ ފަދައިން އަހަރެންވެސް ދުވަސްތައް ހޭދަކުރިން، އެކަމަކު މިހާރު ބަލާބަލަ، އާ ދިރިއުޅުމާއި އެކު މުޅިން ބަދަލުވެއްޖެ، އެ ހިތްދަތިކަން ފިލައި ގޮއްސި، މާޔާ، ހުރިހާކަމެއްގެ ހައްލަކީވެސް ވަގުތު، އެޔާއި އެކު އެއީ މާޒީކަމަށްބަލައި ކުރިއަށް ދިއުން، ދެން އޮތީ އަހަރެމެން ބަލައިގަންނަ ވަރުގެ ބައިވެރިއަކު ޚިޔާރުކުރުން، "\nޝީތު ތެދުވެގެން އައިސް މާޔާގެ ފުރަގަހުގައި ހުއްޓުނެވެ. އޭނާ ހިތާއި ހިތުން ދުޢާކުރަމުން ދިޔައީ އޭނާގެ އެދުމަށް މާޔާ ފުރަގަސްނުދިނުމަށެވެ.\n"އެންމެންގެ ނަޞީބު އެއްގޮތެއް ނުވާނެ، ޝީތުއަށް ދިމާވިގޮތަކަށް ނޫން އަހަންނަށް ދިމާވީކީ، ޝީތު ބަނޑުބޮޑުވެ ބައިގެން ދިޔައީ އެއްވެސް މީހަކަށް ނޭނގި، އެއްވެސް މީހެއްގެ ކުރިމަތީ ލަދުގަންނަން ނުޖެހި، ބާކީވުމާއި ބާކީ ކުރުމުގެ ހިތްދަތިކަން ނުލިބި، ޝީތުއަށް މަޢާފްކުރަން ފަސޭހަވީ އެހެންވެ، އަހަރެން ދުވަހަކުވެސް މަޢާފެއް ނުކުރާނަން،" މާޔާ އެނބުރިފައި ޝީތުގެ މޫނަށް ބަލާލިއެވެ.\n"ތިއައީ މާޔާގެ ހިތްހަރުކަން، މިހާރު މާޔާއަށް އުފުލަން ޖެހިފައިވަނީ ކޮން ބުރައެއް؟ ދުވަސްކޮޅަކުން މީހުން ހަނދާންނެތިދާނެ، މާޔާގެ ދިރިއުޅުން ކުރިއެކޭ އެއްފަދައިން ދުވަސްކޮޅަކުން ހަމަޖެހިދާނެ، އެކަމަކު އަހަރެންގެ ބައްޕަ މުޅި އުމުރު ހޭދަކުރާނީ ޖަލުގައި، " ޝީތުގެ ރާގު ބަދަލުވަމުން ދިޔައެވެ. އޭނާއަށް ނާކާމިޔާބު އިހްސާސްވެ ރުޅީގެ ޖަޒްބާތުތައް އަތްގަދަކުރަމުން ދިޔައެވެ. ބަސްމަގުގައި ހަރުކަށިކަމާއި ރުންކުރުކަން ހުއްޓެވެ.\n"ހީ ޑިޒާވް ދެޓް." މާޔާގެ ޖަވާބުވެސް އައީ އެހާމެ ހަރުކަށިކޮށެވެ. ޔޫނުސްގެ ސަބަބުން ގެއްލުނީ ހަމައެކަނި އޭނާގެ އުފާވެރިކަމެއް ނޫނެވެ. އޭނާގެ މަންމަވެސް މެއެވެ. މަންމަގެ ބަލިމަޑުކަން ގުޅިފައިވަނީ ޔޫނުސް ދޭންފެށި ބޭސްތަކުގެ ސަބަބުންނެވެ. އެހެންނަމަ މިއަދު އޭނާގެ މަންމަ ދުނިޔޭގައި ހުރީހޭ ހިތަށް އަރައެވެ.\n"އަހަރެންގެ ބައްޕަ ވީމަތަ؟" ޝީތުއަށް މޭގައި އަތް ޖައްސާލެވުނެވެ. އޭނާގެ މޭ ފިތިގެން ދިޔަ ކަހަލަ އިހްސާސާއި އެކު މަޑު ރިހުމެއް އުފެދިގެން ދިޔައެވެ. އޭނާ މާޔާގެ ކައިރިން އެ ނޫން އެއްވެސް ކަމަކަށް ދުވަހަކުވެސް ނޭދޭނެއެވެ. ބަދަލުގައި އެއްވެސް ކަމެއް ބޭނުމެއްވެސް ނޫނެވެ.\n"ކުށްކުރީމައި އަދަބު ލިބެންޖެހޭ ކޮންމެ މީހަކަށްވެސް، އެއީ ޝީތުގެ ބައްޕަކަމުގައި ވިއަސް." މާޔާގެ ހިތް ދުވަހަކުވެސް ބަދަލެއް ނުވާނެއެވެ. ޔޫނުސް ކުރި ކުށާއި ބަލާފައި ޖަލުގައި ބެހެއްޓުމަކީ އަދި މާ ކުޑަ އަދަބެކެވެ. އެއީ އިތުބާރު ހިފޭ މަޤާމެއްގައި ހުރި މީހަކު ކޮށްގެންވާނެ ކަމެއް ނޫނެވެ. އޭގެ ސަބަބުން ގެއްލުނީ އޭނާގެ ނަފްސުގެ ހަމަޖެހުން އެކަންޏެއް ނޫނެވެ. އެފަދަ ގުޅުންތަކާއި މެދު އިތުބާރުވެސްމެއެވެ.\n"އެހެންވީއިރު މިކިއަލް އެހުރީ ކީއްވެ؟ އޭނަ މާޔާއަށް ބިރު ނުދައްކާތަ؟ އަހަރެންގެ ބައްޕައަށް ބިރު ނުދައްކާތަ؟ މާޔާ އަކީ ކުށެއް ނުކުރާ މީހެއް ނޫނޭ، އަމިއްލަ އށް ކުރި އެއްވެސް ކުށަކަށް އަދަބު ލިބިގަންނަން މާޔާއަށް ކެރޭނެތަ؟ މިކިއަލް އާއި މާޔާގެ ދެމެދުގައި ނުހިނގާ ބާކީ އޮތީ ކޮންކަމެއް؟ އެ ނުވޭ ކުށަކަށް؟ " ޝީތު އަށް ކޮންޓްރޯލް ނުކުރެވުނެވެ. އޭނާ މާޔާއަށް ވިސްނައިދެން ބޭނުންވީ ކޮންމެ ކުށެއްގެ ކައްފާރާއަކަށް މަޢާފް އާއި ތައުބާވުން ވާކަމެވެ. އެ ފުރުޞަތު އެންމެންވެސް އޮންނަންޖެހޭކަމެވެ.\nމާޔާއަށް ހުރެވުނީ ހުއްޓުން އަރާފައެވެ. ޝީތު ކުރި ކޮންމެ ސުވާލަކާއި އެކު އޭނާގެ ދޫ ހިމޭންކަން އިޚްތިޔާރުކޮށްފިއެވެ. އޭނާގެ ބަސް ހުއްޓުނީއެވެ. ދިފާއުގައި ބުނަން އޮތީ ކޮން އެއްޗެއް ހެއްޔެވެ؟ އަމިއްލައަށް އުޅެވުނު ގޮތް ހަނދާނަށް އަންނަންފެށީ ކަޅާއި ހުދުގެ މަންޒަރުތަކެއް ފަދައިންނެވެ.\nމިކިއަލް ބޭރުގައި ހުރެ މާޔާގެ ފޯނަށް ގުޅަމުން ދިޔައެވެ. ޚަބަރެއް ނުވުމުން އޭނާ ކަންބޮޑުވިއެވެ. ދޮރުގައި ތަޅާ ތަޅާ ވަރުބަލިވެއްޖެއެވެ. ނިދިފައި އޮތް މީހަކަށް ހޭލެވޭނެ ވަރަށް އޭނާއަށް ގުޅިއްޖެއެވެ. މާޔާއަށް ކަމެއްވީއޭ ހިތަށް އެރިއެވެ. އެންމެފަހުން އެ އެޕާރޓްމެންޓްގެ ވެރިމީހާއަށް ގުޅައި ޑަބަލް ހޯދައިގެން އެތެރެއަށް ވަނެވެ.\nދެފިޔަވަޅެއް އަޅާލާފައި މިކިއަލް ހައިރާންވީ ގޭތެރެ އޮތް ހާލަތު ފެނިފައެވެ. އެތަން މިތަނުގައި ހުރި ސޯފާގެ ކުޝަންތަކާއި ވަށިގަނޑުގައި ހުރި މާތައް ފެނިފައި މީހަކު އެތަނަށް ވަދެ މާޔާއަށް ކަމެއްކުރީއޭ ހިތަށް އެރިއެވެ. އެކަމަކު އަނެއްކާވެސް އޭނާ ހުއްޓުނީ ސޯފާގެ އަނެއްފަރާތުން އިވެމުން ދިޔަ ގިސްލުމުގެ އަޑާއި އެކުގައެވެ. އެއީ މާޔާގެ އަޑުކަން އެނގުމުން އޭނާއަށް ދުއްވައިގަނެވުނެވެ.\nތިރީގައި އިށީދެގެން އިން މާޔާގެ މޫނު ފޮރުވިފައިވަނީ ދެކަކުލުގައި މޫނު ޖައްސާލާފައިވާތީއެވެ. އެއާއި އެކު ދެއަތް ވަށާލައިގެން އޭނާ އިންއިރު އެތަނަށް މީހަކު ވަދެގެން އައިކަން ނުވެސް އެނގެއެވެ.\nދެކަކޫ ޖަހައި މާޔާ އާއި އެއްވަރަށް ތިރިވަމުން މިކިއަލް ގޮވާލިއެވެ. އޭނާ އެއްއަތުން މާޔާގެ ބޮލުގެ އިސްތަށިގަނޑުގައި ފިރުމާލިއެވެ. އޭނާގެ އަޑާއި އެކު މާޔާ އިސްއުފުލައިލިއެވެ.\nމިކިއަލް ދެއަތް އުފުލައިލީ އޭނާގެ ދެއަތުން ހިމާޔަތް ދޭނަމޭ ބުނާ ފަދައިންނެވެ. އޭނާގެ މޭގައި ބޯ އަޅާލާފައި މާޔާއަށް ބޭނުން ވަރަކަށް ރޮވިދާނެއެވެ. ވަރުބަލިވުމެއް އަދި ފޫހިވުމެއް ނެތި މާޔާގެ ވާހަކަތައް އަޑުއަހަން އޭނާއަށް އިނދެވިދާނެއެވެ. މާޔާ އާއި ދިމާލަށް މިކިއަލް ހިނިތުންވެލިއެވެ. މާޔާ ދެއަތް ތިރިކޮށްލާފައި ހީވީ އަންނަން އުޅުނުހެންނެވެ. ތެދެކެވެ. މާޔާ ގުދުވެ މިކިއަލް އާއި ކައިރިވިއެވެ. އެކަމަކު އެދެއަތުގެ ތެރެއިން ހިމާޔަތް ހޯދާކަށް ނޫނެވެ. މާޔާ އަތް ވީއްލައި މިކިއަލްގެ މޫނުމަތީ ޖެހީއެވެ.\nވީތަދަށްވުރެ ހައިރާންވެފައި މިކިއަލްއަށް އިނދެވުނެވެ. ކޯތާފަތްމަތީ ފިރުމައިލަމުން މިކިއަލް ބަލަން އިނީ ހައިރާންވެފައެވެ.(ނުނިމޭ)\nނޮވެމްބަރ 2, 2020


Miee MDP ah bodu kaamiyaabee eh libey dhuvaheh: Raees Nasheed - One Online\nމިއީ އެމްޑީޕީއަށް ބޮޑު ކާމިޔާބީއެއް ލިބޭ ދުވަހެއް: ރައީސް ނަޝީދު\nމިއީ އެމްޑީޕީއަށް ބޮޑު ކާމިޔާބީއެއް ލިބޭ ދުވަހެއްކަމަށް އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nއެމަނިކުފާނު މިހެން ވިދާޅުވީ، އެމްޑީޕީގެ ޗެއަރޕާސަން ކަމުގެ މަގާމާއި، އަންހެނުންގެ ރޫހާއި ޒުވާނުންގެ ހިތްވަރުގެ ރައީސް ހޮވުމަށް މިހާރު ކުރިއަށްދާ އެ ޕާޓީގެ އެތެރޭގެ އިންތިހާބުގައި ވޯޓު ލެއްވުމަށްފަހު، މީޑިއާއިން ކުރި ސުވާލަކާ ގުޅިގެންނެވެ.\nއެ ސުވާލަށް ރައީސް ނަޝީދު ދެއްވި ކުރު ޖަވާބުގައި ވިދާޅުވީ، މިއީ އެމްޑީޕީއަށް ބޮޑު ކާމިޔާބީއެއް ލިބޭ ދުވަހެއް ކަމަށެވެ. އަދި އަބަދުވެސް އެމްޑީޕީ މަސައްކަތް ކުރަނީ އިންތިހާބުތައް މެދުވެރިކޮށް، ސުލްހަވެރި ސިޔާސީ ހަރަކާތް ހިންގައި، އެމްޑީޕީ އާއި، ރާއްޖޭގެ ކުރިމަގު ރާވަމުން ގެންދިއުމަށްކަމަށް ވެސް ވިދާޅުވިއެވެ.\nރައީސް ނަޝީދު މިއަދު ވޯޓު ލެއްވީ، ޖަމާލުއްދީން ސްކޫލުގައި ބަހައްޓާފައި ހުރި ގަލޮޅު އުތުރު ދާއިރާގެ ވޯޓު ފޮއްޓަށެވެ. ދެ ވޯޓު ފޮށި ބަހައްޓާފައިވާ އެ ސްކޫލްގައި ދެން ހުރީ މައްޗަންގޮޅީ ދާއިރާގެ މެންބަރުންނަށް ބަހައްޓާފައިވާ ވޯޓު ފޮއްޓެވެ.\nގުޅޭ ޓެގު ސިޔާސީ އެމްޑީޕީ މިނިސްޓަރު ފައްޔާޒް އިސްމާއިލް އިމްތިޔާޒް ފަހުމީ މުހައްމަދު ނަޝީދު، އެމްޑީޕީގެ ރައީސް


SunOnline: Kylie, Bangladesh muvazzafun ah musaara nudhey massala eh\nކައިލީ ބަންގްލަދޭޝް މުވައްޒަފުންނަށް މުސާރަ ނުދޭ މައްސަލައެއް\nއަހުމަދު ޖައިޝަން 24 Jun 2020, 11:42\nކައިލީ ޖެނާ --- ފޮޓޯ : ޓައިމްސް މެގަޒިން\nމަޝްހޫރު ރިއޭލިޓީ ޓީވީ ތަރި ކައިލީ ޖެނާގެ އަންނައުނު ލައިން ކަމަށްވާ "ގްލޯބަލް ބްރޭންޑް ގްރޫޕް"ގެ ބަންގްލަދޭޝްގެ ފެކްޓްރީ މުވައްޒަފުންނަށް މުސާރަ ދިނުމަށް ދެކޮޅު ހެދި މައްސަލައެއް ފެންމަތިވެއްޖެ އެވެ.\nމިހާރު ފެތުރެމުންދާ ކޮވިޑް-19 އާ ގުޅިގެން ގްލޯބަލް ބްރޭންޑް ގްރޫޕްގެ ލޮސް އެންޖެލެސް އަދި ބަންގްލަދޭޝް ފެކްޓްރީގެ އެތައް މުވައްޒަފުންތަކެއް ވަނީ މީގެކުރީން ވަޒީފާއިންވެސް ވަކި ކޮށްފަ އެވެ.\nއެގޮތުން ލޮސް އެންޖެލެސް ފެކްޓްރީ ބަންދުކުރުމާ ގުޅިގެން 50،000 އެއްހާ މުވައްޒަފުންނަށް ވަނީ އޭގެ އަސަރުކޮށްފައި ކަމަށް ބޭރުގެ ބައެއް މީޑިއާތަކުން ބުނެ އެވެ.\nދާދި ފަހުން ސޯޝަލް މީޑިއާގައި ދެކެވެން ފެށި ވާހަކައިން އެނގުނު ގޮތުގައި ބަންގްލަދޭޝްގެ ފެކްޓްރީގައި މަސައްކަތް ކުރާ މުވައްޒަފުންނަށް މިދިޔަ ފެބްރުއަރީ އަދި މާޗު މަހުގެ މުސާރަ ވެސް ނުލިބެ އެވެ. އަދި އެތަނުން އެތައް ބައެއްގެ ވަޒީފާވެސް މިހާރު ގެއްލިފައިވާ ކަމަށްވެސް ބައެއް ފަރާތްތަކުން ދަނީ މައުލޫމާތު ހިއްސާކުރަމުންނެވެ.\nއެކަމާ ގުޅީގެން "ޕޭއަޕް" ނަމުގައި ހާއްސަ ކޭމްޕެއިނެއް ވެސް ވަނީ މިހާރު ފަށާފަ އެވެ. އެ ކެމްޕެއިންގެ ދަށުން ހާއްސަ ޕެޓިޝަނެއް ހަދައި މިހާރު ވަނީ 78،000 އަށްވުރެ ގިނަ މީހުން ސޮއިވެސް ކޮށްފައެވެ. އެ ޕެޓިޝަންގައި ގޮވާލަނީ މުސާރަ ނުލިބި ތިބި މުވައްޒަފުންނަށް ވީހާވެސް އަވަހަށް މުސާރަ ދީ އެ ފަރާތްތަކުންގެ ހައްގުތައް ރައްކާތެރިކުރުމަށެވެ.\nއެ މައްސަލައާ ގުޅިގެން ކައިލީގެ އެއްވެސް ބަހެއް ބުނެފައެއް ނުވެއެވެ. އޭނާގެ ޕޯސްޓުތަކުގައިވެސް އެތައް ބަޔަކު ދަނީ މުސާރައިގެ ވާހަކަ ދައްކަމުންނެވެ. ނަމަވެސް ގިނަ އިރުތަކެއް ނުވެ އެ ކޮމެންޓްތައް ޑިލީޓުކުރާ ކަމަށްވެސް ބައެއް ފަރާތްތަކުން ވަނީ ބުނެފަ އެވެ.\nބްލެކް ވިޑޯގެ އާ ޕްރޮމޯ އެއް ދައްކާލައިފި\nކާންސް ފިލްމު ފެސްޓިވަލް އަންނަ މަހު\nއެމާ ސްޓޯންގެ "ކްރޫއެލާ"ގެ ސީކުއަލެއް އަންނާނެ


Furathama Faharah Uranus In X-rays Ufahdhanikoh Fenihjje - Vaguthu\nފުރަތަމަ ފަހަރަށް ޔުރެއިނަސްއިން އެކްސްރޭސް އުފައްދަނިކޮށް ފެނިއްޖެ\n1 މަސް ކުރިން ( އޭޕްރީލް 2, 2021 )\nޔުރެއިނަސް އަކީ އިރުން ފަށައިގެން ބަލާނަމަ ހަތް ވަނަ ޕްލެނެޓެވެ. ޕްލެނެޓްގެ ދައުރުވުމާއި ސާފޭސްއެއް ނެތުމުން މި ޕްލެނެޓް ވެފައިވަނީ ސޯލާ ސިސްޓަމްގައި ހިމެނޭ ޕްލެނެޓް ތަކުގެ ތެރެއިން އެންމެ ތަފާތު ޕްލެނެޓަށެވެ. މިފަހަރު ސައިންސްވެރިން ޔުރެއިނަސް އާއި ބެހޭގޮތުން ހޯދާފައިމިވަނީ އަދި ތަފާތު ކަމެކެވެ.\nއެސްޓްރޮނޮމާސް އިންނަށް މިވަނީ ޔުރެއިނަސްއިން އޭގެ އަމިއްލަ ޒާތުގައި އެކްސެރޭ އުފައްދަނިކޮންނާއި، އިރުގެ އަލި އެޅިގެން އެކްސްރޭސް އުފެދެނިކޮން ފެނިފައެވެ. އެސްޓްރޮނޮމާސް ޓީމުން ބުނެފައިވަނީ ސެޓާން އެކޭ އެއްގޮތަށް ޔުރެއިނަސް ވަށައިގެންވާ ފަށަލައިން އެކްސްރޭ އުފައްދައި ދެނީ ކަމަށެވެ. ޖުޕިޓާ އެކޭ އެއްގޮތަށް އަރޯރާއިން އެކްސްރޭ އުފެދެނީ ކަމަށް ފަހަރުގައި ވެދާނެ ކަމަށް ޓީމުން ބުނެފައިވެއެވެ.\nޔުރެެއިނަސްއިން އެކްސްރޭ އުފައްދަން ފެށުމަކީ ސައިންސްވެރިންނަށް ލިބުނު ކުރިއެރުމަކަށް ވެދާނެއެވެ. އޭގެ ސަބަބުން އެސްޓްރޮނޮމާސްއަށް އިތުރު އެކްޒާޓިކް އޮބްޖެކްޓްތައް، މިސާލަކަށް ބްލެކް ހޯލްސް ހޯދުމަށް ފަސޭހަވެގެން ދާނެއެވެ.\nސޯލާ ސިސްޓަމުގައި އެކްސްރޭ އުފެދުމަކީ އައު ކަމެއް ނޫނެވެ. ވީނަސް، ކޮމެޓްް، އާރތް، މާސް، ސެޓާން، ޕްލޫޓޯ، ޖުޕިޓާ އަދި އޭގެ އިތުރުން ޖުޕިޓާގެ ދެތިން ހަނދެއް ވެސް މި ލައިޓް އުފައްދައެވެ. ނަމަވެސް، ޔުރެއިނަސް އާއި ނެޕްޓިއުން އިން މީގެ ކުރިން އެކްސްރޭސް އުފައްދަނިކޮށް ހޯދިފައެއް ނުވެއެވެ.\nޔުރެއިނަސްގެ ވަށައިގެން ހުންނަނީ އިލެކްޓްރޯންސް އާއި ޕްރޮޓޯންސް ކަމަށެވެ. މިީގެން އެއްޗެއް ރިންގުގައި ޖެހިއްޖެ ނަމަ އޭގެ ސަބަބުން އެކްސްރޭސްގައި ރިންގު ދިއްލުމަކީ ވެދާނެ ކަމެއްގެ ގޮތުގައި ޕްރެސް ކޮންފަރެންސެއްގައި ޖައްވީ އިދާރާއިން ބުނެފައިވެއެވެ.\nއާޓެމިސް ޕްރޮގްރާމުގައި ހަނދަށް ދާ އުޅަނދު އުފެއްދުން ސްޕޭސް އެކްސްއަށް\nއޭޕްރީލް 2, 2021 19:12\nއެ ޕިންކު ކުލައަށް އެހެރީ އިންޕްރާރެޑް އަލިތަ؟\nއޭޕްރީލް 3, 2021 08:24\nނޫނޭ ކަލޯ، އެއީ މަަތިވެރި ޕިންކު ޕާޓީގެ ބާރުގަދަކަން ކަމަށް ވަނީ. ޔުއައެނަސް އިންްވެސް ޕިންކު ކުދިންގެ ކެންޕޭން ކުރިއަށް ގެންދާކަން ހާމަވެގެން އެދަނީ.


މިއޮތީ ގޭގައި ތިބެގެން ދިރާގު ޕްރީޕެއިޑް ރީލޯޑް ކޮށްލެވޭނެ ފަސޭހަ ގޮތްތަކެއް! | Atoll News\nމިއޮތީ ގޭގައި ތިބެގެން ދިރާގު ޕްރީޕެއިޑް ރީލޯޑް ކޮށްލެވޭނެ ފަސޭހަ ގޮތްތަކެއް!\nޝާއިޢުކުރީ: އިބްރާހީމް ރަމީޒް ޖޫން 17, 2021, 18:03\nމި ދުވަސްވަރަކީ ރައްކާތެރިކަމާއެކު ޑިޖިޓަލް ވަސީލަތްތައް ބޭނުންކޮށްގެން އޮންލައިންކޮށް ހުރިހާ ޙިދުމަތެއްވެސް ހޯދުމަށް އިލްތިމަސްކުރަމުން އަންނަ ދުވަސްވަރެކެވެ.\nއެގޮތުން، ދިރާގުގެ ޚިދުމަތްތައް ބޭނުން ކުރުމަށާއި ލިބިގަތުމަށް ފަސޭހަ، ޑިޖިޓަލް ގޮތްތަކެއް ކަސްޓަމަރުންނަށް އަބަދުވެސް އަންނަނީ ފޯރުކޮށްދެމުންނެވެ.\nމީގެ ތެރޭގައި ދިރާގު ޕްރީޕެއިޑް ކަސްޓަމަރުންނަށް ގޭގައި ތިބެގެން ފަސޭހަކަމާއެކު ރީލޯޑް ކޮށްލެވޭނެ ވަރަށް ގިނަ ގޮތްތައް ހިމެނެއެވެ.\nދިރާގު ޕޭ މެދުވެރިކޮށް ރީލޯޑް ކޮށްލުމަށް ދިރާގުޕޭގެ މޮބައިލް އެޕްލިކޭޝަން ހުޅުވުމަށްފަހު “Reload my mobile” ނުވަތަ “Reload Another” އަށް ފިއްތާލާށެވެ. އެއަށްފަހު ނަންބަރު އަދި އަދަދު ޖެހުމަށްފަހު “Validate” އަށް ފިއްތާލާށެވެ. ދެން ރީލޯޑް ޓްރާންސެކްޝަން ފުރިހަމަކުރުމަށް “Proceed” އަށް ފިއްތާލުމުން ރީލޯޑް ކޮށް ނިމުނީއެވެ.


Randhir Kapoor alun direction ah | Mihaaru\nކަރިޝްމާ އާއި ކަރީނާގެ ބައްޕަ ރަންދީރް ކަޕޫރް އަލުން ޑައިރެކްޝަނަށް\n12 އޮކްޓޯބަރ 2020 - 08:31\nހިންދީ ސިނަމާގެ އައިކޮނިކް އެތައް ފިލްމެއް ގެނެސްދިން ރާޖް ކަޕޫރްގެ ފިލްމު ކުންފުނި އާރްކޭ އިން އަލުން ފިލްމު ހަދަން ނިންމައި، ރަންދީރް ކަޕޫރް އަހަރުތަކެއް ފަހުން ފިލްމެއް ޑައިރެކްޓްކުރާކަން އިއުލާންކޮށްފި އެވެ.\nބަތަލާއިން ކަމަށްވާ ކަރީނާ ކަޕޫރާއި ކަރިޝްމާ ކަޕޫރްގެ ބައްޕަ ރަންދީރަކީ ރާޖް ކަޕޫރްގެ ތިން ފިރިހެން ދަރިންގެ ތެރެއިން ދޮށީ ދަރިފުޅެވެ. އޭގެ ތެރެއިން މެދަށް ހުރި ރިޝީ މި އަހަރު މަރުވެފައިވާ އިރު، ހަގަށް ހުންނަނީ ރަޖީވް ކަޕޫރެވެ.\nއާރްކޭ އިން އަލުން ފިލްމު ހަދަން ނިންމިކަން އިއުލާންކުރި އިރު، އެ ސްޓޫޑިއޯ ހިންގި ތަން މިދިޔަ އަހަރު ވަނީ ވިއްކާލައިފަ އެވެ.\nއީ-ޓައިމްސް އަށް ދިން އިންޓަވިއުއެއްގައި ރަންދީރް، 73، ބުނީ އާރްކޭ އަލުން ކޮޅަށް ޖަހައި ފިލްމު ހަދަން ތައްޔާރީތައް ވަމުން އަންނަ އިރު، ފުރަތަމަ ހަދާނީ ލޯބީގެ ފިލްމެއް ކަމަށެވެ. އަދި އެ ފިލްމު ޑައިރެކްޓްކުރާނީ އޭނާ ކަމަށާއި މާ ލަސްތަކެއް ނުވެ އެ ފިލްމު ރަސްމީކޮށް އިއުލާންކުރާނެ ކަމަށް ބުންޏެވެ.\n"އެކަމަކު މި ވަގުތު ނެތް ފިލްމާ ބެހޭ އެއްވެސް ތަފުސީލެއް ދެވޭކަށް. ކާސްޓާ އެއްޗެހި މުޅިން ފައިނަލްވީމަ ވަރަށް ކުލަގަދަކޮށް ފިލްމު އިއުލާންކުރާނަން،" ރަންދީރް ބުންޏެވެ.\nA post shared by Randhir Kapoor (@dabookapoor) on Sep 13, 2020 at 11:26am PDT\nއޭނާ މީގެ ކުރިން ވެސް ފިލްމުތަކެއް ޑައިރެކްޓްކުރި އެވެ. އެއީ ހެނާ (1991) އާއި ދަރަމް ކަރަމް (1975) ގެ އިތުރުން ކަލް އާޖް އޯރް ކަލް (1971) އެވެ.\nރަންދީރަކީ އެންމެ ޒުވާން އުމުރުގައި ފިލްމުތައް ކުޅުނު އެކްޓަރެކެވެ. އެކަމަކު އޭނާ އަކީ ބައްޕަ ރާޖާއި ކޮއްކޮ ރިޝީ ހޯދި ވަރުގެ ކާމިޔާބެއް ފިލްމު އިންޑަސްޓްރީން ހޯދުނު އެކްޓަރެއް ނޫނެވެ. ރަޖީވް، 58، އަކީ ވެސް ވަރަށް ކުލަ ފަނޑު އެކްޓަރެކެވެ. "ރާމް ތޭރީ ގަންގާ މެއިލީ" ފަދަ ފިލްމުތައް ކުޅުނު ރަޖީވް ވެސް ފިލްމެއް ޑައިރެޓްކުރި އެވެ. އެއީ 1996 ގެ "ޕްރޭމް ގްރާންތު" އެވެ.\nކާމިޔާބު އެތައް ފިލްމެއް ކުޅުނު ރިޝީ ވެސް އާރްކޭ ބެނާގެ ދަށުން ފިލްމެއް ޑައިރެކްޓްކުރި އެވެ. އެއީ 1999 ގެ "އާ އަބް ލޯޓް ޗަލޭ" އެވެ. އައިޝްވާރިއާ ރާއީ އާއި އަކްޝޭ ކަންނާ ކުޅުނު އެ ފިލްމަކީ އާރްކޭގެ ތައްގަނޑުގައި އެންމެ ފަހުން ގެނެސްދިން ފިލްމެވެ.\nއެތަނުން ގެނެސްދިން މަޝްހޫރު ބައެއް ފިލްމުތަކުގެ ތެރޭގައި "ޝްރީ 420" އާއި "ސަންގަމް" އާއި "މޭރާ ނާމް ޖޯކަރް" އާއި "ބޮބީ" ގެ އިތުރުން "ސަތިއަމް ޝިވަމް ސުންދަރަން" ފަދަ ފިލްމުތައް ހިމެނެ އެވެ.\nRK Studio musuem akah badhalukoh dheyn edhijje\nއިތުރު ލިޔުންތައް ބޮލީވުޑް ކަރީނާ ކަޕޫރު ބޮލީވުޑް ފިލްމު\nތާރާ އާއި އާދާރްގެ ކައިވެނީގެ ވާހަކަ ދޮގުކޮށްފި\nއާދާރްގެ ދެވަނަ ފިލްމު ތިން އަހަރު ފަހުން


Loabinfaru - vNews.mv\nވީނިއުސް 15 February 2021, 16:41\nގަބޫލުކުރިޔަސް އަދި ނުކުރިޔަސް އެއީ އަހަރެންގެ ލޯބީގެ ދިރުމެވެ. މި ލޯބި އާލާވެ އުފެދި ބޮޑުވި ރަށެވެ. އެތައް ޒުވާނުންނެއްގެ ހަނީމޫނާ ގުޅިފައިވާ މަންޒިލެވެ. އެ މަންޒިލަށް ކޮންމެ އަހަރަކު ވެސް އަހަރެމެން ދެ މީހުން ދަމެވެ. މި ލޯބީގެ މަތިވެރި އުމްރާ ފުރިހަމަ ކުރަމެވެ.\nހަނދާން އެބަ ހުއްޓެވެ. އެންމެ ފުރަތަމަ އެ ރަށުގެ ނަން އަހަރެން އަޑު އެހީ އަހަރެންގެ ލޯބިވެރިޔާ ޒައިނަބުގެ ދުލުންނެވެ. އެ ރަށަށް ދާންވާނެކަމަށް ޒައިނަބު ބުނި ބުނުމުންނެވެ. އެއީ ކޮން ރަށެއްކަމާއި ކިހިނެއްވާ ރަށެއްކަން އެނގުނީ އެ ހިސާބުންނެވެ. އެކަން ޒައިނަބަށް އެނގުނީ ވާހަކައަކުންނެވެ. ޑރ. މުސްޠަފާ ލުތުފީ ލިޔެފައިވާ ވާހަކައަކުންނެވެ. އެ ވާހަކަ އަހަރެން ކީމެވެ. އޭގެ ރަހަ އަހަރެން އިހުސާސް ކުރީމެވެ. އެ ލޯބީގެ އަސަރުގައި އަހަރެން ވެސް ޖެހުނެވެ. ކައިވެނި ކޮށްގެން ހަނީމުނޫގެ މާމުއި ދަތުރު އަހަރެން ކުރީ އެ ރަށަށެވެ.\nއެންމެ ފުރަތަމަ އެ ރަށަށް ކުރި ދަތުރު ހަމަ ދެންމެވީ ކަމެއްހެން އަހަރެން ހަނދާން އެބަ ހުއްޓެވެ. އެހެނިހެން މެހުމާނުންނެކޭ އެއްފަދައިން އަހަރެންގެ ލޯ އެ ރަށަށް ހުސްކުރި ހަނދާން އެބަ ވެއެވެ. އިރުން ހުޅަނގަށް އޮތް ހަނި ދިގު ރަށުގެ ބޯ ގަސްތަކު ތެރޭގައި އަންހެނުންނާއެކު ހިނގި ހިނގުން ހަނދާން އެބަ ވެއެވެ. ރަށުގެ ދެ ފަރާތުގައިވާ ހުދު ސާފު ރީތި ތުނޑިމަތީ ސާފު ހިތަކާއެކު ދުވި ދުވުން ހަނދާން އެބަ ހުއްޓެވެ. ތާރީޚީ ވަޞިއްޔަތަކާ ގުޅިގެން ތިލަދުންމަތީ އައްޑޫ ޙުސައިނުގެ ދަރިކޮޅުގެ މައްޗަށް، ވާރުތަވަމުން ދިޔަ ރަށުގައި ކޮންމެ އަހަރަކު ލޯބިން ކުރި ލޯބިތައް ސިކުނޑީގައި ހަރުލާފައި އެބަ ހުއްޓެވެ. އެކަމަކު މިއަދު އަހަރެންގެ ސިކުނޑީގައި ވަނީ ހަމައެކަނި މާޒީގެ ހަނދާން ތަކެވެ. އަހަރެން އެންމެ ލޯބިވީ އަނބިމީހާގެ ޒިކްރާތަކެވެ. އެހެން ނުވާންވީ ކީއްވެ ހެއްޔެވެ؟\nއެ ރަށަކީ އެތައް ލޯބިވެރިންނެއްގެ މާމުއި ހަނދުގެ މަންޒިލެވެ. ދުނިޔެމަތީގައިވާ ލޯބިވެރިންގެ ސުވަރުގެއެވެ. ހަގީގަތަށް ބުނާނަމަ އެ ތަނުން އަހަރެންނަށް ކުރެވެނީ އެހެން އިހުސާސެކެވެ. ލިބިގެންދިޔައީ އެހެން އުފަލެކެވެ. ހިތަށް ވެރިވަމުން ދިޔައީ އެހެން އެއްވެސް ވެށްޓަކުން ތަޖުރިބާ ނުކުރެވޭ ހަމަޖެހުމެކެވެ. ގަބޫލުކުރަންޖެހޭ ހަގީގަތަކީ ދިރިއުޅުމުގެ ކޮންމެ އޮޑިއަކަށް ވެސް ކުދިކުދި ރާޅުތައް ޖަހާނެކަމެވެ. ކުދިކުދި މައްސަލަތައް ކުރިމަތިވާނެކަމެވެ. އެފަދަ ކަންކަމުން އުފެދޭ ހަލަބޮލިކަމުން ހިތްހަމަ ޖެހުމުގެ ގޯއްޗަކަށް އަހަރެންގެ ދިރިއުޅުން ގެންގޮސް ދިނީ އެ ރަށަށް ކުރެވުނު ދަތުރުތަކެވެ. އެ ރަށުގެ ގޮނޑުދޮށުގައި ބޮސްދޭ ރާޅުތަކުން ކިޔައިދިން ލޯބީގެ މޫސީގީ ނާނާތަކެވެ. ހާއުފާވެރި ހިތްފަހިކަމުގެ ފެންވެރުމަކުން ހިތް ސާފުކުރުވައި ލޯބީގެ މާޒީއަށް ހިތް ރުޖޫޢަކޮށްދިން ރުޖޫޢަކޮށްދިނުމެވެ. ކިހައި މުހިންމު ރަށެއް ހެއްޔެވެ؟ އެ ރަށަށް ދެވެނީ އެހެންވެއެވެ. ކޮންމެހެން ދާން ބޭނުންވަނީ ވެސް އެ ސަބަބަށްޓަކައެވެ. އެކަމަކު މިއަދު އަހަރެންގެ އަންހެނުންނެއް ނެތެވެ. ވަނީ ހަމައެކަނި ހަނދާންތަކެކެވެ.\nއަހަރެން ތެދުވީމެވެ. އަންހެނުންގެ ހަނދާންތައް އައިސް ސިކުނޑިއަށް ޖެއްސުންކުރާން ފެށުމުންނެވެ. އެ ޖެއްސުމުން ހިތަށް ވަމުން ދިޔައީ ތަދެކެވެ. އެ ތަދުން ހިތަށް އުނދަގޫ ވިޔަސް އެއީ ވަކިވެވެން ނެތް ތަދެކެވެ. އެ ތަދާއެކު ނޫނީ އަހަރެންނަށް ނޭވާލެވެން ނޯންނާނެ ތަދެކެވެ.\nޢުމުރުގެ ބޮޑު ބައެއް އަހަރެން ހޭދަކުރީ އަންހެނުންނާ އެކުއެވެ. ހިތްހަމަ ޖެހުމާއި އުފާވެރިކަން ލިބިގަތީ އެ ލޯބީގެ ތެރެއިންނެވެ. އެ ލޯތްބަށް 50 އަހަރު ފުރުނީ އިއްޔެއެވެ. އެ ރަން ޔޫބީލް އައުމުގެ7މަސްކުރިން އަންހެނުން އަހަރެންނާ ވަކިވެގެން އެ ދިޔައީ ކޮން ތާކަށް ހެއްޔެވެ؟ ކަނޑަށް ގެނބުނު ނަމަ އެހެން މީހުންގެ ހަށިގަނޑު ފަދައިން އެ ހަށިގަނޑު ވެސް ފެނުނީހެވެ؟ އޭނާ މަރުވި ނަމަ ހަށިގަނޑު ހޯދުނީހެވެ؟ އޭނާ މަރުވިކަމަކަށް ގަބޫލެއް ނުކުރަމެވެ. ނުވެސް ކުރާނަމެވެ. އޭނާ އަންނާނެއެވެ. އަދި މަރެއް ނުވާނެއެވެ. ނަމަވެސް މަރަކީ ހިފެހެއްޓޭނެ އެއްޗެއް ނޫނެވެ. ޢުމުރު ދިގު ކުރެވޭނަމަ އެކަން ނުކޮށް އަހަރެން ހުންނާނެ ހެއްޔެވެ؟ ގުޅުމަކަށް ނިމުމެއް ނާންނަގޮތް ހެދޭނަމަ އެ ފިޔަވަޅު ނާޅައި އަހަރެން ހުންނާނެ ހެއްޔެވެ؟ ތަގުދީރުން އަހަރެންނަށް މިންވަރުވީ މި ގޮތެވެ. މި ގޮތުގައި އަހަރެން ކުރިއަށް ދާނަމެވެ.\nޚިޔާލުތަކުގެ ފިޔަވަޅުތަކެއް އަޅަމުން އަހަރެންނަށް ގޮސް މަޑުކޮށްލެވުނީ ފާރުގައި ހަރުކޮށްލެވިފައިވާ ކަލަންޑަރުގެ ކުރިމަތީގައެވެ. މާދަމާއަކީ ހަނދުމަހުން 14 ވިލޭރެއެވެ. ކޮންމެ އަހަރެއްގެ ޑިސެންބަރު މަހުގެ ތެރޭގައި އަންނަ ހަނދުމަހުގެ 14 ވިލޭރެއަކީ ލޯބިންފަރަށް އަހަރެންގެ ހިތާ ނަފުސު ގުރުބާންކުރާ ރެއެވެ. ފާއިތުވީ ކޮންމެ އަހަރަކު އެ ގުރުބާން އަހަރެންވީ އަހަރެންގެ ލޯތްބަށްޓަކައެވެ. އެ ލޯބީގެ ހައްގުގައެވެ. އެކަމަކު އެ ގުރުބާނުގެ މައިދާނަށް މި ފަހަރު އަހަރެން ދާން މި ޖެހެނީ އެކަންޏެވެ. އެކަނިމާ އެކަންޏެވެ. އަންހެނުންގެ ހަނދާންތަކާއެކުއެވެ. އެ ޒިކުރާތައް އާލާކުރުމުގެ ނިޔަތާ ވެސް އެކުއެވެ.\nއަހަރެން ފުރީމެވެ. ހަނީމޫނުގެ އުފާވެރިކަން ލިބިގަތުމުގެ ބޭނުމުގައި ލޯބިންފަރަށް ފުރާ ލޯބިވެރިންނާ އެއް ލޯންޗަކުންނެވެ. އެ ރަށަށް ކޮންމެ އަހަރަކު ދާ ދާއިމީ މެހުމާނެއްގެ ގޮތުގައެވެ.\nދަތުރުކުރަމުން ދިޔަ ލޯންޗުގައި ވަނީ ލޯތްބެވެ. ފެންނަ ކޮންމެ އެއްޗަކުން ސިފަވަނީ ހިތުގެ ބައްޓަމެވެ. ލިޔެފައިވާ ކޮންމެ ލިޔުން ކޮޅަކުން ދިރުވައިދެނީ ވެސް ލޯތްބެވެ. ކޮންމެ މޫނަކުން ފެންނަނީ ތެދުވެރި އިޚުލާސްތެރިކަމެވެ. ވަފާތެރިކަމާއި ލޯބީގެ ބެބުޅުންތަކެވެ. އެ މަންޒަރުތަކުން ހިންދިރުވަލައިގެން އަހަރެން އިނީމެވެ. ލޮލުގެ ކުރިމަތީ ތަސްވީރުވަމުން ދިޔަ ކަންކަން ނުފެންނަ ކަމަކަށް ހަދައި ލޮލުން ދެމިގަންނަން ތައްޔާރުވެފައިވާ ކަރުނަތައް ހިފަހައްޓަމުންނެވެ. ހަގީގަތުގައި ވެސް ހިތަށް ވަރަށް ތަދުވިއެވެ. ވަރަށް އަސަރުކުރިއެވެ. އެ ތަދު ލިބިގަތީ އަމިއްލަ އަށެވެ. އަމިއްލައަށް އެ އިހުސާސް ކުރަން ބޭނުންވީއެވެ.\nއަހަރެން ދެލޯ މަރާލީމެވެ. އިވެމުން ދިޔައީ "ހަނދާންތައް ހިތުގެ ވިކަމުން ގެނުވަނީ ފިލުވޭ ތަދެއް ނޫނޭ، ނަދާތައް ފަރިމަލުން އޮހުމީ ހިތަށް ފިނިވާ ކަމެއް ނޫނޭ" މި ލަވައެވެ. އެކި ބަސްބަހުން ހަދާފައިވާ އެ ލަވައިގެ އަސްލަކީ ލޯބިންފަރު ހަގީގީ ލޯބިވެރިޔާ މޫސަ، ސަންފަޔަށް ހަދާފައިވާ ޅެމެވެ. އެ ޅެމުގެ އިހުސާސްތައް އެތައް ބަޔެއްގެ ހިތާ ކުޅެމުންދާއިރު އެ އިހުސާސް މިއަދު މި ދިރުވަނީ އަހަރެންނެވެ. ހީވީ ހަމަ އަހަރެންގެ ހިތުން އެ ލަވަ ކިޔައިދޭ ހެންނެވެ.\nދޮންކުރަމުން ދިޔަ ހުޅަނގު ފަރާތުގެ އުދަރެސް ރަތްވީ ވަގުތު ލޯންޗު ގޮސް މަޑުކޮށްލީ ލޯބިންފަރުގެ ގޮނޑުދޮށް ފެންނަ ހިސާބު ދުރުގައި ރަށުގެ ވިލުދޮޅީގައެވެ. ހިތުގެ ބައްޓަމަށް އޮތް ރަށުގެ ވަށާ ވަނީ ލޯންޗު ފަހަރާއި ޔޮޓް ފަހަރެވެ. އެއިން ކޮންމެ އުޅަނދެއްގައި އެތައް ފަތުރުވެރިންނެއް ތިއްބެވެ. އެއިން ކޮންމެ މީހެއްގެ ނަޒަރު ހުއްޓިފައި ވަނީ އެ ރަށަށެވެ. އެ ދޮންވެލި ރަން ތުނޑިމައްޗަށެވެ. ހާދަ ރީއްޗެވެ. ހާދަ ފުރިހަމައެވެ. އަހަރެންނަށް ވެސް އިނދެވުނީއެވެ.\nމާގިނައިރުތަކެއް ނުވެ ލޯންޗަށް ހިމޭންކަން ވެރިވެއްޖެއެވެ. އިވެމުންދާ މަޑު މިއުޒިކް އަޑާއި ދޯންޏާ ވާހަކަދައްކަމުންދާ ރާޅުތަކުގެ އަޑު ނޫން އެހެން ހުރިހައި އަޑުތަކެއް ކެނޑިއްޖެއެވެ. ހަނދުވަރުގެ ރިހި އަލިން މުޅި ދުނިޔެ ދިއްލައިލައިފިއެވެ. ކޮންމެ ހިތެއްގައި ވަނީ ލޯބީގެ ސާފު މުތެކެވެ. އެ މުތުގެ ދިހުމުން އެތައް ޒަމާނަކަށް އަލިކޮށްދެއެވެ.\nމިއީ މި މަންޒިލަށް އާދެވުނު 50 ވަނަ ފަހަރެވެ. އެތައް ފަހަރަކު ސަންފަޔާ މޫސަ އަހަރެންނަށް ފެނިއްޖެއެވެ. އަހަރެންގެ އަންހެނުންނަށް ވެސް އެ ދެ ލޯބިވެރިން ވަނީ ފެނިފައެވެ. ބައެއް މީހުންނަށް އެ ނަސީބު ލިބިފައި ނެތަސް އަހަރެންނަށް އޮތީ އެ ނަސީބު ލިބިފައެވެ. އެ އުފާވެރިކަން ވަނީ ހޯދިފައެވެ. އެއީ ހަގީގީ ލޯބިވެރިންނަށް ނޫނީ ފެންނާނެ މަންޒަރެއް ނޫނެވެ. އެ ލޯބީގައި އިޝްގީ ވިންދު ނުޖަހާ ހިތަކަށް ތަސައްވަރު ކުރެވޭނެ ތަސްވީރެއް ވެސް ނޫނެވެ. މިއީ އަހަރެންނަށް ގަބޫލުކުރެވޭ ގޮތެވެ.\nލޯބިންފަރަށް ހުސްކޮށްގެން އިން ކަޅި ހުއްޓުނީ އެ ދޮންވެލި ދުނޑީގައި އެކަނި މާއެކަނި ހިނގަމުންދިޔަ މީހަކަށެވެ. އެއީ ސަންފަ ނޫން ދެން ކާކު ހެއްޔެވެ؟ އެކަމަކު މޫސައާ ނުލައި ސަންފަ އެ އުޅެނީ ކީއްވެ ހެއްޔެވެ؟ އެ ދެ މީހުންވެސް ވަކިވީ ހެއްޔެވެ؟ ސަންފައަށް އޮޅުނީ ހެއްޔެވެ؟\nމަޑު ހިނގުމުގައި ސަންފަ ހިނގަމުން ދިޔައީ ރަށުގެ އިރުމަތި ފަރާތަށެވެ. ބައެއް ފަހަރު އެއީ މީހެއް ހެން ވެސް ހީވިޔަސް އަނެއްބައި ފަހަރު ލޮލަށް ފެންނަ ހިޔަންޏެކޭ ވެސް ހީވެއެވެ. ބައެއް ފަހަރު ހިނގާހެން ހީވާއިރު އަނެއް ބައި ފަހަރު އުދުހޭހެން ވެސް ހީވެއެވެ. ހައިރާންކަމާއެކު އެ މަންޒަރު ބަލަން އަހަރެންނަށް އިނދެވުނީއެވެ. އެހެން ދުނިޔެއެއްގައެވެ.\nސަންފަ އުދުހެމުން އަހަރެންނާ ހަމައަށް އައެވެ. އަހަރެންގެ ގާތުގައި އިށީނެވެ. އަހަރެން ނަފުސު ފަސްޖެހުނަސް އަހަރެންގެ ރޫހު ސަންފައާ ބައްދަލުކުރިއެވެ. ލިބުނު ހައިރާންކަމާއެކު އަހަރެންނަށް ބައްދައިގަނެވުނީއެވެ. އެ ބައްދައިގަތުމާއެކު ކުރެވުނީ ތަފާތު އިހުސާސެކެވެ. އެ އިހުސާސުން ގުޅުވައިދިނީ ޒައިނަބެވެ. އަހަރެންގެ އަންހެނުންނެވެ. ދުވީ ޒައިނަބުގެ ވަހެވެ. އެއީ ހަމަ އެ އިސްތަށިގަނޑެވެ. ހަމަ އެ ސޫރައެވެ.\nއަހަރެންގެ ލޮލުގެ ކުރިމަތީ ފެންނަމުން އެ ދަނީ ހަގީގަތެއް ހެއްޔެވެ؟ އަހަރެން ޝަކުވާ ކުރީމެވެ. އެހައި ގިނަ ދުވަހު ނުފެނި އެޅުނީ ކޮން ތަނަކުތޯ ސުވާލުކުރީމެވެ. އެ ވަކިވުމުން ލިބުނު ހިތްދަތިކަން ބަޔާންކުރީމެވެ. ޒައިނަބު ފެށީ ރޯށެވެ. ހިތުގައި ޖެހިޖެހިފައި ގިސްލަންފެށީއެވެ. އަހަރެންގެ ހަށިގަނޑުގައި އޮޅުލަންފެށީއެވެ.\nޒައިނަބު ބޭނުންވީ ރޯށެވެ. އަހަރެންގެ އުނގުގައި ބޯ އަޅާލައިގެން އެ ހިތާމަތައް ބޭރުކުރާށެވެ. ލިބެމުން ދިޔަ އުފާތަކާއި ކުރެވެމުން ދިޔަ ފުން އިހުސާސްތަކުން އަހަރެންގެ ރޫހު ދިޔައީ ތާޒާވަމުންނެވެ. ކިތަންމެ ދުވަހެއް ވިޔަސް އެ ލޯތްބެއް މުސްކުޅިއެއް ނުވާނެއެވެ. އެ ލޯބި ދެކެ ފޫއްސެއް ވެސް ނުވާނެއެވެ. ދުވަސްވީ ވަރަކަށް އެ ލޯބި އިތުރަށް އަލާވެ ދިރިގެންދާނެއެވެ. އެހެން ނޫންނަމަ މިރޭ މިތަނުގައި މި ލޯބީގެ މަހެފިލުގައި އަހަރެން ނުއިނީހެވެ.\nޒައިނަބު އޮތީ އިރުކޮޅަކުއެވެ. އޭނާ ތެދުވެ އަހަރެންގެ ނިތްކުރިއަށް ބޮސްދިނެވެ. އެންމެ ފަހަރަކު ނޫނެވެ. ތިން ފަހަރުއެވެ. އެއީ އަބަދުވެސް އާދައެވެ. އަހަރެންގެ ލޯބި ދަތުރު ނިންމާލައި ސިއްކައެވެ. އަހަރެންގެ ހިތުގެ ވިންދު ތެޅިގަތީ އެ ވަގުތުއެވެ. ކޮން ތާކަށް ދާން ހެއްޔެވެ؟ އަނެއްކާ ވެސް ވަކިވަނީ ހެއްޔެވެ؟ އަހަރެން އެކަނި ކުރަނީ ހެއްޔެވެ؟ މި ލޯބީގެ ގުޅުން ކަނޑާލަނީ ހެއްޔެވެ؟ ޒައިނަބެވެ. ނުދާށެވެ. ކަނޑަށް ފުންމާ ނުލާށެވެ. އަހަރެން އެކަނިކޮށް ނުލާށެވެ. އަހަރެންނަށް ހަޅޭއްލަވައި ގަނެވުނެވެ. ދެންވީގޮތެއް އަހަންނަކަށް ނޭނގުނެވެ.\nހޭވެރިކަން ވީއިރު ލޯންޗުގައި ތިބި އެންމެން ކަހަލަ ގޮތަކަށް ތިބީ އަހަރެން ވަށާލައިގެންނެވެ. މޫނުގައި ފެން ހުރިކަން އެނގުމުން އަހަރެން އަނބުރައިގަތީކަން ޔަގީން ކުރެވުނެވެ. އަހަރެން ތެދުވެ، އިށީނީމެވެ. ހިނގި ކަންކަމާމެދު ވިސްނީމެވެ. ލޯތްބަކީ އިހުސާސެކެވެ. އެ އިހުސާސް ހިނގާކަށް ވަކި ތަނެއް ނޯވެއެވެ. އެކަމަކު އެފަދަ އިހުސާސްތަކަށް ލޯބިންފަރު ޚާއްޞައެވެ. ހަމަ ޔަގީނުން ވެސް އަހަރެންނަށް ވަރަށް ޚާއްޞައެވެ.\nވަރަށް އުފާވެރި ވާހަކައެއް. ހަމަ އެހާމެ ލޯބި ވާހަކައެއް. ޖަޒުބާތުތަކާ ކުޅެލައިފި. ވަރަށް އަސަރުގަދަ. ސާބަސް ????????\nމި ހުންނަނީ ވާހަކަ. ހާދަ ލޯބި ވާހަކައެކޭ. ވަރަށް ރީތި\nހާދަ މޮޅު ޚިޔާލެކޭ. އަންވަރުގެ ވާހަކަތަކުން މިކަން ވަރަށް ބޮޑަށް ފާހަގަކުރެވޭ. ވަރަށް ރީތި ވާހަކައެއް\nމި ވާހަކަ މިއަށް ވުރެ ދިގު ނަމައޭ ހިތަށް އެރި. ހާދަ ރީއްޗޭ. ތި ނަން ކިޔާ ރަށެއް ރއްޖޭގައި އޮވެތަ؟ ހީވަނީ ހަގީގަތެއްހެން. އަސްލު ވެސް ވަރަށް ވަރަށް ރީތި\nހާދަ ލޯބި ވާހަކައެކޭ. މި ކަހަލަ ވާހަކަތަކަކަށް އިންތިޒާރުކުރަން. މިއީ ހަގީގީ ވާހަކއަކީ\nލޯބިންފަރު ވަރަށް ލޯބި


ހެއިޓީއަށް އާ ބޮޑުވަޒީރެއް އައްޔަނުކުރައްވައިފި - DhiDaily\nހެއިޓީއަށް އާ ބޮޑުވަޒީރެއް އައްޔަނުކުރައްވައިފި\nކެރިބިއަންގެ ގައުމެއް ކަމަށްވާ ހެއިޓީގެ ބޮޑު ވަޒީރު ޖޮސެފް ޖޫތު އިސްތިއުފާ ދެއްވުމާ ގުޅިގެން ރައީސް ޖޮވެނެލް މުއާ، އެގައުމަށް އާ ބޮޑު ވަޒީރެއް އައްޔަނުކުރައްވައިފި އެވެ.\nމުއާ އިއްޔެ ހާމަކުރެއްވިގޮތުގައި އެގައުމުގެ ބޮޑު ވަޒީރު ވަނީ އިސްތިއުފާގެ ސިޓީ ފޮނުއްވާފައި ކަމަށެވެ. އަދި އެ ސިޓީ ބަލައިގަނެ މިހާރު ބޮޑުވަޒީރުގެ އިސްތިއުފާ ބަލައިގެންފައިވާ ކަމަށް އެމަނިކުފާނު ވިދާޅުވިއެވެ.\nއެއާއެކު ރައީސް ވަނީ އެ މަގާމަށް އާ ބޭފުޅަކު އައްޔަނުކުރައްވާފައެވެ. އެގޮތުން އަލަށް އެ މަގާމަށް އައްޔަނުކުރައްވާފައިވަނީ ކްލޯޑް ޖޮސެފް އެވެ. ބޮޑު ވަޒީރުގެ މަގާމަށް އައްޔަނުކުރެއްވުމުގެ ކުރީން ކްލޯޑް މަސައްކަތްކުރައްވަމުން ގެންދެވީ އެގައުމުގެ ފޮރިން މިނިސްޓަރުގެ މަގާމެވެ.\nހެއިޓީގައި ހަމަނުޖެހުމާއި އަނިޔާތައް އިތުރުވެ އާންމުންނަށް އެތައް ގެއްލުންތަކެއް ލިބެމުންދާތީ މުއާ މަގާމުން އިސްތިއުފާ ދެއްވުމަށް އާންމުން ދަނީ ގޮވާލަމުންނެވެ.\nއަދި އެމަނިކުފާނަކީ ފެއިލްވެފައިވާ ފަރާތެއް ކަމަށްވެސް އެތައް ބަޔަކު ވަނީ ބުނެފައެވެ. އެގޮތުން އެމަނިކުފާނުގެ ވެރިކަމުގައި ފާއިތުވި ހަތަރު އަހަރުގެ ތެރޭގައި މިހާރު އެ އައްޔަނުކުރެއްވީ ހަ ވަނަ ބޮޑު ވަޒީރެވެ. އެކަމާ ގުޅިގެންވެސް އާންމުންގެ އެތައް ފާޑުކިޔުމެއް ވަނީ އަމާޒުވެފައެވެ.


Pistol massalaigai Thafseelee report eh majileehah hushahelhumah edhijjeh!\nފިސްތޯލު މައްސަލައިގެ ތަފްސީލީ ރިޕޯޓެއް މަޖިލީހަށް ހުށަހެޅުމަށް އެދިއްޖެ!\nފިސްތޯލުފެނުނު މައްސަލާގައި ކަން ހިނގައި ދިޔަ ގޮތުގެ ތަފްސީލީ ރިޕޯޓެއް ހުށަހެޅުމަށް ރައްޔިތުންގެ މަޖިލީހުގެ ސަލާމަތީ ޚިދުމަތްތަކާއިބެހޭ ކޮމިޓީން އެދިފައިވާކަމަށް އެ ކޮމިޓީގެ މުޤައްރިރު ހިތަދޫ މެދު ދާއިރާގެ މެންބަރު މުހައްމަދު އަސްލަމް ވިދާޅުވެއްޖެއެވެ.\nއަސްލަމް މިކަން ހާމަކުރައްވާފައި މިވަނީ މަޖިލީހުގައި މިއަދު ނޫސްވެރިންނާއި ބައްދަލުކުރައްވައި މައުލޫމާތު ދެއްވަމުންނެވެ.\nރައްޔިތުން މަޖިލީހުގެ ރައީސް މުހައްމަދު ނަޝީދަށް ދިން ހަމަލާގައި ލިބުނު ޒަހަމްތަކަށް އޭޑީކޭ ހޮސްޕިޓަލުގައި ފަރުވާ ދެމުން ދިޔައިރު އެ ހޮސްޕިޓަލުން ފިސްތޯލެއް ފެނުނު މައްސަލަ ފެންމަތިވެފައިވާއިރު، ފިސްތޯލުގެ މައްސަލާގައި ނުރަސްމީކޮށް ފުލުހުންގެ ފަރާތުން މައުލޫމާތު ހޯދާފައިވާކަމަށް އަސްލަމް ވިދާޅުވިއެވެ.\n"ވޮއިސް" އަށް ވަނީ މިމައްސަލައިގެ ގިނަ މައުލޫމާތުތަކެއް ލިބިފައެވެ.\nއެގޮތުން ފިސްތޯލު ފެނިފައިވަނީ ރައީސް ނަޝީދު އޭޑީކޭގައި ފަރުވާ ހޯއްދަވަމުން ގެންދެވި ދުވަސްވަރު، އެ ހޮސްޕިޓަލްގެ ފާހާނައަކުންނެވެ. ފިސްތޯލު ފެނިފައިވަނީ ހޮސްޕިޓަލްގެ ނަރުހަކަށެވެ.\nމި މައްސަލަ ވަރަށް ސީރިއަސް މައްސަލައެއްގޮތުގައި ތަހުޤީގުކުރެވެމުން ދާއިރު، ސަލާމާތީ ބާރުތަކަށް ނިސްބަތްވާ ފަރާތްތައް އަންނަނީ މި ތަހުޤީގަށް ހާޒިރުކުރަމުންނެވެ.\nމި ނޫހަށް ލިބިފައިވާ ކަށަވަރު މައުލޫމާތައް ބަލާއިރު މި ފިސްތޯލަކީ އެމްއެންޑީއެފްގެ ސްޕެޝަލް ޕޮރޮޓެކްޝަންއަށް ނިސްބަތްވާ ރައީސް ނަޝީދުގެ ބޮޑީ ގާޑެއްގެ ފިސްތޯލެވެ.\nފިސްތޯލަކީ އެއްވެސް ހާލެއްގައި މިފަދަ ގޮތަކަށް ހަށިގަނޑާއި ވަކިކޮށް، ތަންތާގައި އޮންނަން ޖެހޭއެއްޗެއް ނޫންކަމުން، މި މައްސަލަ ތަހުޤީގުކުރެވެންދެން ފިސްތޯލުގެ ވެރިފަރާތް ވަނީ ސަސްޕެންޑްކުރެވިފައެވެ.\nފިސްތޯލަ ފެނުމާއި ގުޅޭ ގޮތުން މިއަދު ނޫސްވެރިން ސުވާލު ކުރުމުން ފުލުހުން އެކަން ދޮގުކޮށްފައިނުވެއެވެ. ނަމަވެސް އެ މައްސަލާގައި މައުލޫމާތު ހިމެނޭ ކަރުދާސް ނޫސްވެރިންގެ ބައްދަލުވުމަށް ގެނެވިފައިނެތުމުން ފަހުން މައުލޫމާތު އަރުވާނެކަމަށް ފުލުހުން ވަނީ ވިދާޅުވެފައެވެ.\nއޭޑީކޭއިން ފިސްތޯލު ފެނިފައިވާއިރު، ރައީސް ނަޝީދުގެ އާއިލީ ބޭފުންނާއި، ގާތް ފަރާތްތަކުން އަންނަނީ މި ހަމަލާއާއި ސަރުކާރުގެ އިސްފަރާތްތަކުގެ އަތެއްވާކަަމށް ބުނެ ތުހުމަތުކުރައްވާފައެވެ. އެގޮތުން ރައީސް ނަޝީދުގެ ދަރިކަނބަލުން ވަނީ މިފަދަ ތުހުމަތުތަކެއް އިކޮނަމިކް މިނިސްޓަރ ފައްޔާޒާއި، ޑިފެންސް މިނިސްޓަރ މާރިޔާ ދީދީއަށް ކުރައްވާފައެވެ.


PPT - އިދާރީ ލިޔުން PowerPoint Presentation - ID:6287878\nއިދާރީ ލިޔުންPowerPoint Presentation\n<iframe src="https://www.slideserve.com/embed/6287878" width="600" height="485" frameborder="0" marginwidth="0" marginheight="0" scrolling="no" style="border:1px solid #CCC;border-width:1px 1px 0;margin-bottom:5px" allowfullscreen webkitallowfullscreen mozallowfullscreen> </iframe>\nPowerPoint Slideshow about ' އިދާރީ ލިޔުން' - mechelle-emerson\nސިޓީގައި ލިޔާނީ މައިގަނޑު ދެ ވާހަކައެއް\n1- ކަން އޮތްގޮތް\nމިނިސްޓަރ އޮފް ހޯމްއެފެއަރޒް އަލްފާޟިލް މުޙައްމަދު ޝިހާބަށް،\nދިވެހިރާއްޖޭގެ މިނިވަންދުވަހުގެ .........\nއެކަށީގެންވާ ހުސްޖާގައެއް އޮންނަންޖެހޭނެ\nޙަވާލާ ދޭސިޓީއެއްނަމަ ހަވާލާދީފަ ފަށަންވާނެ.\nމަނިކުފާނުގެ، ނަންބަރު 22/2009 ސިޓީއާއި ޙަވާލާދީ ދަންނަވަމެވެ. އެދިވަޑައިގެންފައިވާ ދުވަސްވަރު އަޅުގަނޑު އަންހެނުން ބަލިވެއިންނާނެތީވެ އެދިވަޑައިގެންފައިވާ ދަތުރުގައި އެދުވަސްވަރު ބައިވެރިވާން އުޒުރުވެރިވާ ވާހަކަ ދެންނެވީމެވެ.\nޢާއްމު ގޮތެއްގައި ދެ ފޮޅުވަތުގެ ޖާގަ.\nސިޓީ އެއްގަނޑަށް ފައްތަން ޖާގަ، ފޮންޓް، ހެޑާރ އަދި ފޫޓަރ ކުޑަކުރުން ރަނގަޅެއްނޫން.\nދެ ޕެރެގްރާފު ދެމެދުގައި އެކަށީގެންވާ ހުސްޖާގައެއް އޮންނަންވާނެ\nއިޙްތިރާމް ޤަބޫލު ކުރެއްވުން އެދެމެވެ.\n26 ޛުލްޤައިދާ 1429\n12 ނޮވެމްބަރ 2009\nމިބައިގައި ލިޔާނީ ސިޓީ ލިޔާ މީހާ ބޭނުންވެގެން އުޅޭ ކަމަކަށް ޖާގަ ހޯދުމުގެ ގޮތުން ދައްކާ ވާހަކަތައް.\nމި ކޮލެޖަކީ ހެދުނުން ފެށިގެން ރޭގަނޑު 11 ޖެހުމާއި ހަމައަށް ރާއްޖޭގެ ގިނަ ދަރިވަރުންތަކެއް މަތީ ތަޢުލީމަށް އުނގެނެމުންދާ ތަނެކެވެ. އަދި މިކޮލެޖުގެ ކޮންމެ ވަގުތަކީ ކަރަންޓާއި ނުލައި ނުކުރެވޭ މަސައްކަތުގެ ވަގުތެކެވެ. އަދި މި މަސައްކަތަކަކީ ފަހުން ކުރުމަށްޓަކައި ލަސް ނުކުރެވޭ ބާވަތުގެ މަސައްކަތް ތަކެކެވެ.\nމިއީ ކަމަކަށް ބޭނުންވާ ސަބަބު އަންގައިދޭ ބައި\nސިޓީ ލިޔާ މަޤްޞަދު ކާމިޔާބުވުމާއި ނުވުން ބިނާވަނީ މިބައިގެމައްޗަށް.\nއެދޭ ކަންތައް ކޮށްދެނީ މި ބައިގެމައްޗަށް\nދެން ލިޔާނީ ބޭނުންވާ ކަމެއް ނުވަތަ ކަންތައްތައް.\nސިޓީ ލިބޭ މީހާގެ ފަރާތުން ސިޓީ ލިޔުނު މީހާ އެދެނީ ކޮންކަމަކަށްކަން.\nކޮންމެ ބާވަތެއްގެ ސިޓީއަކަށްވިޔަސް މި އުޞޫލުން ލިޔުން\nވީމާ، މިސަރަޙައްދުން ކަރަންޓު ކަނޑާލަންޖެހޭ ޙާލަތްތަކުގައި މި ކޮލެޖުން ކަރަންޓު ނުކެނޑޭނޭ ގޮތެއްގެ އިންތިޒާމު ހަމަޖައްސަވައިދެއްވުން އެދެމެވެ.\nމިއީ، ސިޓީގެ މަޤްޞަދު ހާޞިލުވާބައި\nމިބައިފުރިހަމަ ވެއްޖެކަން ކަށަވަރު ކުރަންވާނެ\nސިޓީ ލިބެންވާ މީހާ ސިޓީ ކިޔާފައި އޭނާ ކުރަންވީ ކޮންކަމެއްކަން އެނގެންޖެހޭނެ\nސިޓީ ލިޔުނުމީހާގެ ބޭނުމީ ކޮންކަމެއްކަން އެނގެންޖެހޭނެ\nސާފުކޮށް އެނގޭ ސަބަބެއްގެ މައްޗަށް ބިނާކުރުން\nމަޤްޞަދަށް ފަހިވާގޮތަށް އިބާރާތްކުރުން\nހުށަހަޅާ ކަންތައްތައް ކުރިން ނޭނގި އޮތް މީހަކަށް ދޭހަވާވަރަށް ލިޔުން.\nސަރުކާރާ އަމިއްލަ ކުންފުނިތަކުގައިވެސް މެމޯ ބޭނުންކުރޭ\nމެމޯގެ ލޭއައުޓު ތަފާތުކޮށް ހުރޭ.\nމީހަކު ދެރަވާކަހަލަ ކަމެއް ނުކުރުން\nއިޢުލާނު ކުރާ ފަރާތުގެ ބޭނުން\nއިޢުލާނު ރައްދުވާފަރާތުގެ ބޭނުން\nކުރު ޢިބާރާތް ބޭނުންކުރުން\nބޭނުމެއްނެތް ލަފުޒު އެއްގޮތަކަށްވެސް ބޭނުން ނުކުރުން\nސާދާ ބަހުރުވައިން ލިޔުން\nޑިމޮކްރަސީ ފެއަރއަކީ ރައްޔަތުންނަށް މި ސަރުކާރުގެ އޯގާތެރިކަން ހާމަވާވަރުގެ ފެއަރއަކަށް ހެދުމަށް ރައީސުލްޖުމްހޫރިއްޔާ މިނިސްޓަރަކަށް ލިޔޭނެ ސިޓީއެއް ޢިބާރާތްކުރުން.\nމުހިއްމު2ކަމެއް ފާހަކަކުރަންވާނެ


Inflation mathivumah kuda madujehumeh!\nމަސް މާރުކޭޓުގައި މީހަކު މަހެއް ނަގައިގެން: އެންމެ އަވަހަށް ބަދަލު އަންނަ އެއް ބާވަތަކީ މަސް- ފޮޓޯ: އަވަސް\nމި އަހަރު ފުރަތަމަ ފަހަރަށް ރާއްޖޭގެ އިންފްލޭޝަން އުފުލިފައިވަނީ މިދިޔަ އެޕްރީލް މަހު އެވެ. މިދިޔަ މަހު ރާއްޖޭގެ އިންފްލޭޝަން ހުރީ 0.40 ޕަސެންޓުގެ މަތިވުމެއްގަ އެވެ. މިދިޔަ މެއި މަހު ރާއްޖޭގެ އިންފްލޭޝަން ރޭޓް ހުރީ 0.32 ޕަސެންޓު މަތީގަ އެވެ. މިދިޔަ މަހު މިވަނީ އިންފްލޭޝަން މަތިވުމަށް ކުޑަ މަޑުޖެހުމެއް އައިސްފަ އެވެ.\nތަފާސް ހިސާބު ބަލަހައްޓާ ގައުމީ އިދާރާ، ނޭޝަނަލް ބިއުރޯ އޮފް ސްޓެޓިސްޓިކްސް (އެންބީއެސް) އިން ބުނެފައިވާ ގޮތުގައި މެއި މަހު އިންފްލޭޝަން ރޭޓް ހުރީ 0.32 ޕަސެންޓު މަތީގަ އެވެ. އެޕްރީލް މަހު އިންފްލޭޝަން ހުރީ 0.40 ޕަސެންޓު އެވެ. އަދި މަހުގެ އަގު ތަކަށް އައި ބަދަލު ނުލައި ބަލާނަމަ މެއި މަހުގެ އިންފްލޭޝަން ރޭޓް ހުންނާނީ 0.27 ޕަސެންޓުގަ އެވެ. މި އަދަދު ފާއިތުވި އޭޕްރީލް މަހު ހުރީ 0.62 ޕަސެންޓުގަ އެވެ.\nއަގުތަކަށް އައީ ކޮން ބަދަލެއް؟\nމިދިޔަ މަހު އަގުތައް އެންމެ ބޮޑަށް މަތިވެފައިވަނީ އިންޖީނަށް އަޅާ ތެލާއި ލުބްރިކަންޓުގެ އެވެ. މިބައިގެ އިންފްލޭޝަން ވަނީ 4.59 ޕަސެންޓް ވަނީ މަތިވެފައެވެ. ދެން މަތިވެފައިވަނީ ކިރާއި ޗީޒް އަދި ބިހުގެ ބައިންނެވެ މިބައިން ވަނީ 6.24 ޕަސެންޓް މަތިވެފަ އެވެ. މީގެ އިތުރުން މަހުގެ ބައިން 0.18 ޕަސެންޓް އަދި ކަރާސީނު ތެލުގެ ބައިން 0.33 ޕަސެންޓް މަތިވެފައިވެ އެވެ. މި ބާވަތްތަކުގެ އިތުރުން ގޯތި ގެދޮރުގައި ބޭނުން ކުރާ އެހެނިހެން (މޯޓަރު ފަދަ) ފަދަ އާލާތްތަކުގެ ބައިން ވެސް ވަނީ 4.44 ޕަސެންޓް މަތިވެފަ އެވެ. މީގެ އިތުރުން މަތީ ތައުލީމާއި ފީ ގެ ބައިން 3.39 ޕަސެންޓް މަތިވެފައިވެ އެވެ. މީގެ އިތުރުން ގޭގެ ކުލީގެ ބައިން 0.15 ޕަސެންޓް މައްޗަށް ގޮސްފައިވެ އެވެ. މީގެ އިތުރުން ކަނޑު ދަތުރުތަކުގެ ބައިން 0.60 ޕަސެންޓް މަތިވެފައިވެ އެވެ.\nމިދިޔަ މަހު ރާއްޖޭގެ އިންފްލޭޝަން- މައުލޫމާތު އެންބީއެސް\nއަގު މަތިވުން ކުރުކޮށް:\nކިރާއި ޗީޒް 6.24\nކަރާސީނު ތެޔޮ 0.33\nގޯތިގެދޮރުގެ މޯޓަރު 4.44\nމަތީ ތައުލީމްގެ ފީ 3.39\nގޭގެ ކުލި 0.15\nކަނޑު ދަތުރު 0.60\nމިދިޔަ މެއި މަހު އަގުތައް އެންމެ ބޮޑަށް ދަށަށް ގޮސްފައިވާ ބައިތަކުގެ ތެރޭގައި ސިއްހީ ފަރުވާ އަށް ބޭނުންވާ ތަހުލީލަށް ބޭނުންކުރާ ބައެއް އާލާތްތައް ހިމެނެ އެވެ. ތަހުލީމް ހެދުމުގެ ބައިން 2.31 ޕަސެންޓް ދަށަށް ގޮސްފައިވެ އެވެ. މީގެ އިތުރުން ތެރަޕިއުޓިކް (ނަމްބަރު އައިނާއި ލެންސް ފަދަ) ތަކެތީގެ އަގުތައް ވެސް ވަނީ 1.16 ޕަސެންޓު ދަށްވެދަ އެވެ. އަދި މޭވާގެ ބައިން ވެސް 0.97 ޕަސެންޓް ވަނީ ދައްވެފައިވެ އެވެ. އަދި ހޮޓާ، ކެފޭ އަދި ރެސްޓޯރަންޓްގެ ބައިން 1.17 ޕަސެންޓް ދައްވެފައިވާއިރު، ތަރުކާރީގެ ބައިން 0.15 ޕަސެންޓު ދަށްވުމުގެ އިތުރުން ބޫޓާއި ފައިވާނުގެ ބައިން އަގުތައް ވެސް ވަނީ 0.49 ޕަސެންޓް ދަށަށް ގޮސްފަ އެވެ.\nއަގު ދަށްވުން ކުރުކޮށް:\nސިއްހީ ތަހުލީލް ހެދުން 2.31\nނަމްބަރު އައިނާއި ލެންސު 1.16\nމޭވާގެ ބައި 0.97\nސައި ހޮޓާ، ރެސްޓޯރެންޓް 1.17\nބޫޓާާއި ފައިވާން 0.49\nއަގުތަކަށް އައިސްފައިވާ ބަދަލު މިދިޔަ އަހަރު މެއި މަހާއި މި އަހަރުގެ މެއި މަސް އަޅާ ކިޔާނަމަ ބޮޑު ބަދަލެއް އައިސްފައިވާކަން ފާހަގަ ކުރެވެ އެވެ.\nއިންފްލޭޝަން ނޭޝަނަލް ބިއުރޯ އޮފް ސްޓެޓިސްޓިކްސް - އެމްބީއެސް އިގްތިސޯދު\nރިސޯޓުތަކުގައި ދިވެހި އަންހެނުންގެ ތިން ޕަސެންޓް!


23 ޑިސެމްބަރ 2018 - 10:20 13 comments\nމާލެއަކީ ފުރުސަތުގެ ބާޒާރެކެވެ. ރާއްޖޭގެ ވެރިރަށެވެ. އިރުއެރީއްސުރެ ދަންވަރުވަންދެން މީހުން ހޭބޯނާރާ މަސައްކަތްކުރާ ހަލަބޮލި ރަށެކެވެ. މީހުންނަށް ސަލާންގޮވުމާއި، ފެނުމުން ހިނިތުންވެލުން މާޒީވެ ހިނގައްޖެއެވެ. ހިނގާ މީހުންގެ އުސޫލެއް ނޯވެއެވެ. އިންޖީނުލީ އުޅަނދު ދުއްވާ މީހުންގެ ކެތްތެރިކަމެއް ނުހުރެއެވެ. ޕާކުކުރާކަށް ތަނެއްތަނެއް، އެއްކޮޅަށްދުއްވާ މަގެއް، ދުއްވެނީ ކިހާ ބާރުމިނަކަށްކަމެއް ބެލުމެއް ނޯވެއެވެ. އެމީހަކާ އެމީހެކެވެ. ބަލާނެ މީހަކު އަޅާލާނެ މީހަކު ނެތެވެ. މާލެއާ ބެހޭގޮތުން އެކި ކަހަލަ ވާހަކަތައް އަހަރެން އަޑުއަހަމެވެ. ކޮންމެވެސް ދުވަހަކުން މާލެ ބަލައިލާނަމޭ ހިތުގައިއޮވެއެވެ. އަހަރެންގެ ނަމަކީ ނާސިހާއެވެ. ވަޒީފާއަދާކުރަނީ ރަށުއޮފީހުގައެވެ. ފިރިމީހާއަކީ އަމްޖަދެވެ. އޭނައަކީ، ރަށުގެ އެންމެ ބޮޑު ފިހާރައިގެ ސޭޓެވެ.\n"މާލެދާން ކެރޭނެ؟" އަހަރެންގެ ހުވަފެން ހަގީގަތަކަށްވީ، އޮފީހުން ލިބުނު ކުއްލި ފުރުސަތަކުންނެވެ. "އެއް މަސްދުވަހުގެ ކޯހެއް. ދެކޮޅު ޓިކެޓާ، ހުރުމާ، ކެއުމާ، އެލަވަންސް ވެސް ލިބޭނެ. ވިސްނާލާފަ ޖަވާބެއްދީ!"\nއަހަރެންގެ މެޔަށް ފިނިވެގެންދިޔައެވެ. ލިބުނު އުފަލާއެކު ހިތުގައި ކުޑަ ނުތަނަވަސްކަމެއް ވެސް އުފެދުނެވެ. ފިރިމީހާ ނުލައި ރަށުން ބޭރަށް ދާންޖެހޭތީއެވެ. އެ ކޯހުގައި ބައިވެރިވުމަށް ޓަކައި އަހަންނާ އެކުގައި ފާޒިރާ މާލެދެއެވެ. ފާޒިރާއަކީ އަހަރެންގެ އެކުވެރިއެކެވެ. ސަރުކާރު ވަޒީފާއެއްގައި އުޅޭ ކުއްޖެކެވެ. ކޯސް ނިންމުމުން އަހަރުމެންގެ ވަޒީފާ މައްޗަށް ދާނެއެވެ. އޭރުން އާމްދަނީ އިތުރުވާނެއެވެ. އަހަރެން ހުރީ ދާހިތުން ކެތްމަދުވެފައެވެ. އެހެންނަމަވެސް ކަންބޮޑުވުމެއް އޮތެވެ. ވަޒީފާއަދާކުރުމަށް ޓަކައި އަމްޖަދު ގިނަ ވަގުތު ގެއިން ބޭރުގައި އުޅެންޖެހިފައި، ފުރާވަރުގެ ތިން އަންހެންދަރިން އަމްޖަދާ ހަވާލުކުރަންޖެހުމެވެ. އަމްޖަދަށް ކުދިން ބެލޭނެ ހެއްޔެވެ؟ ސުވާލަކީ އެއީއެވެ.\nގޭތެރެއާއި ބަދިގޭގެ ހުރިހައި މަސައްކަތެއް ކުރަން ދޮށީ ދެ ކުދިންނަށް އެނގޭނެއެވެ. އަމްޖަދަށް ކާންދީ އޭނަގެ އަންނައުނު ދޮވެއިސްތިރިކުރުމުގައި އެއްވެސް ދައްޗެއް ކުރިމައްޗެއް ނުވާނެއެވެ. ދޮށީ ދެ ކުދިންނަށް ދެވުނު ތަރުބިއްޔަތާ މެދު އަހަރެން ވަރަށް ފަޚުރުވެރިވެއެވެ. މައްސަލައަކީ އެންމެ ހަގު ދަރިފުޅު ނީޒާއެވެ. އޭނަ އުޅެނީ ގުރޭޑު ހަތެއްގައެވެ. ނީޒާއަކީ "ހަލަނި" ކުއްޖެކެވެ. ކުރާކަށް ނުކުރާކަށް ކަމެއް ނޯންނާނެއެވެ. އޭނަ ވިސްނާނީ ކުރާ ކަމެއް ކުރުމަށް ފަހުގައެވެ. ނީޒާ ބެލެހެއްޓުމަކީ އަމްޖަދަށް ކުޅަދާނަކަމަކަށް ވާނެ ހެއްޔެވެ؟\nއަމްޖަދަކީ އަބަދުވެސް އަހަރެންނަށް ހިތްވަރުދިން ފިރިއެކެވެ. ރައްޓެހިވީއްސުރެ އަމްޖަދުގެ ފަރާތުން އަހަންނަށް ލިބުނީ އެހީތެރިކަމާއި، އެއްބާރުލުމެވެ. ކިތަންމެ އަވަދިނެތި އުޅެންޖެހުނަސް އަހަރެންނަށް ލިބެންއަންނަ ކޮންމެ ކާމިޔާބަކަށް އަމްޖަދު އެހީވެއެވެ. އެކަނިމާއެކަނި އަހަރެން މާލެއަށް ފޮނުވަން އަމްޖަދަށް ކެރޭނެ ހެއްޔެވެ؟\n"އަހަންނަށް އެއް މަސްދުވަހުގެ ކޯހެއް ލިބިއްޖެ! މާލެއަށް ދާންޖެހެނީ،" އުފަލުން ފުރިފައިވާ ރާގެއްގައި އަހަރެން ބުނީމެވެ. "އެކަމަކު ތިން ކުދިން ދޫކޮށްލާފަ ދާންވީމަ އަހަރެން މިހުންނަނީ ވަރަށް ކަންބޮޑުވެފަ."\nއަމްޖަދު ވިސްނައިލިއެވެ. ޔަގީނުން ވެސް އޭނަ ހުރީ އެ ކަހަލަ ކަމަކަށް ތައްޔާރުވެގެނެއް ނޫނެވެ.\n"ނާސިހާ!" ވިސްނައިދޭ ކަހަލަ ރާގެއްގައި އަމްޖަދު ބުންޏެވެ. "ވަޒީފާގެ ގޮތުން ކުރަންޖެހުނު ކަމެއް ޖެހޭނީ ކުރަން. ތި ކަހަލަ ކަންކަން ކޮށްގެން ކުރިއެރުން ލިބޭނީ ވެސް. ކުދިންނާ ދޭތެރޭގަ ހާސްނުވޭ. އަހަރެން ކުދިން ބަލާނަން."\n"އެކަމަކު އަމްޖަދު އެހާ ގިނައިރު ފިހާރައިގަ އިންނަންޖެހޭއިރު ކިހިނެއް.." ކަންބޮޑުވެފައި އަހަރެން ބުނީމެވެ.\n"ނާސިހާ އެ ކަމާ ނުވިސްނާ!" އަމްޖަދު ހަމަޖެހިލައިފައި ބުންޏެވެ. "ކޮންމެ ކުއްޖަކު ނުވަ މަސް ވަންދެން ނާސިހާ އެކަނިމާއެކަނި އުފުލާ ބެލެހެއްޓީ. މުޅިއެކު ހަތާވީސް މަސް. އަހަންނަށް ކީއްވެ އެއް މަހު ކުދިން ނުބެލެންވީ؟ އަވަހަށް ދަތުރަށްހަދަން އުޅޭ. ބޮޑެތިވެފަ ތިބި ކުދިންނެއްނު. ސައުވީސް ގަޑިއިރު ކައިރީގަ ހުންނާކަށް ނުޖެހޭނެތާ. އަމިއްލައަށް ހުރިހާ ކަމެއް ކުރަން އެނގޭ."\nއަމްޖަދު ކުރެވޭނޭ ބުނި ކަމެއް ވިއްޔާ އޭނަ ކުރާނެކަން އަހަންނަށް އެނގެއެވެ. ފަރުވާކުޑައެއް ނުކުރާނެއެވެ. އަދި އަހަރެން ރަށުގައި ނެތްކަން އެނގެންޏާ މަންމައާއި ބައްޕައާއި ދޮރުފާރަވެރިޔަކަށް ވެގެން ވެސް އަމްޖަދު ހުންނާނެއެވެ. އަހަރެންގެ އާއިލާތެރޭގައި އަހަންނަށް ނޭނގޭ ބޮޑު ސިއްރެއް އޮތްކަމެއް އޭރަކު އަހަންނަކަށް ނޭނގެއެވެ. ބުނަން ނޭނގޭ ކަހަލަ ނުތަނަވަސްކަމެއް އަހަރެންގެ ހިތުގެ ވަރަށް ފުނުގައި ވަޅުޖެހިފައި އޮތެވެ. ރާޝިދާ ދޭތެރޭގައެވެ.\nރާޝިދަކީ އަހަރެންނާ އެއްބަނޑުއެއްބަފާ ކުއްޖެކެވެ. އުމުރުން ތޭވީސް އަހަރެވެ. އަހަރެންގެ އެންމެ ދޮށީ ދަރިފުޅާ ދާދި އެއް އުމުރެކެވެ. ވަޒީފާއެއް އަދާ ނުކުރާ ތާނގައި ގޭތެރޭގައި ވެސް އެއްވެސް މަސައްކަތެއްގައި ބައިވެރިއެއް ނުވާނެއެވެ. ހަމަހޭގައި ކޮޅަށް ހުރެވޭ ވަގުތު މަދުވީމައެވެ. ގިނަ ވަގުތު ހުންނަނީ މަސްތުވެފައެވެ. ރުޅިގަދަވެފައެވެ. ނިދައިފިއްޔާ އަވަހަކަށް ނުހޭލައެވެ. ހޭލައިފިއްޔާ އަވަހަކަށް ނުނިދައެވެ. އަހަރެން ބަލަނީ ރާޝިދަކީ ނެތް މީހެއް ކަމަށެވެ. އަހަރެންގެ މައިންބަފައިންނަކަށް ރާޝިދެއް ނުބެލެހެއްޓެއެވެ. އެހެންކަމުން އަހަރެން އަމްޖަދާ ކައިވެނިކޮށްގެން އަމްޖަދުގެ ގެއަށް އައުމުން އަހަންނާ ހަވާލުކުރީއެވެ. އަހަންނަކަށް ވެސް ރާޝިދު ކުރާ ހުރިހާ ކަމަކާ ދާ ހުރިހާ ތަނެއް ނުބެލެއެވެ. ތިން ކުދިން ގޮވައިގެން، އަހަރެން ވެސް ވަޒީފާއަދާކުރަމުން ރާޝިދަށް ފާރަލާނެ ވަގުތެއް އަހަންނަކަށް ނުވެއެވެ. ވަޒީފާއަކަށް ވަންނަން ކިތަންމެ ފަހަރަކު ރާޝިދަށް ވިސްނައިދީފީމެވެ. އަމްޖަދު ވެސް ވިސްނައިދީފިއެވެ. އޭނަ ހުންނާނީ އަންނަ ހަފުތާގައި ވަޒީފާއަކަށް ވަންނަ ގޮތަށެވެ. އަހަރުތަކެއް ވެގެންދިޔައިރު ވެސް އެ ހަފުތާއެއް ނައެވެ. ނުވެސް އަންނާނެއެވެ. އެހާ ހިތްވަރެއް ރާޝިދުގެ ނުހުރެއެވެ.\nއަހަންނަކީ ދުވަހަކު ވެސް މާލެދިޔަ މީހެއް ނޫނެވެ. އަހަރެން ދަންނަ މާ ގިނަ މީހުންނެއް ވެސް މާލެއަކު ނޫޅެއެވެ. އަޑުއަހައިފައިވާ ގޮތުގައި މާލެއަކީ އުޅެން ދަތި، ތޮއްޖެހިފައިވާ ރަށެކެވެ. ގެދޮރުގެ ދަތިކަމާއި، ކުލި ބޮޑުކަމާއި، ކޮޓަރިތަކުގެ ކުދިކަމުގެ ވާހަކަ ވެސް މީހުން ކިޔާ އަޑު އަހަމެވެ. މާލޭ މީހުންގެ ބޮޑާކަމާއި، ކިބުރުވެރިކަމުގެ ވާހަކައަކީ ވެސް އިވިފަރިތަ ވާހަކައެވެ. އަމިއްލައަށް އެ ކަންކަން ތަޖުރިބާއެއް ނުކުރަމެވެ.\nމާލެއަށް ފުރުމުގެ ކުރިން މާލެއިން ތަނެއް ހަމަޖައްސަން ބޭނުންވިއެވެ. ތަނަށް ނުފަރިތަކަމުން މާލެ ގޮސް އެ ކަން ކުރާކަށް ނޫޅެވޭނެއެވެ. އަމާން ހިސާބުތަކާ، ރަނގަޅު ތަންތަނާއި، އެކަށޭނެ އަގުތަކެއް ވެސް އަހަންނަކަށް ނޭނގެއެވެ. އަމްޖަދަކަށް ވެސް ނޭނގެއެވެ. އަހަރެން ގުޅީ އަޒީޒާއަށެވެ. އޭނަ ކުރިން އުޅުނީ ރަށުގައެވެ. އޭރު އަހަރުމެންގެ އެކުވެރިކަން ވަރަށް ބޮޑެވެ. މީހަކާ އިނދެގެން އަޒީޒާ މާލެދިޔަ ފަހުން ފޯނުން ވާހަކަދެކެވެއެވެ. އެކަމަކު ދައްކާނެ މާ ގިނަ ވާހަކައެއް ނުހުރެއެވެ.\n"އަސްތާ!" އަޒީޒާ މަޖާ ރާގެއްގައި ބުންޏެވެ. "ހާދަ ޒަމާނެއް ކޮށްލާފަ ތި ގުޅާލީ."\n"އެހެން ބުނާއިރު ހީވަނީ އަޒީޒާގެ ކޯލެއް ނާންނަ ދުވަހެއް ނުދޭހެން،" އަހަރެން ވެސް މަޖާ ރާގެއްގައި ޖަވާބުދިނީމެވެ. "ދެ މީހުން ވެސް އެހާ ބިޒީ. މިހާރު ދެން ގުޅޭނީ ކަމެއްޖެހުނީމައެއްނު."\n"އަމްޖަދު މީހަކާ ހިތާވީ؟" ސަމާސާ ރާގެއްގައި އަޒީޒާ އެހިއެވެ.\n"ނޫން!" ހީނގެންފައި އަހަރެން ބުނީމެވެ. "އޭނަޔާ ހިތާވާނެ މީހަކު ވާނެތަ؟ އެންމެންނަކީ އަހަރެން ކަހަލަ މޮޔައިންނެއް ނޫނޭ. ކަމަކުއޭ މި ގުޅީ. ކުރިން ވެސް އެހެން ބުނެވިއްޖެ ދޯ؟ މި އުޅެނީ ކޯހެއްހަދަން އެއް މަސްދުވަހަށް މާލެދާންޖެހިގެން. ތަނެއް ހޯދައިދީބަލަ! ތިބުމާ، ކެއުންބުއިމަށް ވެސް ބަޖެޓުދީފަ އޮތީ. އެކަމަކު އަމިއްލައަށް ތަނެއް ހޯދަންޖެހެނީ."\n"އަޅެ ހާދަ ދެރައޭ،" އަޒީޒާ ބުންޏެވެ. "މި ވަގުތު އަހަރެން މިހިރީ އައްޑޫގަ. އަވަހަކަށް ނުވެސް ދެވޭނެ މާލެއަކަށް. އެކަމަކު މާލޭގަ ތިބޭނެ އަހަރެންގެ ރައްޓެހިން. އެއްކަލަ އައިސްތު ދަންނަމެއްނު. އަންހެނުންގެ ދުވަހު ޖަލްސާއަކަށް ތި ކޮޅަށް ގޮސްގެން އުޅެނިކޮށް ދިމާވިއެއްނު! އޭނަ ވަރަށް ބެސްޓުވާނެ. ކޮންމެވެސް ގޮތެއް ހަމަޖައްސާނެ. ބުނޭ އަހަންނޭ ނަންބަރުދިނީ."\nއަޒީޒާ ބުނި ދުވަސް އަހަރެން ހަނދާންވިއެވެ. އައިސްތުގެ ސިފަ ހުންނަ ގޮތް ހަނދާންނުވި ނަމަވެސް އައިސްތުއާ އަހަރެން ވާހަކަދެއްކީމެވެ. އަޒީޒާ ފޯނު ނަންބަރު ފޮނުވިއެވެ. ގުޅައިގެން ކުރިޔަށްދިޔުމަށް އެދުނެވެ. އެ ފޯނު ބާއްވައިފައި އައިސްތުއަށް ގުޅީމެވެ. އަހަރެންގެ ކުޑަ ތައާރަފެއް ދީފައި ވެގެންއުޅޭ ގޮތް ބުނީމެވެ.\n"ވަކިން ހަދައިފައިހުންނަ ތަނެއްގަ އެކަނި ހުންނާކަށް އަހަންނަކަށް ނުކެރޭނެ،" އަހަރެން ބުނީމެވެ. "އަހަރެން ބޭނުމީ މީހުން އުޅޭ ގެޔެއްގަ ހުންނަ ކުލީ ކޮޓަރިއެއް."\n"ބަލާ ތަން ހުރީ ހަމަޖެހިފަކަމަށް،" އައިސްތު ވަގުތުން ބުންޏެވެ. "އަހަރެންގެ ގޭގަ ބަހައްޓާނީ. އަވަހަށް މިކޮޅަށް އާދޭ."\nއަހަރެން ބަހައްޓަނީ ކޮން ފެންވަރެއްގެ ތަނެއްގައިކަމެއް އަހަންނަކަށް ނޭނގެއެވެ. އެ ގޭގެ ނަމެއް ވެސް ނޭނގެއެވެ. ތަން ހުންނަނީ ކޯސް އޮންނަ ތަނާ ކިހާ ކައިރީގައި ހެއްޔެވެ؟ އެ ސުވާލު ނުކުރީ އެ ތަނެއްގެ ނަން ބުންޏަސް ތަން ހުރި ގޮތް އަހަންނަށް ނޭނގޭނެތީއެވެ. ކުޑަކޮށް ނުތަނަވަސްވިއެވެ. އެކަމަކު އަމްޖަދު ކަންބޮޑުވެދާނެތީ އަހަރެން ހުރީ ވަރަށް ހަމަޖެހިފައިކަމަށް ހެދިގެންނެވެ.\nމާލެއަށް ދެވުނީ ދުވަހެއްގެ އިރުއޮއްސުނު ވަގުތުއެވެ. ފާލަންމަތިން އައިސްތު ބައްދަލުކުރިއެވެ. ކުރިން ދުށް ވަރަށް ވުރެ އައިސްތު ފަލައެވެ. ކުރިން އޭނަގެ ބޮލުގައި އޮތް ބުރުގާއެއް ނެތެވެ. އިސްތަށިގަނޑުގައި ހުރީ ޒާތެއްގެ މުށިކުލައެއް ޖައްސައިފައެވެ. އަހަރެން ވެސް އޭރަކު ބުރުގާއެއް ނާޅަމެވެ. ލާއުޅޭ އާންމު ހެދުމަކީ ބާރު ޖީންސާއި، ކުރު ޓޮޕެވެ. ހެދުންތަކުގެ ކަރު ބޮޑެވެ. ގަމީސް ވެސް ލަމެވެ. މިޑީއާއި ކުރު ސްކާޓު ވެސް ލަމެވެ. ތުންފަތުގައި ކުލަނުޖައްސައި މަގުމައްޗަކަށް ނުނިކުންނަމެވެ. އިސްތަށިގަނޑު ކަޅުވެފައި، ބޯވެފައި، ފަނެވެ. އަހަރެންގެ ގައިގެ ކުލަ ވަރަށް އައްޔެވެ. އަހަރެން ފެންނާނީ އުމުރަށް ވުރެ ޅަކޮށެވެ. ފުރާވަރުގެ ތިން ކުދިންގެ މަންމައެއްހެނެއް ހިޔެއްނުވާނެއެވެ. އޭގެ ހިތިކަން ވެސް ފަހުން އަހަރެން ތަޖުރިބާކުރީމެވެ.\nހުންނަން ހަމަޖެހިފައިވާ ތަނަށް ދެވުނުއިރު ރޭގަނޑު ވެއްޖެއެވެ. އެ ގެއަކީ ހައެއްކަ ފަންގިފިލައަށް ހަދައިފައި ހުރި ގެއެކެވެ. އާ ތަނެއް ނޫނެވެ. ލިފްޓެއް ނެތެވެ. ސިޑި އޮތީ ވަރަށް ރީއްޗަށް ސާފުކޮށްފައެވެ. އެންމެ ކުނިކޮޅެއް ވެސް ނެތެވެ. ނަސީބަކުން އަހަރެން ހުންނަންޖެހުނީ ދެވަނަ ފަންގިފިލާގައި ހުރި އެޕާޓުމަންޓެއްގައެވެ. އެއަށް ވުރެ މައްޗަށް އަރަން ނުޖެހުނީތީ ޝުކުރުކުރީމެވެ. އެކަމަކު ދޮރުން ވަދެވުމާއެކު ހީވީ ބިރުވެރި ހުވަފެނެއް ފެނުނުހެންނެވެ.


ވިޔަފާރިތަކަށް އެހީތެރިކަން ފޯރުކޮށްދިނުމުގެ ބޭނުމުގައި ބިޒްނަސް...\nމިއީ ވިޔަފާރިތަކަށް އެހީތެރިކަން ފޯރުކޮށްދިނުމަށް ބީއެމްއެލް އިން ކުރަމުންދާ މަސައްކަތުގެ ތެރެއިން ހުޅުވި ސެންޓަރެއް\nމި ބިޒްނަސް ސެންޓަރު ހުޅުވައިދެއްވީ މިނިސްޓަރ އޮފް ފިނޭންސް އިބްރާހިމް އަމީރު\nމިއީ މާލޭ ސަރަހައްދުގައި ހުޅުވުނު ދެވަނަ ބިޒްނަސް ސެންޓަރ\n11 ޑިސެންބަރ 2019 | ބުދަ 22:40\nހުޅުވުމުގައި ބޭއްވި ރަސްމިއްޔަތުގެ ތެރެއިން\nވިޔަފާރިތަކަށް އެހީތެރިކަން ފޯރުކޮށްދިނުމުގެ ބޭނުމުގައި ބޭންކް އޮފް މޯލްޑިވްސްއިން ހުޅުމާލޭގައި ބިޒްނަސް ސެންޓަރެއް ހުޅުވައިފިއެވެ.\nވިޔަފާރިއަށް ޚާއްސަ ބިޒްނަސް ސެންޓަރެއް ހުޅުމާލޭ ރެނާޓަސް އިތާމުއި ބިލްޑިންގގައި ބުދަ ދުވަހު ހުޅުވާފައިމިވަނީ ވިޔަފާރިތަކަށް އެހީތެރިކަން ފޯރުކޮށްދިނުމަށް ބޭންކް އޮފް މޯލްޑިވްސް (ބީއެމްއެލް) އިން ކުރަމުންދާ މަސައްކަތުގެ ތެރެއިންނެވެ.\nމިއީ މާލޭ ސަރަހައްދުގައި ހުޅުވުނު ދެވަނަ ބިޒްނަސް ސެންޓަރަށްވާއިރު މި ބިޒްނަސް ސެންޓަރު ހުޅުވައިދެއްވީ ބުދަ ދުވަހުގެރޭ ބޭއްވުނު ރަސްމިއްޔާތެއްގައި މިނިސްޓަރ އޮފް ފިނޭންސް އިބްރާހިމް އަމީރެވެ.\nހުޅުވުމުގައި ބޭއްވި ރަސްމިއްޔަތުގެ ތެރެއިން -- ފޮޓޯ: ބީއެމްއެލް\nމި ބިޒްނަސް ސެންޓަރާއި ގުޅޭގޮތުން މައުލޫމާތުދެއްވަމުން ބީއެމްއެލްއިން ބުނީ މި ބިޒްނަސް ސެންޓަރުގައި ކުދި އަދި މެދު ފަންތީގެ ވިޔަފާރިތަކަށް ހާއްސަ ކުރެވިގެން ރިލޭޝަންޝިޕް މެނޭޖަރުން ތިބޭނެ ކަމަށެވެ. އަދި މައުލޫމާތު ދިނުމާއި، ހިދުމަތްތަކަށް އެދި ހުށަހެޅުމުގެ އިތުރުން ޕީއޯއެސް އަދި ޕޭމަންޓް ގޭޓްވޭ ފަދަ މަރޗަންޓް ހިދުމަތްތަށް ހޯދުމަށް އެތަނުގެ މުވައްޒަފުންގެ ފަރާތުން އެހީތެރިކަން ލިބިގެންދާނެ ކަމަށެވެ.\nމީގެއިތުރުން ޕަރސަނަލް ބޭންކިންގ ކަސްޓަމަރުންނަށް މި ބިޒްނަސް ސެންޓަރު މެދުވެރިކޮށް ޕަރސަނަލް ލޯނާއި ހައުސިންގ ލޯނަށް އެދި ހުށަހެޅޭނެ ކަމަށް ވެސް ބީއެމްއެލް އިން ބުންޏެވެ.\nއެ ބޭންކުން ބުނީ މި ހިދުމަތާއެކު، ހުޅުމާލޭގައި ބީއެމްއެލްގެ ބްރާންޗަކާއި ސެލްފް ސަރވިސް ބޭންކިންގ ސެންޓަރ އަދި ޔޫއެސް ޑޮލަރަށް ހާއްސަ އޭޓީއެމް ސެންޓަރ މެދުވެރިކޮށް ކަސްޓަމަރުންނަށް ހިދުމަތް ލިބިގެން ދާނެ ކަމަށެވެ.


މާޒީ (އެކާވީސްވަނަބައި) – Esfiya – Dhivehi Vaahaka Site\n- by InaaSh - 56- June 9, 2019\nނައިލް ވާހަކަ ދެއްކިއަޑުއިވި ޝާޔަންއަށް ބަލާލެވުނީ ދެލޯބޮޑުކޮށްލަމުންނެވެ. ޝާޔަން އަތުން ވަގުތުން މާބޮޑި ދޫވެގެން ތިރިއަށް ވެއްޓުނު އިރުގައި ފަހަތަށް ދެތިން ފިޔަވަޅު އަޅައިލެވުނެވެ. އެއިވިގެން ދިޔައީ ނައިލްގެ އަޑެއްނޫނެވެ. ޝާޔަންއަށް ހަމަ ގައިމުވެސް ނައިލްގެ އަޑެއް ނޯޅޭނެއެވެ. ޝާޔަންއަށް ދެންމެ އެ އިވުނު އަޑަކީ މީގެ ކުރިން އިވިފައިވާ އަޑެއްހެން ހެންވެސް ހީވިއެވެ. އެހެންކަމުން ސިކުނޑިއަށް ބާރުލަމުން ވިސްނާލީ އެއަޑާއި މެދުގައެވެ. އެއީ ކާކުގެ އަޑެއްކަން ޝާޔަންއަށް އިނގުނު ހިނދު ދެލޯބޮޑު ކޮށްލެވުނެވެ.\nޝާޔަންއަށް ބުނެވުނެވެ. އާރަވް ނުލަފާ ގޮތަކަށް ހީލަމުން ޝާޔަންއަށް ބަލާލިއެވެ.\n”ޔެސް އާރަވް…..މޮޅު އިނގޭ……މާ ބިރުން ތިހިރީ ކީއްވެތަ؟…އަހަރެން ނޫޅެމޭ ޝާޔަން ކާލާކަށް……ކޮބާ ނައިލް؟…ނައިލް ގާތުގަ ޝާޔަން އަންނަ ދުވަސް އެއި ހިތުން ނުފިލާވަރުގެ ދުވަހަކަށް ހަދާލާނަމޭ ބުނީމަވެސް ޝާޔަން އެކަނި ތަންތަނަށް ފޮނުވީތަ؟…. ނައިލް ހާދަ ފަރުވާކުޑައޭ ދޯ…..ހެހެހެ…..”\nއާރާވްގެ ވާހަކަ ކުރިއަށް ދިޔަވަރަކަށް ޝާޔަން ގަނެފައިހުރި ބިރު އިތުރުވުން ނޫންކަމެއް ނުވިއެވެ. ޝާޔަންގެ ހިތް ތެޅެމުންދިޔައީ އެހާމެ ބާރަށެވެ. އެއީ ރޭގަނޑުގެ ވަގުތު ކަމުން އެދިމާއިން އެއްވެސް މީހެއްގެ ހިލަމެއް ވެސް ނުވެއެވެ. މިކަމާ ޝާޔަންއަދި މާ ބިރުގަންނަށްފެށިއެވެ. އަދި ނުވީތާކަށް ޝާޔަންގެ އަތުގައި ފޯނެއްގެ ހިސާބުވެސް ނެތެވެ. ޝާޔަންއަށް އިތުރަށް ހަދާނެގޮތެއް ނޭންގުނެވެ.\n”ސޯ ޝާޔަންއަށް މިހާރު އިނގޭ ދޯ ނައިލްއެއީ ކިހާވަރެއްގެ މީހެއްކަން…..ނައިލް އެހެރީ މީހަކު މަރާލާފަ…..ހީ ކިލްޑް ތާރާ…..އަހަރެން ނައިލްއަށް ދުވަހަކުވެސް މާފެއް ނުކުރާނަން…..ދުވަހަކުވެސް ނުކުރާނަން…..ނައިލްއަށް ވެސް މިއަދު އިހްސާސް ކުރެވިގެންދާނެ ތިމާ ލޯބިވާ މީހަކު ތިމާ ލޯ ކުރިމަތީގައި ގެއްލިގެން ދިޔުމުން ވާ ގޮތް……”\nއާރަވްގެ ވާހަކަ ކުރިއަށް ދިޔަވަރަކަށް ވާހަކައިގެ ރާގު ރުޅިވެރިކަމަށް ބަދަލުވަމުން ދިޔައެވެ. މިހާރު އާރަވްގެ މޫނުމަތިން ފެންނަމުން ދިޔައީ ރުޅިވެރިކަމެވެ. އާރަވް މަޑުމަޑުން ޝާޔަންއާއި ދިމާއަށް އަންނަން ހިނގާގަތެވެ. ޝާޔަން ގަތް ބިރުން ފަސްއެބުރި ދުއްވައިގަތެވެ. ޝާޔަން ގަނެފައި ހުރި ބިރުން ފައިވެސް ތުރުތުރުއަޅަމުން ދިޔައެވެ. ޝާޔަންއަށް ދެވުނީ ކުޑަ ތަންކޮޅަކަށެވެ. ކުށްލިއަކަށް އާރަވް ޝާޔަންގެ އަތުގައި ހިފާ ދަމާލިއެވެ. ޝާޔަން ގޮސް ޖެހުނީ އާރަވްގެ ގައިގައެވެ. ޝާޔަންއަށް އާރަވް ބަލަހައްޓައިގެން ހުރީ ރުޅިވެރި ނަޒަރަކުންނެވެ. ޝާޔަން ގަދަ ހަދަމުން ދިޔައީ އާރަވްގެ ކިބައިން ސަލާމަތް ވޭތޯއެވެ. ނަމަވެސް މިކަމުން އާރަވްގެ ރުޅި އިތުރުވުން ނޫންކަމެއް ނުވިއެވެ.\nޝާޔަންއަށް ބުނަން އުޅުނު ޖުމްލަ ފުރިހަމަ ނުކުރެވުނީ މޫނުމަށްޗަށް އަރައިގެން ދިޔަ ހަމަލައިގެ ސަބަބުންނެވެ. ޝާޔަން ބިންމަށްޗަށް ވެއްޓުނީ މިފަދަ ކަމަކަށް ނުވިސްނައި ހުރީމައެވެ. އާރަވްއާއި ދިމާއަށް ޝާޔަން ބަލާލީ ބިރުން އިނދެއެވެ. އެހެންނޫނަސް ބާރު ހުރި ބޮޑު ފިރިހެނެެއްގެ ކުރިމަތީގައި އަންހެނަކަށް ވަކި ކުރެވޭނީ ކީއްހެއްޔެވެ؟\n”އަނގަމަޑުން ލައިގެން އިނދޭ…..އަހަރެންގާތަށް އިތުރަށް ރުޅި ނާރުވާ….ނޫނީ ނައިލް އަންނަން ވާ އިރަށް ނޭންގެ ޝާޔަންއަށް ވާނެ ގޮތެއްވެސް……ޑޫ ނޮޓް ޓެސްޓް މައި ޕޭޝެންސް ސްވީޓްހާޓް……”\nޝާޔަންގެ އަތުގައި ހިފައި ބިންމަތީގައި ދަމަމުން ކަހަލަގެ ގޮތަކަށް އާރަވް ޝާޔަން ގެންދިޔައީ އެއްވެސް ރަހްމެއް ހަމްދަރުދިއެއްނެތިއެވެ. ޝާޔަން ގަދަ ހަދަމުން ގެންދިޔަނަމަވެސް އާރަވްގެ ކިބައިން ސަލާމަތެއްނުވެވުނެވެ.\n”ރަޝް ކޮބާ ދޮންތަ ރެޑީވެއްޖެތަ؟….”\nނުވައެއް ޖަހަން ފަސްމިނެޓަށް ވުމުން ރަޝާގެ ފޯނަށް ގުޅި ނައިލް އަހައިލީ ހިނިތުންވެލަމުންނެވެ.\n”ކީކޭ…..ދެން ކޮން ސަކަރާތެއް ނައިލް ތި ޖަހަނީ މިހާރު…..ނައިލްއާއެކީގަ ދޮންތަ ދިޔަތާ މިހާރު ތިރީހަކަށް މިނެޓްވެސް ވެދާނެ…….”\nރަޝާ ހީކުރީ ނައިލް ސަމާސާ ކުރަނީ ކަމަށެވެ.\n”ކީކޭ؟….ޝާޔަން ނެތްތަ ގެއަކު؟……ޝާޔަން އެކަނިތަ ދިޔައީ؟…..”\nރަޝާގެ ވާހަކަ އަޑުއިވި ނައިލް ހާސްވާންފެށީ އާރަވް އެންމެ ފަހުންކުރި މެސެޖްމަތިން ހަދާންވެފައެވެ.\n”ނައިލްއާ އެކީގައެއް ނޫންތަ ދޮންތަ ދިޔައީއެއް؟….ދެން ސަކަރާތް ނުޖަހަބަލަ ނައިލް…..ދޮންތަ ވީ ނައިލްއާ އެކީގަ އެއްނު ގޮސް….”\nރަޝާގެ ވާހަކަ އަޑުއިވި ނައިލްއަށް ވަގުތުން ފޯނު ކަޑާލެވުނެވެ. ރަޝާ އެކަން މާ ބޮޑުކަމަކަށް ނެހެދީ ނައިލް ސަމާސާއެއް ކޮށްލީ ކަމަށް ހީކޮށްފައެވެ. ނައިލް ހާސްވި ވަރުން އަރައިގެން އިން ސައިކަލު ވެސް ދުއްވާލެވުނީ ވަރަށް ބާރަށެވެ. ނަމަވެސް ނައިލްއަށް ޝާޔަން ހޯދަން ދާންވީ ވަކި ދިމާއެއް ނޭންގުނެވެ. ނައިލް ސައިކަލުގެ ދުވެލި މަޑުކޮށްލީ ޖީބުގައި އޮތްފޯނު ރިންގުވާއަޑަށެވެ. ނައިލް ފޯނުނަގާ ބަލާލިއިރުގައި ގުޅަނީ ނުދަންނަ ނަންބަރަކުންނެވެ. ނައިލް އެންމެ ވަގުތު ކޮޅެއްވެސް ބޭކާރު ކޮށްނުލާ ފޯނުނެގީ އެއީ އާރަވްއަށް ވެދާނެތީއެވެ. ވީވެސް ނައިލް ހީކުރިގޮތަށެވެ.\nނައިލް އަވަސް އަވަހަށް އަހައިލީ ހާސްވެފައި އިނދެއެވެ.\n”ހެހެހެ…..ކާމް ޑައުން ނައިލް…..ޝާޔަން މިހިރީއޭ….އެހާ ހާސްނުވެބަލަ…އެނީވޭ އަހަރެން މިބުނާ ތަނަކަށް ހަމަ މިހާރު އާދޭ…..ނޫނީ ދެން ފެންނަ މަންޒަރު މާ ރީއްޗެއްނުވާނެ…..ހެހެހެ….”\nނައިލް އިތުރަށް އެއްވެސް އެއްޗެކޭ ނުބުނެ ފޯނު ކަންފަތު ޖަހައިގެން އިނދެ ސައިކަލު ދުއްވާލީ އާރަވް ކިޔާދެމުން ދިޔަ މަންޒިލަށް ދިއުމަށްޓަކައެވެ. ނައިލްގެ ހިތް ތެޅެމުން ދިޔައީ ނުހަނު ބާރަށެވެ. ނައިލްއަށް ހިތާހިތުން ޝާޔަންއަށް ކަމެއް ނުވޭތޯ ދުއާ ކޮށްލެވުނު އަދަދަދެއް ވެސް ނޭންގެއެވެ. ނައިލް ހާސްވެފައި އިންވަރުން ސައިކަލު ދުއްވަމުން ދެވުނީވެސް ވަރަށް ބާރަށެވެ. ކުޑަވަގުތު ކޮޅެއްގެ ދަތުރަކަށްފަހު ނައިލްއަށް ދާންވީ މަންޒިލަށް ދެވުމުން ސައިކަލު ޕާކް ކޮށްލުމަށްފަހު ނައިލް އަސްވެގަތީ ޝާޔަން ހޯދާށެވެ. އަވަސް ވެފައި ވާ ހިތަކާއިއެކު އެކި ދިމަދިމާއަށް ނަޒަރު ހިންގަންފެށީ ޝާޔަން ފެނޭތޯއެވެ.\nނައިލް ހާސްވެފައި ހުރެ އަޑުގެ ކޮޅަށް ގޮވަންފެށިއެވެ.\n”ސީރިއަސްލީ ނައިލް…..ކަންފަތަށް ތަދުވެއޭ އެބަ…..ތިވަރަށް ހަޅޭނުލެވިއަސް ވެދާނެ ދޯ….”\nއާރަވްގެ އަޑަށް ނައިލް ބަލާލިއިރު އާރަވް ހުރީ ޝާޔަންގެ އަތުގެ މުލަށްދަޑީގައި ހިފަހައްޓައިލައިގެންނެވެ. ނައިލްއަށް އަވަސް އަވަހަށް އެދިމާއަށް ހިނގާގަނެވުނެވެ. ނައިލްއަށް ފުރަތަމަވެސް ބަލާލެވުނީ ޝާޔަންއާއި ދިމާއަށެވެ. ޝާޔަން އަނގަކައިރީ ލެއި ހުރި އިރުގައި ލައިގެން ހުރި ހެދުމުގައިވެސް ހުރީ ހުސް ވެއްޔާއި ހިރަފުހެވެ. ޝާޔަން ބިރުގަނެފައި ވާވަރު މޫނަށް ބަލާލުމުންވެސް ހާމަވެގެން ދިޔައެވެ. ޝާޔަން ސީދާ ނައިލްއާއި ދިމާއަށް ބަލަން ހުރި އިރުގައި އެދެލޯ ވަނީ ފެންކަޅިވެފައެވެ.\n”ޝާޔަން އަމް ސޯ ސޮރީ…..”\nނައިލްގެ ސަބަބަން ފަހަރެއްގައި ވެސް ޝާޔަންއަށް ގެއްލުމެއް ވާކަށް ނައިލްއެއް ނޭދެއެވެ.\n”އާރަވް ހަދާ ގޮތެއް އަހަންނަށް ހަދާބަލަ…..ޝާޔަން ދޫކޮށްލާ….މިކަމުގަ ޝާޔަންގެ އެއްވެސް ކުށެއް ނެތެއްނު…..މި ދޭތެރެއަށް ޝާޔަން ވެއްދުމުގެ ބޭނުމެއް ކޮބާ؟…”\nނައިލް އަދިވެސް ބެލީ އާރަވްއަށް ވިސްނައިދެވޭތޯއެވެ.\n”ހެހެހެ….މިހާރު މާލަސް ވެއްޖެ…..ޝާޔަންއަށް މިހުރިހާ ކަމެއްމިވީ ހަމަ ނައިލްގެ ސަބަބުން….ނައިލްގެ މާޒީގެ ހިޔަނި ޝާޔަންގެ ދިރިއުޅުމަށް އެޅިފަ މި އޮތީ…..އަހަރެންގެ ކިބައިން ދެން ޝާޔަން އެކަކަށް ވެސް ސަލާމަތެއް ނުކުރެވޭނެ…..އެކަކަށް ވެސް ނުކުރެވޭނެ…..ނައިލްއަށް ވެސް ނުކުރެވޭނެ……”\nއާރަވް ހީވަނީ މޮޔައެއް ހެންނެވެ. ކުށްލިއަކަށް އާރަވް ޖީބުންނެގީ ވަޅިއެކެވެ. މި މަންޒަރު ފެނި ނައިލްއަށް އާރަވްއާއި ދިމާއަށް ދުއްވައިގެނެވުނެވެ. ނަމަވެސް އޭރު މާލަސް ވެއްޖެއެވެ. އާރަވް އެންމެ ސިކުންތެއްވެސް ބޭކާރު ކޮށްނުލާ ބަލާކަށް ނުހުރެ ޝާޔަންގެ ބަނޑަށް ވަޅި ހަރައިލިއެވެ. އަދި ހަމަ އެހާމެ އަވަހަށް ވަޅި ދަމާވެސް ގަތެވެ. ޝާޔަންއަށް ލިބުނު ކުށްލި ސިހުމާއި ވީ ތަދުން ބާރަށް މަންމާއޭ ކިޔާފައި ހަޅޭއްލަވައި ގަނެވުނެވެ. ނައިލް އެހިސާބަށް ފޯރި އިރުގައި ޝާޔަންގެ ހަށިގަނޑު ބިންމަށްޗަށް ވެއްޓެނީއެވެ. ނައިލް އަވަސް އަވަހަށް ޝާޔަންގެ ބޯ ނައިލްގެ އުނގުގައި ބާއްވައިލަމުން ހާސްވެފައި ބަލާލެވުނީ ޝާޔަންގެ ބަނޑަށެވެ. އޭރު ޝާޔަން ލައިގެންހުރި ހެދުން ލެއިން ކަޅިވަމުން ދިޔައެވެ. ނައިލް ދެއަތުން ޝާޔަންގެ ބަނޑުގައި ބާރަށް އަތްއެޅީ ލެއި މަނާވޭތޯއެވެ. ނަމަވެސް އެއިން އެއްވެސް ފައިދާއެއް ނުކުރިއެވެ. ނައިލް ބަލާކަށް ނުހުރެ ލައިގެން އިން ގަމީސް ބާލަމުން ޝާޔަންގެ ބަނޑުގައި ޖައްސާ ބާރުކޮށްލަމުން ހިފަހައްޓައިލިއެވެ. ނައިލްގެ ލޮލުން ކަރުނަ އަންނަމުން ދިޔައީ ޝާޔަންގެ ހާލު ފެނިފައެވެ.\nނައިލްއަށް ވާހަކަ ދެއްކުނީވެސް ވަރަށް އުދަނގުލުންނެވެ.\n”ފައިނަލީ އަމް ފްރީ…..ހެހެ….ނައިލްއަށް މިހާރު އިހްސާސް ވާނެ އޭރު އަހަންނަށް އިހްސާސް ކުރެވުނީ ކިހިނެއްކަން…….ގުޑް ބައި ނައިލް…..”\nއާރަވް ހީގަންނަމުން އަތުގައި އޮތްވަޅި ގައިހުރި ވަރެއްލައިފައި ބަނޑަށް ޖެހިއެވެ. ނައިލްއަށް އާރަވް އޭ ކިޔާފައި ހަޅޭލަވައިގަނެވުނެވެ. އާރަވް އޭރުގައިވެސް ހެމުންދިޔައިރު ހީވަނީ މޮޔައެއް ހެންނެވެ. އިސާހިތަކު އާރަވްގެ ހަށިގަނޑުންވެސް ވަރުދޫވޭ ބިންމަށްޗަށް ވެއްޓުނެވެ. ނައިލް ގޮތް ހުސްވެފައިވާ މީހެއް ފަދައިން އެއްފަހަރު ޝާޔަންއަށް އަނެއްފަހަރު އާރަވްއަށް ބަލާލިއެވެ. ނައިލްއަށް ހަދާނެ ގޮތެއް ނޭންގުނެވެ. އާރަވްއަށް އެހީވަންވެސް ނައިލް ބޭނުމެވެ. ނަމަވެސް ޝާޔަން ދޫކޮށްލައިފައި ދެވޭކަށްވެސްނެތެވެ.\nއެތަނުން މީހެއްގެ ހިލަމެއް ނުވާ ތާންގައި ދުއްވާ އެއްޗެއްވެސް ދާ ތަނެއް ނުފެނެއެވެ. އޭރު އާރަވް އޮތް ދިމާވެސް ލެއިން ކަޅިވަމުން ދިޔައި ކުޑަ ހިދުކޮޅެއްގެ ތެރޭގައެވެ. މިހާރު އާރަވް އެއްވެސް ހަރަކާތެއް ކުރަމުންދާ ހެނެއް ހީއެއްނުވެއެވެ. ނައިލް ހާސްވެފައި ޝާޔަންއަށް ބަލާލި އިރު ނައިލްގެ ދެލޯ ބޮޑުވެގެން ދިޔައެވެ. ޝާޔަން ފުންނޭވާ ތަކެއް ލަމުން ދިޔައިރުގައި މުޅި މީހާ ތެޅެމުންދިޔައެވެ.\nހައިފާ (4ވަނަ ބައި)\nYey me first dhw..will comment after reading ingey😘🧡\nMa Sha Allah..vhk vvv rythi…\nInaash dear whn next..plc upload soon ingey..I’m so so curious..🤩🤩😘😘🙃\nJazakillah khairan 😊 insha allah will upload soon\nToo short 😶\nBut please don’t let this butiful ship broke\nKihineh baa dhen vaany\nVaahaka Vrh Reethi dear… Koniraku next part up kohleyenee dear❤❤❤❤\nJazakillah khairan.. 😊 insha allah vyha wes awahakah kohlaanan\nVaahaka vara reethi alhe shaayan salaamai vaanetha?? Next part up kohlachey than kolhe avahah dear😍❤❤\ndear haadha kurey mi part… pls avahah next part up kohdhyba…\nSorry… and insha allah balaanan vyha wes awahakah up kohleweytho 😊\nOo Vv reethi mi part vas waiting for next part 😁😁\n😢😢😰😭😭😭😭😭😭😭shaayaan salaamaiy kohdy nooooooooooooooooooooooooooooooooooooooooooooooooooooooooooooooooooooooooooo ooooooooooooo oooooooooooooooooooooooooooooooonnnnn pls shaayan salaaamaiy kohdhy inassh ma mi maruvany avas mirey next part genes deebal ma kiriya heart attack eh nunehuny hihdathivegn shaaaayan……mage loabi kohko amamoya\nAre you dead yet.. Itx been6days😂😂😂\nare you waiting for me to die? 🤔 sorry for being late\nwhy is it getting so late?\nI am so sorry for being late 😊


Athletics Qaumy Mubarathuge Furathama Dhuvahu Ves Saaid Ah2Ran Medal - Vaguthu\nގައުމީ މުބާރާތުގައި ސާއިދު ދުވަނީ-- ފޮޓޯ: ރާއްޖެޓީވީ\nއެތްލެޓިކްސް އެސޯސިއޭޝަން އޮފް މޯލްޑިވްސް އިން އިންތިޒާމުކޮށްގެން ބާއްވާ 30 ވަނަ ގައުމީ އެތްލެޓިކްސް ޗެމްޕިއަންޝިޕުގެ ފުރަތަމަ ދުވަހު އެކަނިވެސް ހަސަން ސާއިދު ދެ ރަން މެޑަލް ހޯދައިފިއެވެ.\nބުރާސްފަތި ދުވަހު ފެށި މި މުބާރާތުގެ ފުރަތަމަ ދުވަހުގައި ރާއްޖޭގެ އެންމެ ބާރު ދުވުންތެރިޔާ މި ދެ ރަން މެޑަލް ހޯދިއިރު ކޮވިޑުގެ ހާލަތާއި ގުޅިގެން މި މުބާރާތް މިދިޔަ އަހަރު ނުބާއްވަައެވެ.\nމިއީ މާލޭ އެކުވެނި އައުޓްޑޯގައި ސިންތެޓިކް ޓްރެކެއް އެޅިފަހުން އެތަނުގައި ބޭއްވި އެސޯސިއޭޝަނުގެ ފުރަތަމަ ދުވުމުގެ މުބާރާތެވެ. މިހާތަނަށް ވެސް އެސޯސިއޭޝަނުގެ މުބާރާތްތައް ބޭއްވީ ހުޅުމާލޭ ސިންތެޓިކް ޓްރެކުގއެވެ. އެންމެފަހުން މި މުބާރާތް ބޭއްވީ 2019 ވަނަ އަހަރުގައެވެ.\nފުރަތަމަ ދުވަހު ސާއިދު ރަންމެޑަލް ހޯދާފައިވަނީ ދެ އިވެންޓަކުންނެވެ. އެއީ 100 މީޓަރު ދުވުމުންނާއި ހަތަރެއް ގުނަ 400 މީޓަރު ދުވުމުގެ ޓީމު އިވެންޓުންނެވެ.\nމުބާރާތުގެ 100 މީޓަރު ދުވުމުގެ ފައިނަލް ހީޓު ސާއިދު ކާމިޔާބުކުރީ 10.63 ސިކުންތުން ރޭސް ނިންމައިގެންނެވެ. މި ބައިގެ ދެވަނައަށް ދިޔައީ ސާއިދު ސްޕޯޓްސްގެ ޒުވާން ދުވުންތެރިޔާ އިބާދުﷲ އާދަމެވެ. އޭނާ ރޭސް ނިންމާފައިވަނީ 10.95 ސިކުންތުންނެވެ. ސާއިދު ސްޕޯޓްސްގެ ނުޖޫމް ހަސަން ތިންވަނައަށް ރޭސް ނިންމީ 11.27 ސިކުންތުންނެވެ.\nހަތަރެއް ގުނަ 400 މީޓަރު ދުވުމުގެ ޓީމު އިވެންޓުން ސާއިދު ރަންމެޑަލް ހޯދީ ދިވެހި ސިފައިންގެ ކުލަބުންނެވެ. އެ ޓީމު ރަން މެޑަލް ހޯދާ ރޭސް ނިންމީ 03:37 މިނެޓުންނެވެ. ދެވަނަ ހޯދި ސާއިދު ސްޕޯޓްސް އިން ރޭސް ނިންމާފަައިވަނީ 03:39 މިނެޓުންނެވެ.\nމިފަހަރުގެ މުބާރާތުގެ އަންހެން 100 މީޓަރު ދުވުން ކާމިޔާބުކުރީ ކުލަބު ރާވެރިޔާގެ ދުވުންތެރިޔާ އައިޝަތު ހިމްނާ ހަސަނެވެ. އޭނާ ރޭސް ނިންމީ 12.45 ސިކުންތުންނެވެ. އަންހެން ހަތަރެއް ގުނަ 400 މީޓަރު ދުވުމުން އެއްވަނައަށް ދިޔައީ ކުލަބު ރައިވެރިޔާއެވެ. މި މުބާރާތުގެ ފިރިހެން 10،000 މީޓަރު ދުވުން ކާމިޔާބުކުރީ ދިވެހި ސިފައިންގެ ކުލަބުގެ މުޙައްމަދު ރަޝީދެވެ.\nއޮލިމްޕިކްސްގެ ޕްރިލިމިނަރީ ބުރުގައި ސާއިދުއަށް ހަތަރުވަނަ\nނޮވެމްބަރު 19, 2021 18:59\nބޮޑައް ރަގަޅުވާނީ ސާއިދު ދުވާ ހުރިހާ އިވެންޓެއްގެ މެޑަލް ކުރީބައިގަ އޭނަޔާ ހަވާލުކުރިއްޔާ...


މެންބަރުންގެ ޚިޔާލު: ލޯކަލް ކައުންސިލް އިންތިޚާބުގައި ޕާޓީ ޓިކެޓު ދިނުމުގައި ވިސްނާލަންޖެހޭ – Maldivian Democratic Party\nލޯކަލް ކައުންސިލް އިންތިޚާބުގައި ޕާޓީގެ ޓިކެޓް ދިނުމަށް ހަދާފައިވާ އުސޫލު ކިތަންމެ ފުރިހަމަ ނަމަވެސް ޕާޓީގެ ޓިކެޓް ދިނުމުގައި އިތުރަށް ވިސްނާލަންޖެހޭ ކަންތައްތަކެއް ހުރިކަން އެއީ ޤަބޫލުކުރަންޖެހޭ ހަޤީޤަތެކެވެ. އެއްވެސް ދާއިރާއެއްގެ އިންތިޚާބީ ގޮނޑިތަކަށްވުރެ ޓިކެޓަށް އެދި ހުށަހަޅާ ފަރާތްތައް ގިނަކަމަށްވާނަމަ ވަކި ހިސާބަކުން ނަމަވެސް ޕްރައިމަރީސް އަކަށް ދިޔުމަށް ގައުމީ މަޖުލީހުން ނިންމާފައިވާ ނިންމުމުގައި ޙިކުމަތްތެރިކަމެއް ވެއެވެ. މިނުކުތާއަށް ތަފްޞީލަށް ދިޔުމުގެ ކުރިން އަޅުގަނޑު ބަލާލަން ބޭނުންވަނީ ޕާޓީގެ ކުޑަ ކޮމެޓީއަކުން ޓިކެޓް ދޭނެ ފަރާތްތައް ސެލެކްޓްކުރާނަމަ އެކަމުގައި ވިސްނާލަންޖެހޭ މުހިންމު ކަމުގެ މައްޗަށެވެ.\nއާދެ މިފަދަ ކަމެއް ސެލެކްޝަނަކުން ނިންމާލުމުގެ ފިކުރު ޕާޓީ ތެރެއިން ފެތުރިގެންދާ ހިނދު، ހިތާހިތާ ނަމަވެސް ސުވާލު ކޮށްލެވެނީ މިދެންނެވިގޮތަށް ސެލެކްޓް ކުރާނީ ކޮން ކްރައިޓީރިއާއެއްގެ މަށްޗަށް ބަލާފަތޯއެވެ. އަޅުގަނޑު ޤަބޫލުކުރާ ގޮތުގައި ސެލެކްޝަނެއް ހަދާނަމަ ޕާޓީގެ ޓިކެޓަށް އެދުމުގެ ފުރުޞަތު ހުޅުވާލާއިރު ސެލެކްޝަން ކްރައިޓީރިއާވެސް އިޢުލާންކުރަން ޖެހޭނެއެވެ. އެހެން ނޫންނަމަ މިނިވަން މުއައްސަސާތަކަށް މީހުން ޢައްޔަން ކުރުމުގައި ޑީ.އާރު.ޕީން ޖެއްސި ގޭމު އެމް.ޑީ.ޕީ ތެރޭގައިވެސް ޖެއްސުމުގެ ފުރުޞަތު ދެވުނީއެވެ. ޑީ.އާރު.ޕީގެ މެޖޯރިޓީ އޮންނަ މަޖުލީހުގެ ކޮމެޓީތަކުގައި ނަންނަތައް ދިރާސާ ކުރުމުގައިވެސް ކްރައިޓީރިއާ ކަނޑައަޅަމުންދަނީ ރައީސް ނަޝީދު ހުށަހަޅުއްވާފަރާތްތައް ފެއިލް ކޮށްލުމަށް އިސްކަންދީގެން އެކި ފަހަރު އެކި ގޮތަށްކަން އަޅުގަނޑުމެން އެންމެނަށް އެނގެއެވެ. އަދި ޑީ.އާރު.ޕީން ނުރުހޭ މީހުން ހުށަހަޅާފައިވާނަމަ އެމީހުން ފޭލިކޮށްލާނެ ހުރިހާގޮތަކަށް އިސްކަންދީގެން ކްރައިޓީރިއާ ކަނޑައަޅާކަމީ ހެޔޮވެރިކަމުގެ އުޞޫލުތަކާއި ޚިލާފުކަމެއްކަމަށް އަޅުގަނޑުމެން އަބަދުވެސް ވަކާލާތުކުރަމެވެ.\nކުރިން މިދެންނެވި ހަޤީޤަތްތަކުގެ ދުރުމިން ލޯކަލް ކައުންސިލް އިންތިޚާބުގެ ޓިކެޓް ދިނުމުގައި ސެލެކްޝަން ހެދުން ބަލާލާނަމަ ދެންނެވެންއޮތީ، އެކަން ނުކިއްސަރުކޮށް ހިނގާ ދިޔުމުގެ ފުރުސަތު އޮތްކަމަށެވެ. ސަބަބަކީ ސެލެކްޝަން ހަދާނެ ކްރައިޓީރިއާ ކުރިން އިޢުލާން ކޮށްފައި ނެތުމާއިއެކު، މިހާރު ޓިކެޓަށް އެދި ހުށަހަޅާފައިވާ ފަރާތްތަކުގެ ތެރެއިން ސެލެކްޝަން ކޮމެޓީގައި ތިބޭ މީހުން ނުވަތަ ޕާޓީގެ އެހެން ގުނަވަނެއް ކަމުގައިވީނަމަވެސް ހިންހަމަ ނުޖެހޭމީހުން ކަޓުވާލުމަށްޓަކައި ވަކިގޮތަކަށް ސެލެކްޝަން ކްރައިޓީރިއާ ހެދުމުގެ ފުރުސަތު އޮތުމެވެ. އެހެން ކަމަށް ވާނަމަ ހެޔޮވެރިކަމުގެ އުސޫލުން މިކަން މިގޮތަކަށް ނުކުރެވޭނެއެވެ.\nހެޔޮވެރިކަމުގެ އުސޫލުތައް ކުރިއަށްނެރެ މުޅި ޤައުމު މިއުސޫލުތަކާއި އެއްގޮތަށް ބަދަލުކުރުމަށް ކަމަރުބަނދެގެން އޮތް އެމް.ޑީ.ޕީން މިކަމުގައި ވިސްނުންންތެރި ޙިކުމަތްތެރި ނިންމުންތަކެއް ނިންމާނެ ކަމަށް އަޅުގަނޑު ޝައްކެއް ނުކުރަމެވެ. މިހިސާބުން އަޅުގަނޑު ކުރިން ދެންނެވި ޤައުމީ މަޖުލީހުގެ ނިންމުމުގެ ޙިކުމަތްތެރިކަން ޔަޤީންކުރެވެވެ. ރައީސުލް ޖުމްހޫރިއްޔާ މުހައްމަދު ނަޝީދު ހުށަހަޅުއްވައި ކާނަލް މުހައްމަދު ނަޝީދު ތާއީދުކުރައްވައި ޤައުމީ މަޖުލީހުން ނިންމާފައިވާގޮތަށް ޕްރައިމަރީސްއަކުން ޓިކެޓް ދޭނެ ފަރާތްތައް ނިންމުމަކީ ބުއްދިވެރިގޮތެއްކަން ޔަޤީނެވެ. އޭރުން އެމް.ޑީ.ޕީ ގެ ޓިކެޓް މިވެނި ގޮތަކަށް ދިންކަމަށް ބުނެ ޚިޔާލުތަފާތުވުމަކަށް ފުރުޞަތެއް ނޯންނާނެއެވެ. އަދި ހަމަ އެހެންމެ ޕްރައިމަރީސް ކާމިޔާބުކުރުމަށްޓަކައި އިތުރު މެންބަރުން އެމް.ޑީ.ޕީއަށް ވެއްދުމުގެ ރޫހެއްވެސް އާލާކުރެވުނީއެވެ. މިއީ ހިކުމަތްތެރި އެމް.ޑީ.ޕީ އެވެ. މިދުވަސްވަރު ދާއިރާތަކުގެ އިންތިޚާބު ކާމިޔާބުކުރުމަށް ކެންޑިޑޭޓުން މެންބަރޝިޕް އިތުރުކުރުމަށް މަސައްކަތްކުރަމުން އެގެންދާ ބީދައިންނެވެ.


Dest emmefahun Barcelona ah soi koffi - Hali News\nޑެސްޓް އެންމެފަހުން ބާސެލޯނާއަށް ސޮއި ކޮށްފި\n02 October 2020, 23:35\nޑެސްޓް ބުނީ ބާސާއަށް ބަދަލުވީ ހިތް އެގޮތް ބޭނުންވާތީ ކަމަށް\nއަޔަކްސްއަށް ކުޅެމުންދިޔަ އެމެރިކާގެ އުއްމީދީ ޒުވާން މިޑްފީލްޑަރު ސާޖީނޯ ޑެސްޓް ފަސް އަހަރުގެ އެއްބަސްވުމެއްގެ ދަށުން ބާސެލޯނާއަށް ސޮއި ކޮށްފިއެވެ.\nނެދަލޭންޑްސްއަށް އުފަން ޑެސްޓް ބާސެލޯނާއަށް ސޮއި ކުރީ ބަޔާން މިޔުނިކުން އޭނާ ގެންދަން މަސައްކަތް ކުރަމުން ދަނިކޮށެވެ. ޑެސްޓް ބާސާއަށް ސޮއި ކުރީ 21 މިލިޔަން ޔޫރޯގެ ފީއަކަށެވެ. އަދި މިއެއްބަސްވުމުގެ ދަށުން ޑެސްޓް ބާސާގައި ހޯދާ ކާމިޔާބީތަކަށް ބިނާކޮށް އިތުރު5މިލިޔަން ޔޫރޯ ބާސާއިން އަޔަކްސްއަށް ދައްކަން ޖެހެއެވެ.\nބާސެލޯނާއަށް ސޮއި ކުރުމަށްފަހު ޑެސްޓް ބުނީ ޔޫރަޕުގެ ޗެމްޕިއަން ބަޔާން މިޔުނިކުން އޭނާ ގެންދަން މަސައްކަތް ކުރަމުން ދަނިކޮށް އޭނާ ބާސެލޯނާ އިހްތިޔާރު ކުރީ އޭނާގެ ހިތް ބޭނުން ވަނީ ބާސެލޯނާއަށް ކުޅުމަށް ކަމުގައި ވާތީ ކަމަށެވެ.\n"ބަޔާންއަކީ ވަރަށް ވަރުގަދަ ކްލަބެއް. އެކަމަކު އަހަރެން ބާސެލޯނާ އިހްތިޔާރު މިކުރީ ހިތް ބޭނުން ވަނީ ބާސެލޯނާއަށް ކުޅުމަށް ކަމަށްވާތީ. އަހަރެން ދެކޭ ގޮތުގައި މިއީ ވަރަށް ރަގަޅަށް އަހަންނަށް ނިންމުނު ނިންމުމެއް" ޑެސްޓް،19، ބުންޏެވެ.\nމީގެ އިތުރުން ޑެސްޓް ބުނީ ލިއޮނަލް މެސީއާ އެއްޓީމަކަށް ކުޅުމަކީ އަބަދުވެސް ދެކެމުންދިޔަ ހުވަފެނެއް ކަމަށާއި މެސީއާ ބައްދަލު ކުރުމަށް ކެތްމަދުވެފައި ހުރި ކަމަށެވެ. "ދުނިޔޭގެ އެންމެ މޮޅު ފުޓްބޯޅަ ކުޅުންތެރިޔާ ލިއޮނަލް މެސީއާ އެއްޓީމަކަށް ކުޅެން ފުރުސަތު ލިބުމަކީ ވަރަށް ހާއްސަ އުފަލެއް. އަހަރެން މިހުރީ އޭނާއާ ބައްދަލުވާނެ ވަގުތަކަށް ކެތްމަދުވެފައި" ޑެސްޓް ބުންޏެވެ.\nބާސެލޯނާއިން ޑެސްޓް އެކްލަބަށް ގެނެސްފައި މިވަނީ ފާއިތުވެދިޔަ ތިން ސީޒަނުގައި އެޓީމުގެ ކަނާތު ބެކަށް ކުޅުނު ޕޯޗުގަލްގެ ސެމެޑޯ އިނގިރޭސި ޕްރިމިއަރ ލީގުގެ ވޮލްވުސްއަށް ވިއްކާލުމަށްފަހުއެވެ.\nއިތުރު ލިޔުންތައް ބާސެލޯނާ ސާޖީނޯ ޑެސްޓް